އިމްތިހާން – DhiDaily\nއަހަރުގެ ފުރަތަމަ ޓާރމް ނިމި، އިމްތިހާނުތައް ކުރިއަށް ދަނީއެވެ. މިއަދަކީ އިމްތިހާނުގެ ފުރަތަމަ ދުވަހެވެ. ހޯލް ތެރޭގައި، އިމްތިހާނުގައި ބައިވެރިވާ ދަރިވަރުން ތިބިއިރު، އެކުދިންގެ ފުރިހަމަ ސަމާލުކަން، އެކުއްޖެއްގެ އަތުގައިވާ ކަރުދާސްތަކަށް ދެވިފައިވެއެވެ. ކުދިންތައް ފޯރީގައި ކަރުދާހުގައިވާ ސުވާލުތަކަށް ޖަވާބުދިނުމުގެ މަސައްކަތް ކުރަމުން ދެއެވެ.\nނަމަވެސް، އެއް ކުއްޖަކު ހަމަޖެހިލާފައި ޑެސްކުގައި ބޯ ޖަހާލައިގެން އޮތެވެ. ކަރުދާހުގައި ޖަވާބުލިޔަން ދީފައިވާ ރޮނގުތަކުގައި، އެންމެ އަކުރެއްވެސް ލިޔެލާފައެއް ނެތެވެ. އަތުގައި ގަލަމެއް އޮތްއިރު، ގަލަމުގައި ހިފައްޓާފައިވާ ގޮތުން ހީވަނީ، ޖަވާބު ލިޔަން ތައްޔާރުވެފައިވާހެންނެވެ. ނަމަވެސް، އެއްވެސް ވަރަކަށް އަތް ހަރަކާތެއް ނުކުރެއެވެ. ދެލޯ މެރިފައިވީއިރު، ފުން ނިންޖެއްގެ ތެރެއަށް ގެނބިފައިވާހެން ހީވެއެވެ.\nހޯލް ބަލަހައްޓަން ތިބި މީހުންގެ ތެރެއިން މީހަކު، އެކުއްޖާ ކައިރިއަށް އައިސް، އިޝާރާތެއް ކޮށްލީ އެއްވެސް ހަރަކާތެއް ނެތި އެހެން އޮންނަތާ، އިރުކޮޅެއްވީ ފަހުންނެވެ. އަތުގައި އޮތް ގަލަން ދޫވެގެން މޭޒުމައްޗަށް ވެއްޓުނެވެ. ކުޑަކޮށް ސިހިފައި، ބޯ ހިއްލާލިއެވެ. ދެލޯ އުނގުޅަމުން ދިޔަ ގޮތުން، ނިދި ހަމަނުވާހެން ހީވެއެވެ. އާފުރިލަމުން އަނގަމަތީގައި އަތް އަޅާލިއެވެ. ގަދަކަމުން ލޯ ހުޅުވާލިއިރު، ދެލޯ ވަނީ ރަތްވެފައެވެ. ދެތިން ފަހަރަކު އެސްފިޔަ ޖަހާލަމުން، ތެޅި ގަނެވުނީ، މި އޮވެވުނީ ނިދާ އެނދުގައި ނޫންކަން އެނގުމުންނެވެ.\nމަޑުމަޑުން ވަށައިގެންވި މަންޒަރުތައް ސާފުވާން ފެށިއެވެ. ކުރިމަތީގައި އޮތް އިމްތިހާން ކަރުދާސް ފެނިފައި، މިއީ ހުވަފެނެއް ނޫންކަން އެނގުންވިއެވެ. ދެލޯ ބޮޑުކޮށްލަމުން ބަލާލެވުނީ، އެއްފަރާތުގައި ހުރި މީހާއަށެވެ. އެމީހާގެ މޫނު ފެނުމުން، އުޅެވުނުގޮތް ހިތަށް އަރާފައި، ގަތް ލަދުން އަވަސް އަވަހަށް އިސްޖަހާލިއެވެ. އިމްތިހާނު ކަރުދާސް ނަގާ، ސުވާލު ކިޔާކަމަށް ހެދިއެވެ. ގަލަން ނަގާ، ޖަވާބު ލިޔަން ފެށީ، ކޮންމެހެން ސުވާލުގައި ބުނާ އެއްޗެއް ދޭހަވެގެންނެއް ނޫނެވެ. އެމީހާގެ އިތުރު ސުވާލެއް ކުރިމަތިވެދާނެތީއެވެ. ނަސީބަކުން ތަންކޮޅެއް ދުރުގައި އިން ކުއްޖަކު އަތް މައްޗަށް ނެގުމުން، އެމީހާގެ ކިބައިން ސަލާމަތްވިއެވެ.\nފުން ނޭވާއެއް ދޫކޮށްލަމުން، އެއްފަރާތަކަށް ނަޒަރު ހިންގާލިއިރު، އޭނާއާއި ދިމާއަށް ބަލަހައްޓައިގެން އިން އަންހެން ކުއްޖާ، ދެފަރާތަށް ބޯ ހޫރާލިތަން ފެނުނެވެ. އެކުއްޖާއަށް ހީލަމުން އަނެއްކާވެސް، ސުވާލު ކަރުދާހަށް ސަމާލުކަން ދިނީ، ކަންތަކާ ޖެހުނީއޭ ހިތަށް އަރާފައެވެ. މިއަދުވެސް ލެކްޗަރ އަޑުއަހަންޖެހޭނެއޭ ހިތަށް އެރުމުން، އަނގައަށް ވައްތަރެއް ޖައްސާލެވުނެވެ.\nކަނޑައެޅިފައިވާ ވަގުތު ހަމަވުމުން، އިމްތިހާން ހޯލުން ކުދިންތައް ނުކުންނަން ފެށިއެވެ. ކަންނެތް ހިނގުމެއްގައި، ފޫހިވެފައި ހުރެ، އެކުއްޖާވެސް ނުކުތެވެ. ގަޑި ޖެހުނުއިރުވެސް ހުރިހާ ސުވާލުތަކަކަށް ޖަވާބެއް ނުދެވެއެވެ. އެހެންނޫނަސް، ޖަވާބު ލިޔެވޭނީވެސް ރަނގަޅު ޖަވާބު އެނގޭނަމަތާއެވެ. ގިނަ ސުވާލުތަކުގެ ޖަވާބު ހަނދާނެއްވެސް ނެތެވެ. ހިތްހަމަ ނުޖެހުނުވަރުން ދެފަރާތަށް ބޯ ހޫރާލިއެވެ.\n“އީމާ…” ގޭޓުން ނުކުންނަނިކޮށް، ނަމުން ގޮވާލި އަޑު އިވުމުން ހުއްޓުނެވެ. ފަހަތަށް އެނބުރި ނުބެލިޔަސް، އެއީ ހިންދުކަން އެނގުނެވެ.\n“މިއަދު ޓެސްޓް ވަރަށް ފަސޭހަތަ؟” ފުން ނަޒަރަކުން އީމާއަށް ބަލާލަމުން، ހިންދު އަހާލިއެވެ.\n“ކޮންތާކު؟ މަށަކަށް ނޭންގުނު އެ ސުވާލުތަކަކަށް ޖަވާބުދޭކަށް…” ފޫހިވެފައި ހުރެ އީމާ ބުނެލިއެވެ.\n“ތިކަމެއް ނޭންގެ… ގަޑި ޖެހުމުގެ މާކުރިން ނިދާފައި އޮތީ… މަ ހީކުރީ ނިންމާލާފައި ފޫހިވެގެން ނިދަނީއޭ..” ހިންދު ދިމާކޮށްލިއެވެ.\n“ހޫމް، މަށަށް ދިމާކުރަން ދޯ ތި އުޅެނީ؟… ޓެސްޓް ހަދާއިރު، އެހެން ތަންތަނަށް ބަލަން ޖެހޭތަ؟” އީމާވެސް ދެރަ ނުވާންވެގެން ބުނެލިއެވެ.\n“އެންމެން އިށީންދެގެން ތިބެ އެގްޒާމް ހަދާއިރު، އެކަކު އޮށޯވެގެން އޮތީމަ، ކޮންމެ މީހެއްގެ ލޮލުގައިވެސް އަޅައިގަންނާނެ ދޯ؟… އެހެންނޫނަސް އީމާއާއި މާދުރަކު ނޫން އަހަރެންގެ ސީޓް އިނީވެސް..” ހިންދު ރައްދު ދިނެވެ.\n“އޯކޭ، ދެން ތިވާހަކަ ދައްކާނެކަމެއް ނެތޭ… ހިނގާ ގެއަށް ދާން…” އީމާ އެވާހަކަ އިތުރަށް ކުރިއަށް ގެންދާކަށް ބޭނުމެއް ނުވިއެވެ. ހިންދުވެސް އެކަމާ ގުޅޭގޮތުން އިތުރު އެއްޗެއް ނުބުނީ، އީމާ ހިތްހަމަނުޖެހިފައި ހުރިހެން ހީވުމުންނެވެ.\n“ދަރިފުޅު އައީދޯ؟ ޓެސްޓް ފަސޭހަތަ؟” ގެއަށް ރަނގަޅަށް ނުވަދެވެނީސް ބަސްމާ އެހިއެވެ.\n“ނޭންގެ މަންމާ… ނަތީޖާ ލިބުނީމަ އެނގޭނީ..” އީމާ ބުނެލިއެވެ.\n“ދަރިފުޅާ، ކޮންމެ ފަހަރަކުވެސް ދަރިފުޅު ބުނަނީ ތިހެން… ދަރިފުޅަށްވެސް އެނގޭނެއެއްނު، ސުވާލުތަކަށް ޖަވާބު ދޭން އެނގުނިއްޔާ؟” ބަސްމާ ބުނެލިއެވެ.\n“މަންމާ… އެ…” މަންމައަށް ގޮވާލުމަށްފަހު، އީމާ ދައްކަން ފެށި ވާހަކަ މެދުކަނޑާލީ، އެތަނަށް އައި އޭނާގެ ކުޑަބެއެވެ.\n“މަންމާ، މަންމައަކަށް ނޭންގޭތަ؟ އޭގެ މާނައަކީ އީއްކޮއަށް ޓެސްޓް ހަދާކަށް ނޭންގުނޭ… ސުވާލުތައް އެނގިގެންނު ޖަވާބު ދޭން އެނގޭނީ… ދޯ؟” އީމާގެ ބޮލުގެ އެއްފަރާތުގައި އަތުން ޖަހާލަމުން، އިޔާޒު ޖެއްސުމަށް ބުނެލިއެވެ.\n“އިޔާޒް.. ކޮއްކޮ ރުޅިއަރުވަން ފެށީދޯ.. ދެކުދިން ހަނގުރާމައެއް ފަށަން ނޫޅެ ހިނގާ ކާން…” ބަސްމާ އަވަހަށް ބުނެލިއެވެ. އެދެކުދިން އެކަކު އަނެކަކަށް ސަމާސާކުރުމާއި، ޖެއްސުންކުރުމަކީ އާއްމު ކަމެކެވެ. ބައެއްފަހަރު ސަމާސާ ވިހަވެސްވެއެވެ.\nބަސްމާ ބަދިގެއާއި ދިމާއަށް ދިޔައެވެ. އިޔާޒު އީމާއަށް ދިމާއަށް ބަލަހައްޓައިގެން ހުރެ، ލާނެއް ގޮތަކަށް ހީލަމުން ބުމަ އަރުވާލިއެވެ. އީމާ ރުޅި އައިސްގެން، ތުން އަނބުރާލުމަށްފަހު، އިޔާޒަށް ދެލޯ އަޅާލިއެވެ. އިޔާޒަށް މިކަންވީ، މަޖާ ކަމަކަށެވެ. ބާރުބާރަށް ހޭން ފެށިއެވެ. މަންމަ ދެވަނަ ފަހަރަށް ގޮވާލި އަޑު އިވުމުން، ހުނުން ހުއްޓާލުމަށްފަހު، ކޮޓަރިއާއި ދިމާއަށް މިސްރާބު ޖެހިއެވެ. ތުނބުން ފުމެމުން ކުރިއަށް ގޮސްގޮސް ހުއްޓާ، އީމާ ދުވެފައި ގޮސް، އިޔާޒުގެ ބޮލުގެ އިސްތަށިގަނޑަށް ދަމާލިއެވެ.\n“އައުޗް..” ނުވިސްނާ ހުރުމުން އަރިއަޅާލި ނަމަވެސް، ހުޝިޔާރުކަމާއެކު، އިޔާޒު އޭނާގެ ހަށިގަނޑު ބެލެންސްކޮށްލިއެވެ. އަވަސް ހަރަކާތަކާއެކު އިޔާޒުގެ އިސްތަށިގަނޑު ހާވާލުމަށްފަހު، އީމާ ދުވެފައި ގޮސް އޭނާގެ ކޮޓަރިއަށް ވަދެ، ދޮރު ލެއްޕިއެވެ. އިޔާޒުއަށް އެހިސާބަށް ދެވުނުއިރު، ތަޅުވެސް ލައިފިއެވެ. އެހެންކަމުން ދެފަހަރަކު، ތަޅުގައި ހިފާލާފައި އެތަނުން ދުރަށް ޖެހިލީ، އީމާއަށް ފަހުން ލަނޑެއް ދޭން ހިތަށް އަރުވައިގެންނެވެ.\n“ރިވެންޖް އޮންނާނެ އިނގޭ… ބަލަން ހުންނާތި..” އެނބުރި ކޮޓަރިއާއި ދިމާއަށް ދަމުން، އިޔާޒު އިންޒާރު ދިނެވެ. އެއާއެކު، އެތެރެއިން އީމާ ހޭންފެށި އަޑު އިވުނެވެ. އެ އަޑު އިވުމުން، އަނެއްކާވެސް ގޮސް، އީމާގެ ކޮޓަރި ދޮރު ކައިރިއަށް ހުއްޓުނެވެ. އަތް މުށްކަވާލުމަށްފަހު، ދޮރުފަތުގައި ބާރަށް ޖެހިއެވެ.\nދެކުދިން ކާން ދިޔައިރު، ޒާހިދު އިނީ އެކުދިންގެ އިންތިޒާރުގައެވެ. ފުރަތަމަވެސް ސުވާލުކުރީ، ޓެސްޓާއި ގުޅޭގޮތުންނެވެ. އީމާއަށް ވީގޮތުން އިޔާޒު ހިނިއައި ނަމަވެސް، އެތެރެއަށް ހިންދާލައިގެން އިނީ ބައްޕަ ކުރިމަތީގައި އިނީމައެވެ. ޒާހިދު، ދެކުދިންނަށްވެސް ވަރަށް ނަސޭހަތްދިނެވެ. ކިޔަމަންތެރިކަމާއެކު، އެކުދިން އެ ނަސޭހަތްތައް އަޑުއެހިއެވެ.\nރޭގަނޑު އަށެއް ޖަހައިފިއެވެ. އީމާ އޮތީ ފޯނުން ގޭމް ކުޅޭށެވެ. މާދަމާ އޮންނަ ޓެސްޓަށް ތައްޔާރުވާން ނޫޅޭތީ، ބަސްމާ މިހާރު ދެތިން ފަހަރަކު އީމާ ގާތު އެވާހަކަ ބުނެފިއެވެ.\nރޭގަނޑުގެ ކެއުމަށްފަހު، ފޮތްތައް ނަގައިގެން މޭޒުދަށުގައި އިށީނީ، ކޮންމެހެން ފިލާވަޅުތައް ދަސްކުރާކަށް ނޫނެވެ. މަންމަ ކައިރީގައި ކައި ނިމިގެން، ފޮތް ކިޔާނަމޭ ބުނެވުނީމައެވެ. ފޫހިގޮތަކަށް އީމާ ފޮތްތައް ހުޅުވާލިއެވެ. ގަނޑަކަށްފަހު، ގަނޑެއް އެއްލަމުން ދިޔައީ، މަޖުބޫރުން ކުރާ އުސޫލުންނެވެ. އެއިން އެންމެ ޞަފްޙާއެއްވެސް ނުއެއް ކިޔައެވެ.\nކޮޓަރީގެ ދޮރުގައި މީހަކު ހިފާލިހެން ހީވިއެވެ. އަވަސްއަވަހަށް ހުޅުވިފައިވާ ޞަފްޙާގައި އޮތް ފިލާވަޅު ބާރަށް ކިޔަން ފެށިއެވެ. ބަސްމާ ދޮރު ހުޅުވާލިއިރު، އީމާ ފޮތް ކިޔަން އިނުމުން، އުފަލާއެކު ހިނިތުންވެލިއެވެ. ދޮރު ލައްޕާލި އަޑު އިވުމުން، އީމާ އެދިމާއަށް ބަލާލިއެވެ. ފުން ނޭވާއެއް ދޫކޮށްލަމުން، ފޮތް ލައްޕާލާ، ގޮނޑީގައި ލެނގިލިއެވެ. ދެލޯ މަރާލައިގެން އިނދެފައި، ކުއްލިއަކަށް ފުންމައިގެން ތެދުވެވުނީ، ކަމެއް ހަނދާންވެގެންނެވެ.\n“އޯ ނޯ…” ބޮލުގައި އަތުން ޖަހާލަމުން، އީމާ ގަޑިއަށް ބަލާލިއެވެ. ދެން މިކަން ވާނެ ކަމެއްވެސް ނޭންގެއެވެ. އިޔާޒުއާއި ކުރެވިފައިވާ ޗެލެންޖް މަތިން ހަނދާންވުމާއެކު، އަވަސްއަވަހަށް ފޮތް ހުޅުވާލާ، ފިލާވަޅަށް ސަމާލުކަން ދެވޭތޯ ބެލިއެވެ. މިހާރުވެސް އެއް މާއްދާގެ ޓެސްޓް ނިމިއްޖެއެވެ. ކުރިއަށްހުރި އިމްތިހާނުތަކުން ރަނގަޅު ނަތީޖާއެއް ހޯދާނީއޭ ހިތަށް އެރުމާއެކު، އީމާ އަވަހަށް އޭނާގެ މަސައްކަތް ކުރިއަށް ގެންދިޔައެވެ.\nފޮތުގައި ދީފައިވާ ސުވާލެއްގެ ޖަވާބު ނޭންގުމުން، ހިންދުއަށް ގުޅާލީ، އޭނާއަށް އެސުވާލުގެ ޖަވާބު އެނގޭނެއޭ ހިތާއެވެ. އެކަމަކު އެ ސުވާލުގެ ވާހަކަ އެހުމުން، ހިންދުއަކަށްވެސް ނޭންގުނެވެ.\n“ހޫމް… ސާބަސް.. ތިއީ ކިޔަވާ މީހާއަށް ވާވަރު… ދެން އަހަރެމެން ނުކިޔަވާ މީހުން ކިހިނެއް ވާނީ؟” އީމާ ހިންދުއާއި ދިމާއަށް ބުނެލިއެވެ. ކޮން ފިލާވަޅެއްގެ ސުވާލެއްތޯ ހިންދު އެހުމުން، ފިލާވަޅުގެ ސުރުޚީއާއި، ޞަފްހާ ނަމްބަރަށް ދަންދެން ކިޔައިދިނެވެ. އިރުކޮޅަކުން އިވުނީ ހިންދު ބާރުބާރަށް ހޭންފެށި އަޑެވެ.\n“މިހާރު ކިހިނެއްވީ؟” ވީގޮތެއް ނޭންގޭތީ، އީމާ ސުވާލުކުރިއެވެ.\n“ދަސްކުރަން ހުރި ފިލާވަޅުތައް މަދުކަމުންތަ، ނަގައިނުދޭ ފިލާވަޅުތަކަށް ދަންދެން ތި ދަސްކުރަނީ؟؟ ނޫނޭ ވާ ކުޅަދާނަ….” ހެމުންހެމުން ހިންދު ބުނެލިއެވެ.\n“އޭން.. ކީކޭ؟… މިއީ އަދި ކިޔަވައިނުދޭ ފިލާވަޅެއްތަ؟… އެހެން ކިހިނެއްތަ އެނގޭނީ؟” އީމާ ރަނގަޅަށްވެސް ރަކިވިއެވެ.\n“އޭ ދެން ބާއްވަނީ… ނިދަންވެސް ޖެހޭނެއެއްނު… ގުޑް ނައިޓް..” އީމާ ރަކިވެގެން އަވަހަށް ފޯނު ބޭއްވީއެވެ.\n“މިޖެހުނީ އަނެއް ކަންތައް… މަށެއް ހަނދާނެއް ނެތް ނަގައިދިން ފިލާވަޅުތަކެއްވެސް… ދެން ކިހިނެއްތަ ހަދާނީ؟؟ ހޫމް.. ދިންހެން ހީވާ ފިލާވަޅުތައް ދަސްކުރާނީ މިފަހަރު… އުނހު.. އޭރުން ކަމަކު ނުދާނެ… ހިންދުގެ އެހީ ހޯދަންވީ ކަންނޭންގެ…” އީމާ ވިސްނަމުން ދިޔައީ ދެން ހަދާނެ ގޮތަކާމެދުއެވެ.\nއިރުކޮޅެއްފަހުން، ފޯނު ނަގާ މެސެޖެއް ކޮށްލިއެވެ. ޖަވާބެއްގެ އިންތިޒާރުގައި އިންދާ، ދެތިން މިނެޓެއް ފަހުން، ފޯނަށް މެސެޖެއް އައި އަޑު އިވުނެވެ.\n“ތިއީ ނިދަން ޖެހޭނޭ ބުނި މީހާ؟ އަނެއްކާ ހުވަފެނެއް ފެނުނީތަ؟ ނޫނީ ނިދާފައި އޮވެގެންތަ ތި މެސެޖް ކުރަނީ؟” އަވަސްއަވަހަށް ބަލާލިއިރު، ހިންދުގެ ޖަވާބު ފެނުމުން، އީމާ ތުން ހަދާލިއެވެ. އަނެއްކާވެސް މެސެޖެއް ކޮށްލީ، މިވަގުތު އެހީއެއްވެދޭނެ މީހަކަށް ހުންނާނީ، ހަމައެކަނި ހިންދުކަން އެނގޭތީއެވެ.\n“އާން އޯކޭ.. ތިވަރަށް އާދޭސް ނުކުރިއަސް… ހެލްޕް ވެދޭނަން… އީމާ ވިއްޔަ… ކޮށްދޭކަށްނު ޖެހޭނީ ދޯ…” ޖަވާބު ލިބުމުން، އީމާގެ މޫނުން ހިނިތުންވުމެއް ފެނިލިއެވެ. އިރުކޮޅަކުން، ހިންދު އެ ސެމެސްޓަރގައި ކިޔަވައިދިން ހުރިހާ ފިލާވަޅުތަކުގެ ސުރުޚީތައް މެސެޖްކުރިއެވެ. އީމާ އުފަލުން ޝުކުރު އަދާކުރުމަށްފަހު، އެއްފަރާތުގައި ފޯނު ބޭއްވިއެވެ.\n“އޯ ނޯ!… ސީރިއަސްލީ!… މިއީ ދަސްކުރަން ޖެހޭހާ ފިލާވަޅުތައް؟؟…. މަ ކިހިނެއް މިހުރިހާ އެއްޗެއް މިރޭ ދަސްކުރާނީވެސް؟؟…” ދެލޯ ބޮޑުކޮށްލަމުން އީމާއަށް ބުނެވުނެވެ. ފިލާވަޅުތައް ފޮތުން ފާހަގަކޮށް ނިމުނުއިރު، އީމާގެ ބޮލަށް އެނބުރުން އެރީ، ދަސްކުރަން ހުރި ފިލާވަޅުތަކުގެ ގިނަކަމުންނެވެ. ގަޑި ބަލާލިއިރު، ދިހައެއް ޖަހައިފިއެވެ. މިރޭ ނުނިދާ ހޭލާ އިނދެގެންވެސް މިކަމެއް ނުވާނެއޭ އީމާގެ ހިތަށް އެރުމުން، މޫނަށް ވައްތަރެއް ޖައްސާލެވުނެވެ. މޭޒުމަތީގައި ހުޅުވާފައިވާ ފޮތުގެ ތެރޭގައި މޫނު ޖައްސާލިއެވެ.\nދިހަވަރަކަށް މިނެޓްފަހުން، ތެދުވެ، ގޮނޑީގައި ހަމަޖެހިލިއެވެ. ކުޑަކޮށް ނަމަވެސް ދަސްވާނީ، ކޮންމެވެސް ވަރަކަށް ކިޔާލައިގެންނޭ އީމާގެ ހިތަށް އެރުމުންނެވެ. އަނެއްކާވެސް ގަޑިއަށް ބަލާލަމުން، އީމާ ފިލާވަޅު ކިޔަން ފެށިއެވެ.\nއެގާރަ ޖެހިތަނާ، ބަސްމާ ބަދިގެއަށް ދިޔައީ ޖަގަށް ފެން އަޅަން ވެގެންނެވެ. ފެން ޖަގު ހިފައިގެން، ކޮޓަރިއަށް ދިއުމުގެ ކުރިން، ކުދިންގެ ކޮޓަރިއާއި ދިމާއަށް މިސްރާބުޖެހިއެވެ. ބަސްމާ ނިދަން އޮށޯތުމުގެ ކުރިން، ދެކުދިން ނިދީތޯ ޔަގީންކުރުމުގެ ބޭނުމުގައެވެ.\nއެންމެ ފުރަތަމަ، ބަސްމާ ވަނީ އިޔާޒުގެ ކޮޓަރިއަށެވެ. އިޔާޒު ނިދާފައި އޮތްއިރު، ފޮތް އޮތީ އެނދުކައިރިއަށް ވެއްޓިފައެވެ. ބަސްމާ ފޮތް ނަގާ، އެއްފަރާތުގައި ހުރި މޭޒުމަތީގައި ބޭއްވިއެވެ. ދޮރު ލައްޕާލުމުގެ ކުރިން، ކޮޓަރީގައި ދިއްލާފައި ހުރި އަލިގަދަ ބޮކި ނިއްވާލުމަށްފަހު، ނިދާ ބޮކި ދިއްލިއެވެ.\nއީމާގެ ކޮޓަރި ދޮރު ހުޅުވާލުމާއެކު، ބަސްމާއަށް ލިބުނީ ސިހުމެކެވެ. އެހެން ރޭރޭ ދިހަގަޑި ބައިވާއިރު، ނިދަން އޮންނަ ކުއްޖާ، މިރޭ އެގާރަ ޖަހާ ބޮޑުވިއިރުވެސް ހޭލާ އިނީމައެވެ. އަދި އެ އިނީވެސް ފޮތް ކިޔާށެވެ. އީމާއަކީ ފޮތް ކިޔަން ފަށައިފިނަމަ، ނުލާހިކު އަވަހަށް ނިދި އަންނަ ކުއްޖެކެވެ. ފޮތުގައި އަތްލާތާ، ބައިގަޑިއެއްހާއިރު ތެރޭގައި އޮންނާނީ ނިދާފައެވެ.\nފޮތުގެ ތެރެއަށް ގެއްލިފައި އިން ވަރުން، ކޮޓަރީގެ ދޮރު ހުޅުވާލިކަމެއްވެސް އީމާއަކަށް ނޭންގެއެވެ. ފެންނަ މަންޒަރު ގަބޫލުނުކުރެވިފައި ހުރި ބަސްމާ، އަދިވެސް އެއްފަހަރު ގަޑިއަށް ބަލާލިއެވެ. ދެން ކޮޓަރިތެރެއަށް ވަދެ، އީމާއަށް ގޮވާލިއެވެ.\n“ދަރިފުޅާ، ނުނިދަންތަ އަދިވެސް؟” ބަސްމާގެ އަޑުއިވުމުން އީމާ ބަލާލިއެވެ.\n“މަންމާ… މި ފިލާވަޅުތައް ދަސްކޮށްލާފައި ނިދާނީ… އަދި އިރުކޮޅެއްވާނެ” އީމާގެ ޖަވާބުން، ބަސްމާއަށް ލިބިފައިވާ ހައިރާންކަންވީ އިތުރެވެ. އޭނާގެ ދަރިފުޅު ޝައުގުވެރިކަމާއެކު، ފޮތް ކިޔަން އިން މަންޒަރު ފެނުމުން ވާނީވެސް އެހެންތާއެވެ. އާއްމުގޮތެއްގައި، އީމާ ފޮތެއްގައި އަތްލާނީވެސް ބަސްމާ އެތައް ވަރަކަށް އާދޭސްކުރާފަހުންނެވެ. މާ ގިނައިރަކު ފިލާވަޅުތައް ދަސްކުރާކަށް ނުވެސް އިންނާނެއެވެ.\nބަސްމާ އީމާގެ ބޮލުގައި ފިރުމާލިއެވެ. އަދި މާ ލަސްނުވަނީސް، ނިދުމަށް ނަސޭހަތްތެރިވިއެވެ. އީމާ އާއެކޭ ބުނުމުގެ ގޮތުން ބޯ ޖަހާލުމުން، ބަސްމާ ހިނިތުންވެލިއެވެ. ހަޤީޤަތުގައިވެސް، އޭނާ މިއަދު ވަރަށް އުފާވެއްޖެއެވެ. ބަސްމާ ހިތާހިތުން ޙަމްދުކުރަމުން، ކޮޓަރިން ނުކުތެވެ.\nބާރަ ޖެހިއިރުވެސް، އީމާ ނުނިދާ އިނީ، ދަސްކުރަން ހުރި ފިލާވަޅުތައް ގިނަކަމުންނެވެ. މަންމަ ގާތު މާގިނައިރެއް ނުވެ ނިދާނަމޭ ބުނެވުނަސް، ނިދައިފިނަމަ، މި ހުރިހާ ފިލާވަޅެއް ދަހެއް ނުވާނެއެވެ.\nގަޑިން ދޭއްޖެހިއިރު، އީމާ ނިދި އަންނަން ފަށައިފިއެވެ. އެކަމަކުވެސް ހިތްވަރުކޮށްލާފައި، ފިލާވަޅުތައް ދަސްކުރަމުން ދިޔައެވެ. ނިދިތާއްޔާޖެހެން ފެށުމުން، މޭޒުމަތީގައި ބޯ ޖައްސާލީ، ކުޑައިރުކޮޅަކުން ތެދުވަން ވެގެންނެވެ. އެހެން ނަމަވެސް، ފުންނިދީގެ ތެރެއަށް ގެނބިގެން ދިޔައީ، ކޮން އިރަކު ކަމެއްވެސް އީމާއަކަށް ނޭންގުނެވެ.\nސިއްސައިގެން ގޮސް އީމާއަށް ހޭލެވުނެވެ. ކުރިމަތީގައި ހުރި ފޮތްތައް ފެނުމުން، ނިދުނީ ޓެސްޓަށް ފިލާވަޅު ދަސްކުރަން އިންދާކަން ހަނދާންވިއެވެ. ގަޑި ބަލާލިއިރު، ހަތަރެއް ޖަހަނީއެވެ. ޗޮކެއް ކަނޑާލެވުނީ، ދެން ކިތަންމެ އަވަހަށް ކިޔަސް، ހުރިހާ ފިލާވަޅުތައް ކިޔާލާނެ ވަގުތުވެސް ނެތްކަން އެނގުމުންނެވެ. އަދިވެސް އީމާއަށް އެންމެ ފަހަރަކުވެސް ކިޔާނުލެވޭ، ފިލާވަޅުތަކެއް އެބަހުއްޓެވެ.\nފޮތް ކިޔަމުން ދިޔައިރުވެސް، ދޭތެރެއަކުން ގަޑި ބަލަމުން ދިޔައީ، ވަގުތު ނެތްކަން ހަނދާންވާވަރުންނެވެ. ހިތް އަވަސްވެގެން ކިޔޭ އެއްޗެއްވެސް، ސިކުނޑިއަކަށް ނަގައެއް ނުގަނެވެއެވެ. އެތައް ފަހަރަކު، އެއްތަންކޮޅެއް ތަކުރާރުކޮށް ކިޔަން ޖެހުމުން، އީމާގެ ހާސްކަން އިތުރުވަމުން ދިޔައެވެ. ބަސްމާ ކޮޓަރީގެ ދޮރުގައި ޓަކި ޖެހި އަޑުވެސް އިވުނީ، އީމާ އެހާލެއްގައި އުޅެނިކޮންނެވެ.\n“ދަރިފުޅާ.. ދެން ތެދުވޭ.. މިހާރު ފަތިސް ނަމާދު ބަންގި ގޮވައިފި…” ބަސްމާ ގޮވާލި އަޑު އިވުނެވެ.\n“މަންމާ.. ހޭލައޭ މި އުޅެނީ… މިދަނީ ނަމާދު ކުރަން” އީމާ ޖަވާބު ދިނުމަށްފަހު، އަނެއްކާވެސް ފިލާވަޅަށް ސަމާލުކަންދިނެވެ.\nބަސްމާ ހުރީ، އިވުނު އަޑު ގަބޫލުނުކުރެވިފައެވެ. އީމާއަކީ ފަސްހަފަހަރު ގޮވާއިރުވެސް، އެނދުން ހިއްލާލާ ކުއްޖެއް ނޫނެވެ. ފަތިސް ނަމާދު ބަންގިއާއި އިރު އެރުމާ ދެމެދު، އެ ހޭދަވާ ވަގުތުކޮޅު ތެރޭގައި ބައެއްފަހަރު، ބަސްމާ ދިހަވަރަކަށް ބުރުވެސް ޖަހަން ޖެހިދާނެއެވެ. ނަމާދު ކުރާނީ އެހާވަރު ކޮށްގެންނެވެ.\n“ދަރިފުޅާ، ހަމަ އަސްލުވެސް ހޭލީތަ؟” ހައިރާންވެފައި ބަސްމާއަށް ބުނެވުނެވެ.\n“އަޅެ މަންމާ… އާއެކޭ.. ހޭލައިފީމޭ..” އީމާ މިހެން ބުނި އަޑު އިވުމުން، ބަސްމާ ތަޅުގައި ހިފާލިއެވެ. ދޮރު ހުޅުވާލާ އެތެރެ ބަލާލިއެވެ. ތެދެކެވެ. އީމާ އިނީ ފޮތްތައް ކައިރިއަށް ލައިގެން މޭޒުދަށުގައެވެ.\n“ދަރިފުޅާ.. ނުނިދާތަ ތި އުޅެނީ؟” ބަސްމާ ހަމަ އެ ހައިރާންކަމުގައި އަހާލިއެވެ.\n“ނުނިދާ ހުންނަންވެގެން އުޅުނީ.. އެކަމަކު ނިދުނީ.. ދެން ނޭންގެ މި ފިލާވަޅުތައް ދަސްވާނެކަމެއްވެސް” އީމާ ހާސްވެފައި ޖަވާބުދިނެވެ.\n“ކުރީބައިގައި އިމްތިހާނަށް ތައްޔާރުވާށޭ މަންމަ ބުނަމެއްނު.. ތިހެން ނުނިދާ އިނދެގެން ފިލާވަޅު ދަސްކުރުމަކީ ރަނގަޅުކަމެއް ނޫނޭ ދަރިފުޅާ.. އޭރުން ނިދިވެސް ހަމައެއް ނުވާނެ.. ފިލާވަޅުވެސް ރަނގަޅަކަށް ދަހެއްނުވާނެ” ބަސްމާ އޭނާގެ ލޯބިވާ އަންހެން ދަރިފުޅަށް ނަސޭހަތްދިނެވެ.\n“ދެން އިހަށްދޭ ނަމާދުކުރަން..” އީމާގެ ބޮލުގައި ފިރުމާލަމުން، ލޯތްބާއެކު ބަސްމާ ބުނެލިއެވެ. ލިބިފައިވާ މާޔޫސްކަމާއެކު، އީމާ ކޮޅަށް ތެދުވެ، ތުވާލި ނެގިއެވެ. އީމާ ފާހާނާއަށް ވަންނަންދެން ބަލަން ހުރުމަށްފަހު، ބަސްމާ ކޮޓަރިން ނުކުތެވެ.\nނަމާދުކޮށް ނިމިގެން، އީމާ އަނެއްކާވެސް ފިލާވަޅުތައް ދަސްކުރަން އުޅުނެވެ. ސައިބޯން އިންއިރުވެސް ފޮތް އަތުން ދޫނުކުރެއެވެ. ޒާހިދުއާއި އިޔާޒުވެސް ހައިރާންވެފައި ބަލަން ތިއްބެވެ. ފޮތް ބާއްވާފައި، ރަނގަޅަށް ސައި ބުއިމަށް މިހާރު ދެތިން ފަހަރު ބަސްމާވެސް ބުނެފިއެވެ.\nއީމާއަކީ ކުރިން އެގޮތަށް ފޮތް ކިޔާ، ފިލާވަޅުތައް ދަސްކުރުމަށް އުޅޭ ކުއްޖަކަށް ނުވާތީ، ފެންނަމުން ދިޔަ މަންޒަރުން، އެންމެންވެސް ތިބީ ބުނާނެ އެއްޗެއް ނޭންގިފައެވެ. ސުވާލެއް ކޮށްލަން އަނގަ ހުޅުވާލާއިރަށްވެސް، ތިމަންނައަށް އުނދަގޫ ނުކުރާށޭ ކިޔާފައި އީމާ ހަޅޭއްލަވައިގަނެއެވެ. އެހެންކަމުން، އެކަކު އަނެކަކުގެ މޫނަށް ބަލަބަލާ ތިބީއެވެ.\nމީގެ ކުރިން، އިމްތިހާނު އޮންނަ ދުވަހުގެ ކުރީރޭ، ދެގަޑިއެއްހާއިރަށް، އީމާ ފޮތް ބަލާލަފާނެއެވެ. އެވެސް އޭނާ ހިތަށް އެރި މާއްދާއަކަށް ތައްޔާރުވުމުގެ ގޮތުންނެވެ. ކުރީބައިގައި އިމްތިހާނަށް ތައްޔާރުވުމަކީ އީމާ ކޮށްއުޅޭ ކަމެއް ނޫނެވެ. އެހެންކަމުން، ނަތީޖާ ލިބޭއިރު، ބައެއް މާއްދާތަކުން ކިރިޔާ ފާސްވާއިރު، އަނެއްބައި މާއްދާތަކުން ފާސްވެސްނުވެއެވެ.\nއިމްތިހާނު ހޯލަށް ވަންއިރުވެސް، އީމާ ހުރީ ހާސްވެފައެވެ. ހިތްހަމަޖެހޭވަރަށް، ފިލާވަޅުތައް ދަސްނުކުރެވުނީތީ، ކަންބޮޑުވެފައެވެ. އެހެންކުދިން ޖަވާބުދޭން ފެށިއިރުވެސް، އީމާ ކުރިމަތީގައި އޮތް ސުވާލު ކަރުދާހާއި ދިމާއަށް ބަލަހައްޓައިގެން އިނީއެވެ. ފުންނޭވާއެއް ދޫކޮށްލުމަށްފަހު، ޖަވާބުތައް ލިޔުމަށް ތައްޔާރުވެލީ، މިހާރު ދެން ކުރެވޭނެ އިތުރު ކަމެއް ނެތުމުންނެވެ.\n“ކިހިނެއްވީ މާ މޫޑީވެފަ؟” ގޭޓުން ނުކުންނަން ދިޔަ އީމާ ކައިރީގައި ހުރި ހިންދު ސުވާލުކުރިއެވެ. އެހެންޏާ، އަނގަ ހުއްޓާނުލާ އީމާ، މިއަދު، ދުލުން ބަހެއްވެސް ނުކިޔާ ހުރުމުން ސުވާލު އުފެދޭނެތާއެވެ.\n“އެވަރަށް ފޮތް ކިއީމަވެސް ބައެއް ސުވާލުތަކަކަށް ހަމަ އެއްގޮތަކަށްވެސް ޖަވާބެއް ނުދެވުނު… ސުވާލުތައް ހުރިގޮތުން ވަރަށް ކޮންފިއުޒްވި… ދަސްކުރި ބައެއް ފިލާވަޅުތައްވެސް އެގަޑީގައި ހަނދާން ނެތުނީ… ނޭންގެ ރަނގަޅު ޖަވާބުކަމެއް ލިޔެވުނީވެސް… ނުކިޔާ ދޫކޮށްލި ފިލާވަޅުތަކުން، އެންމެ ފަހު ދެ ސުވާލު އައިސްފައި އިނީ.. ދެން ކިހިނެއް ވާނީ؟” މާޔޫސްވެފައިހުރެ އީމާ ޖަވާބުދިނެވެ.\n“ތިހާ ހާލުގަ އުޅޭކަށް ނުޖެހޭނީހެއްނު، ކުރީބައިގައި ފިލާވަޅުތައް ދަސްކުރިނަމަ…” ހިންދުއަށް ބުނެވުނެވެ. އީމާ އިސްޖަހާލިއެވެ. ހިންދު އެބުނީ ދޮގު ވާހަކައެއް ނޫނެވެ. އެކަމަކު، މިހާރު ‘ނަމަ’އަކުން ކުރެވޭނެ ކަމެއް ނެތެވެ. އީމާގެ މޫނަށް ވެރިވި ކުލަވަރުތައް ހިންދުއަށް ވަރަށް ސާފުކޮށް ފެނުނެވެ. ހިންދު، އޭނާގެ އެންމެ ގާތް ރަޙްމަތްތެރިޔާއާއިމެދު ހަމްދަރުދީވިއެވެ.\n“އީމާ… ދެން މިއަދުގެ ޓެސްޓާއި މެދު އެހާ ބޮޑަށް ނުވިސްނާ… މާދަމާގެ ޓެސްޓް ރަނގަޅުކުރެވޭތޯ ބަލާނީ ދޯ… ހިނގާ މިއަދު ދެމީހުން އެއްކޮށް ޓެސްޓަށް ރެޑީވެލަން…” ހިންދު، ބޭނުންވީ އީމާއަށް ހިތްވަރުދޭށެވެ. އެހީތެރިވާން އެންމެ ގާތުގައި، ހިންދު ހުރިކަން އަންގައިދޭށެވެ.\n“ތަންކޮޅެއް ފަހުން ދޯ… މިގަޑީގައި ބޭނުމީ ނިދާލަން… ވަރަށް ބޮލުގައި އެބަ ރިއްސާ… ރޭގަ ވަރަށް ކުޑަ ވަގުތުކޮޅަކު ނިދުނީވެސް…” ބޮލުގައި އަތް ޖައްސާލައިގެން ހުރެ، އީމާ ބުންޏެވެ.\n“އޯކޭ… ހޭލާފައި ގުޅާ އިނގޭ…” ހިންދު ބުންޏެވެ. އީމާވެސް އެކަމަށް އެއްބަސްވިއެވެ.\nގެއަށް އާދެވުމުން، ޔުނިފޯމް ބަދަލުކޮށްލުމަށްފަހު، އީމާ ބޭނުންވީ ނިދާލާށެވެ. އެނދުގައި އޮށޯވެ، ގިނައިރެއް ނުވަނީސް، ފުން ނިދީގެ ތެރެއަށް ގެނބިގެން ހިނގައްޖެއެވެ. ހޭލެވުނީ، ދޮރުގައި ޓަކި ޖަހާ އަޑަށެވެ. ކަންނެތް ހިނގުމެއްގައި ގޮސް ދޮރު ހުޅުވާލިއިރު، ކުރިމަތީގައި ހުރީ ބަސްމާއެވެ.\n“ކީކޭ މަންމާ؟” އޭރުވެސް އީމާގެ ދެލޯ ރަނގަޅަށް ނުހުޅުވެއެވެ.\n“ދަރިފުޅާ… އަދިވެސް ނިދަނީތަ؟ ސްކޫލުން ގެއަށް އައިގޮތަށް، އެއްވެސް އެއްޗެއް ނުކައި ކޮޓަރިއަށް ވަނީ… މިހާރު އެއޮއް ދޭއް ޖެހީ.. ތި އުޅެނީ އަދި މެންދުރުވެސް ނުކައި…” ބަސްމާ ޝަކުވާ ކުރިއެވެ.\n“ކީކޭ؟؟ ދޭއް ޖެހީތަ؟” ދެލޯ ބޮޑުކޮށްލަމުން އީމާއަށް އަހާލެވުނެވެ. އެހާ ގިނައިރު ނިދުނުކަން، އޭނާއަށް ނުވެސް އެނގުނެވެ.\n“ހޫމް… ދޭއް ޖެހީ.. ދަރިފުޅު އަދި މެންދުރު ނަމާދުވެސް ނުކުރަންދޯ؟” ބަސްމާގެ ސުވާލަށް އާއެކޭ ބުނުމުގެ ގޮތުން އީމާ ބޯ ޖަހާލިއެވެ.\n“އެހެންވީމާ ދޭ އަވަހަށް ނަމާދުކޮށްލައިގެން ކާން އަންނަން…” ބަސްމާ މިހެން ބުނެފައި ދިއުމުން، އީމާ ފާހާނާއަށް ވަދެ ތައްޔާރުވެލައިގެން ނަމާދުކޮށްލިއެވެ.\nކައި ނިމިގެން އައިސް، އީމާ ފޯނު ނަގާ ހިންދުއަށް ގުޅާލިއެވެ. ދެތިން ފަހަރަކު ރިންގްވީ ފަހުން، ހިންދު ފޯނު ނެގިއެވެ. ދެކުދިން ވާހަކަ ދެއްކުމަށްފަހު ނިންމީ، ހިންދުގެ ގެއަށް ދާ ގޮތަށެވެ. ފޯނު ބާއްވާފައި، އީމާ އަވަހަށް ތައްޔާރުވެލިއެވެ. ގެއިން ނުކުތުމުގެ ކުރީގައި މަންމަ ގާތު، ހިންދުމެން ގެއަށް ދާ ވާހަކަ ބުނެލިއެވެ.\nސަލާމްގޮވާލުމުން، ސަލާމްގެ ޖަވާބުދިނީ ބަދިގެއިން ނުކުތް ހިންދުގެ މަންމައެވެ. ހިނިތުންވެލުމާއެކު، އެތެރެއަށް ވަންނަން ދަޢުވަތުދިނެވެ. އީމާ ގާތު ސޯފާގައި އިށީނުމަށް ބުނެފައި، ހިންދުއަށް ގޮވާލަމުން އީމާ އައި ވާހަކަ ބުންޏެވެ.\n“އީމާ… އާދޭ އެތެރެއަށް…” ކޮޓަރީގެ ދޮރު، ކުޑަކޮށް ހުޅުވާލަމުން، ބޭރަށް ބޯ ދިއްކޮށްލި ހިންދު ބުނެލިއެވެ. އީމާ ސޯފާއިން ތެދުވެގެން ގޮސް ކޮޓަރިއަށް ވަނެވެ.\nކޮޓަރިތެރެއިން ފެންނަނީ ސާފުތާހިރުކަމާއި ތަރުތީބުކަމެވެ. ކިޔަވާ މޭޒުމަތީގައިވެސް ތަރުތީބުން ފޮތްތައް ބަހައްޓާލެވިފައިވެއެވެ.\nދެކުދިން، ބޭނުންވާ ފޮތްތައް ހިފައިގެން މޭޒުދަށުގައި އިށީންދެލިއެވެ. އީމާއަށް ނޭންގޭ އެއްޗެހި، ހިންދު ކިޔައިދެމުން ދިޔައެވެ. އަސްރު ނަމާދު ބަންގި ގޮވުމުން، ދެކުދިންވެސް ދިޔައީ ނަމާދު ކުރާށެވެ. ނަމާދުކޮށް ނިމިގެން އަނެއްކާވެސް ފިލާވަޅުތައް ދަސްކުރުން ކުރިއަށް ގެންދިޔައެވެ.\nހިންދުގެ މަންމަ އައިސް ސައިބޯން ގޮވުމުން، ދެކުދިން ފޮތްތައް ބަހައްޓާލުމަށްފަހު، ކޮޓަރިން ނުކުތެވެ. އެނބުރި ކޮޓަރިއަށް އައިސް، އަނެއްކާވެސް ފިލާވަޅުތައް ދަސްކުރުމުގައި ދެކުދިން އުޅުނެވެ.\nކުޑަ ބްރޭކެއް ނަގައިގެން ދެކުދިން ވާހަކަ ދައްކަން ތިއްބާ، ހިންދުގެ މަންމަ ގޮވާލިއެވެ. އެބަ އަންނަމޭ ބުނެފައި ހިންދު ތެދުވެ، ކޮޓަރިން ނުކުންނަން ދިޔައެވެ. ނުކުތުމުގެ ކުރިން، މޭޒުމަތީގައި އޮތް ފޮތެއްގައި ޝޯޓް ނޯޓްތަކެއް ހުންނާނެކަމަށާއި، އެ ފޮތް ބަލާލުމަށް ބުންޏެވެ. މޭޒުގެ އެއްފަރާތެއްގައި ބާއްވާފައި އޮތް ދެނޯޓްފޮތަށް އީމާގެ ނަޒަރު ހުއްޓުނެވެ. އެންމެ މަތީގައި އޮތް ފޮތް ނެގި ވަގުތު، އެފޮތުގެ ދަށުގައި އޮތް ގަނޑެއް، އީމާގެ ލޮލުގައި އަޅައިގަތެވެ.\nހިންދު އައުމުން، އެ ގަނޑު ދައްކާލިއެވެ. އީމާގެ މޫނަށް ހިންދު ބަލާލުމުން، އެއްބުމަ އަރުވާލީ އެއީ ކޮން އެއްޗެއްތޯ އަހާފަދަ ގޮތަކަށެވެ. ހިންދު ހިނިތުންވެލަމުން، އެއީ އޭނާ ހަދާފައިވާ ޝެޑިއުލްއެއްކަން ބުނެދިނެވެ.\n“ތިއީ އަހަރެން ގެންގުޅޭ ޝެޑިއުލް… ޕްލޭން ކޮށްލާފައި އޮތީމަ، ފަސޭހަވާނެއެއްނު” ހިންދު ބުންޏެވެ. ސުވާލު އުފެދިފައި އީމާ ބަލާލިއެވެ. އެއީ އެހާ މުހިންމު އެއްޗެއްތޯ ސުވާލުކުރިއެވެ. ހިންދު އެކަމާ ގުޅޭގޮތުން އޭނާގެ ޚިޔާލު ފާޅުކުރިއެވެ.\n“ހަމަ ގައިމުވެސް އަހަންނަށް ވަރަށް ފަސޭހަ… ދަސްކުރަންޖެހޭ ފިލާވަޅުތައް ގިނަވެގެން, ފަހު ވަގުތު ބޯހާސްވެގެން އުޅޭކަށް ނުޖެހޭ.. އެކި މީހުންނަށް ދަސްކުރަން ފަސޭހަވާނީ އެކި ގޮތަށް… އެކި ވަގުތުތަކުގައި…. މިސާލަކަށް ހިންދުއަށް ވަރަށް ފަސޭހަ ފަތިސް ވަގުތު ފިލާވަޅު ދަސްކުރަން… އެކަމަކު އީމާއަށް އެހެން ގަޑިއެއް ފަސޭހަވެދާނެ… މުހިންމީ އެމީހަކަށް ދަސްކުރަން ފަސޭހަ ގޮތްތަކެއް ހޯދާފައި، ދަސްކުރުމަށްޓަކައި ވަކި ގަޑިތަކެއް ކަނޑައެޅުން…” ހިންދު އިތުރަށް ކިޔައިދިނެވެ.\nއަދި އެއަށްފަހު، ހިންދު ގެންގުޅޭ ރިވިޝަން ޗެކްލިސްޓްތަކެއް އީމާއަށް ދެއްކުމަށްފަހު، އޭގެ ބޭނުންވެސް ކިޔައިދިނެވެ. ފިލާވަޅުތައް ދަސްވެފައިހުރި މިންވަރު ދެނެގަތުމަށާއި، އިތުރަށް ދަސްކުރަންޖެހޭ ފިލާވަޅުތައް ފާހަގަކުރުމަށް އެހީއެއްގެ ގޮތުގައި އެ ޗެކްލިސްޓްތައް ބޭނުންކުރާކަމަށް ބުންޏެވެ.\nއެންމެ ފަސޭހަ އަދި އެންމެ ރަނގަޅު ގޮތަކީ، ކޮންމެ ދުވަހަކުވެސް ދެވޭ ފިލާވަޅުތައް ދަސްކުރުންކަމަށް ހިންދު ބުންޏެވެ. ހަމައެއާއެކު، ދޭތެރެދޭތެރެއިން ދަސްކުރާ ފިލާވަޅުތައް ހަނދާންހުރި މިންވަރެއް ބެލުމަކީވެސް ވަރަށް މުހިންމު ކަމެއްކަމުގައި ހިންދު ބުނެދިނެވެ. މި ހުރިހާ ވާހަކައެއްވެސް އީމާ ވަރަށް ފަރުވާތެރިކަމާއެކު އަޑުއެހިއެވެ.\nއިމްތިހާނުގެ ނަތީޖާ ލިބުނުއިރު، އެހެން ފަހަރުތަކަށްވުރެ ބައެއް މާއްދާތަކުން އީމާގެ މާކްސްތައް ރަނގަޅެވެ. ގެއަށް އައިސް ކުޑަބެގެ ނަތީޖާ އެނގުމުން، އީމާ ދެރަވީ، އޭނާގެ މާކްސްތައް އިޔާޒުގެ މާކްސްތަކަށްވުރެ ދަށްވުމުންނެވެ.\nސަކަރާތްބޮޑުކޮށް އުޅުނަސް، އިޔާޒަކީ ކިޔެވުމަށްވެސް ސަމާލުކަންދޭ ކުއްޖެކެވެ. ފިލާވަޅުތައް ދަސްކުރާ ކުއްޖެކެވެ. ހުރިހާ މާއްދާއަކުން “އޭ” ނުހޯދުނުކަމުގައިވިޔަސް، ބަރާބަރަށް ފާސްވާ ކުއްޖެކެވެ.\n“ކުޑަބޭ… ޔޫ ވޮން” އީމާ ތުން ދަމާލަމުން ބުނެލިއެވެ. އިޔާޒުގެ މޫނުމައްޗަށް އެރި ކުލަވަރުން، އީމާ އެބުނި އެއްޗެއް އޭނާއަށް އޮޅުންނުފިލާކަން ދޭހަވެއެވެ.\n“ކީކޭ ތި ކިޔަނީ؟” އިޔާޒު އެންމެ ފަހުން ސުވާލުކުރިއެވެ. އީމާ ތަންކޮޅެއް ކުރިން، އިޔާޒް ކޮށްފައިވާ ޗެލެންޖްގެ ވާހަކަ ބުނުމުން، އިޔާޒުގެ ނިތުން ރޫތައް ފިލިއެވެ.\nމީގެ ދުވަސްތަކެއް ކުރިން، އެއްދުވަހަކު، ދެކެވުނު ވާހަކައެއްގެ ތެރޭގައި، ތިން މާއްދާއިން އިޔާޒަށްވުރެ މަތިން މާކްސް ހޯދުމަށް ބުނުމުން، އީމާ އެކަމަށް އެއްބަސްވީއެވެ. އެއީ އިޔާޒު އެހާ ސީރިއަސްކޮށް ދެއްކި ވާހަކައެއް ނޫނެވެ. އީމާ ކިޔެވުމަށް މާބޮޑު ސަމާލުކަމެއް ނުދޭތީ ބުނެލި އެއްޗެކެވެ. އެކަމަކު އީމާ، އެކަން މާ ސީރިއަސްކޮށް ނެގީއެވެ. ފަހުވަގުތު، އީމާ އެހާ މަސައްކަތްކުރީ، އިޔާޒުއާއި ކުރެވިފައިވާ ޗެލެންޖްގެ ސަބަބުންކަން އެނގުމުން، އިޔާޒުވެސް އަޖައިބުވިއެވެ.\nއެންމެ އެކަށީގެންވާ ގޮތަށް ފިލާވަޅުތައް ދަސްނުކުރެވުމުން، އީމާއަށް ލިބުނު ނަތީޖާ އެހާ ރަނގަޅެއް ނޫނެވެ. މިކަމާ އީމާ ވަރަށް ދެރަވިއެވެ. އެންމެ ފަހު ވަގުތު، ހުރިހާ ފިލާވަޅުތަކެއް، އެއްފަހަރާ ދަސްކުރުމުގެ ބަދަލުގައި، ވަގުތު އޮއްވާ ފިލާވަޅުތައް ދަސްކޮށް، ދުރާލާ އިމްތިހާނުތަކަށް ތައްޔާރުވުމަށް، މަންމަމެން އީމާއަށް ނަސޭހަތްތެރިވިއެވެ.\nދެވަނަ ޓާރމް ފެށިގެން އައިއިރު، އީމާވެސް ފޯނު ކުޅުމަށާއި، ޓީވީ ބެލުމަށް ހޭދަކުރާ ވަގުތު މަދުކުރިއެވެ. ފިލާވަޅުތައް ދަސްކުރުމަށް ވަކި ވަގުތުތަކެއް ކަނޑައަޅައިގެން، އެވަގުތުތައް ޚާއްޞަކުރަނީ ހަމައެކަނި އެކަމަށެވެ. އީމާވެސް ރަނގަޅު ނަތީޖާއެއް ހޯދާ މޮޅު ކުއްޖަކަށް ވާން ބޭނުންވެއެވެ. މަންމަމެންގެ ނަސޭހަތާއި އެއްގޮތަށް އަމަލުކުރެވޭތޯ، އީމާ މަސައްކަތް ފެށިއެވެ. އެކަންކަމުގައި ހިންދުގެ ފަރާތުން ލިބުނު އެހީތެރިކަމާއި އެއްބާރުލުން، އީމާ ހަނދާނެއް ނުނެތޭނެއެވެ.\nގެއަށް އައިސް ވަން އިޔާޒުއަށް އީމާ ސޯފާގައި އޮށޯވެގެން އޮއްވާ ފެނުމުން ކައިރިއަށް ގޮސް ހުއްޓިލިއެވެ. އީމާއަކީ ގޭގައި އުޅޭ ވަގުތެއްވިއްޔާ ފޯނު އަތުން ދޫކުރާ ކުއްޖެއް ނޫނެވެ. އަތުގައި ފޯނު ނެތް ވަގުތެއްނަމަ، އޭނާގެ ލޯ ހުއްޓާލެވިފައި ހުންނާނީ ޓީވީ ސްކްރީނަށެވެ. އެކަމަކު، މި ގަޑީގައި ޓީވީވެސް ނިއްވާލާފައި ހުރުމުން، އިޔާޒުގެ ހިތުގައި ސުވާލު އުފެދުނެވެ.\n“ކުރާނެ ކަމެއް ނެތިފައި ތި އޮންނަނީ ކީއްވެގެން؟” އިޔާޒް އީމާއާއި ދިމާއަށް ބުނެލިއެވެ.\n“ކަމެއް ނުވޭ… ހަމަ އޮތީ ދެން..” އީމާގެ ޖަވާބުން އިޔާޒުގެ ނިތައް ރޫ ގިނަވިއެވެ.\n“އޯހ… ކޮބާތަ ދުވަހަކު އަތުން ދޫނުވާ ފޯނު؟” އަނެއްކާވެސް އިޔާޒު އިތުރު ސުވާލެއް ކުރިއެވެ.\n“ފޯނުގައި މައްސަލައެއް ޖެހިގެން، ބައްޕައާއި ހަވާލުކޮށްފިން” ހަމަޖެހިލާފައި އީމާ ޖަވާބުދިނެވެ. ފޯނުގައި މައްސަލަ ޖެހުމުން ވީ ދެރައިން، ޓީވީވެސް ބަލާހިއްނުވެފައި އޮތީއޭ އިޔާޒުގެ ހިތަށް އެރިއެވެ. އެހެން ނޫންނަމަ، އީމާ އޮންނާނީ ގޭމް ކުޅެން، ޗެޓްކުރަން، ނޫނީ ކޮންމެވެސް ވީޑިއޯއެއް ބަލާށެވެ.\nއީމާއަށް ޖެއްސުމެއް ކޮށްލާނަމޭ ހިތަށް އެރުމުން، ވަކިން ހުރި ސޯފާގައި، އިޔާޒު އިށީންދެލިއެވެ. ލޯ ހަނިކޮށްލަމުން، އީމާ އިޔާޒުއާއި ދިމާއަށް ބަލާލިއެވެ. އެ އުޅެނީ ސަހަލު ކަމަކު ނޫނޭ، އީމާގެ ހިތަށް އެރިއެވެ.\n“މަ ހިތަށްވެސް އަރައިފިއޭ… މި ކަމަނާ އަތުން ދުވަހަކު ވަކިނުވެ އޮންނަ ފޯނު ކޮބައިބާވައޭ؟” އިޔާޒު ބުނެލިއެވެ. އީމާ ތުން އަނބުރާލިއެވެ. އިޔާޒު ގާތު އެވާހަކަ ބުނެވުނު މޮޔަ ހިތަށް އެރިއެވެ.\n“ހަލާކު ނުވިއްޔާ ދެރަ.. ދުވަހަކު އަތުން ދޫކުރެވޭ ކަމަކަށް ނުވޭ… އަބަދު ގޭމެއްގައި ޖެހިފައި.. އަޅެ ތި ގޭމެއް ކުޅެކުޅެ ފޫއްސެއްވެސް ނުވޭތަ؟” އިވުނީ ރިޔާޝާގެ އަޑެވެ. އެއީ ބޮޑުދައިތަގެ ދޮށީ ދަރިފުޅެވެ. އީމާ އަބަދު ގޭމްކުޅުމާއި ޓީވީ ބެލުން ފަދަ ކަންކަމުގައި ވަގުތު ހޭދަކުރާތީ، އެވާހަކަ ވަރަށް ގިނައިން ދައްކާނެއެވެ. ސިޓިންގރޫމް ދޮރު ހުޅުވާފައި ހުރީތީ، މީހަކު އައިކަންވެސް އެކުދިންނަށް ނޭންގުނީއެވެ. އީމާ ސޯފާއިން ތެދުވެ، ރިޔާޝާ އިށީންނަން ތަން ދެއްކިއެވެ.\n“ރިޔާ ދައްތާ… މިހާރު އެހާ ގިނައިންނެއް ނުކުޅެމޭ” އީމާ އޭނާގެ ދިފާއުގައި ބުނެލިއެވެ. އެއާއެކު އިޔާޒުގެ ހިނިގަނޑު ފަޅައިގެން ދިޔައެވެ.\n“މިހާރު ނުކުޅެވޭނެތާ.. ފޯނު ހަލާކުވީމާ، ނުކުޅެވޭނެކަން އަހަރެމެންނަށްވެސް އެނގެއޭ…” އިޔާޒު ފުރުސަތުގެ ބޭނުން ކުރިއެވެ. އީމާ ދަތްކުނޑިވިކާލިއެވެ. އިޔާޒުއާއި އެއްބައިވާނެ މީހަކު އައުމުން، އޭނާއަށް އިތުރު ހިތްވަރެއް ލިބިގެން އުޅެނީކަން އީމާ ދެނެގަތެވެ. ވާހަކަ އޮޅުވާލާފައ،ި އީމާ އަވަހަށް އެތަނުން ތެދުވެގެން ދިޔައީ އެހެންވެގެންނެވެ. އިޔާޒުގެ ޖެއްސުންކުރުމަށް ނިމުމެއް ނާންނާނެތީއެވެ.\nއެހެން ދުވަހެކެވެ. މެންދުރުގެ ކެއުމުގެ ވަގުތެވެ. ކެއުމުގެ ތެރެއިން އެކި ވާހަކަތައް ދައްކަމުން ދިޔައެވެ. އީމާ ބައްޕައަށް ގޮވާލީ، އޭނާ ބޭނުންވާ ކަންތައް، ބައްޕަ ކޮށްދޭނެކަމުގެ ޔަޤީންކަމާއެކުގައެވެ.\n“ބައްޕާ… މާދަމާއަށް ނިންމަންޖެހޭ މަޒުމޫނެއް އެބައޮތް.. އަޅުގަނޑަށް ބައްޕަގެ ލެޕްޓޮޕް ލިބިދާނެތޯ؟ މައުލޫމާތުކޮޅެއް ހޯދާލަން ވެގެން” އީމާ އަދަބުވެރިކަމާއެކު، ބައްޕަގެ ހުއްދައަށް އެދުނެވެ.\n“އެންމެ ރަނގަޅު… ކައި ނިމިގެން ބައްޕަމެންގެ ކޮޓަރިއަށް އާދޭ” ބައްޕަގެ ހުއްދަ ލިބުމުން، އީމާ އުފަލާއެކު ހިނިތުންވެލިއެވެ. އިޔާޒު އިނީ، އީމާ ދައްކާ ވާހަކަ ގަބޫލުނުކުރެވިފައެވެ. އަނގައާއި ކައިރިކޮށްލެވިފައިވި ސަމްސާވެސް، ނެގި ގޮތަށް ހުއްޓުން އަރާފައި އިނދެވުނެވެ.\n“ރަނގަޅަށްވިއްޔާ، ފޯނުގައި މައްސަލަ ޖެހުނީމަ، މިހާރު ގޭމް ކުޅެވޭނެ ގޮތެއް ނެތިގެން އެ އުޅެނީ… ފިލްމް ނޫނީ ސީރީޒް ބަލަން ކަންނޭންގެ އެ އުޅެނީ… އަދި މާ ކިޔަވާ މީހަކަށް ވެގެން އެބަ އުޅެއެއްނު… ބައްޕައަށްވެސް ދައްކާނަން ކިޔަވާވަރު… ހުރެބަލަ މިފަހަރު….” އިޔާޒު ހިތާހިތުން އީމާއަށް އެއްޗެހި ކިޔަމުން ދިޔައެވެ. އީމާއާއި ދިމާއަށް ބަލަން އިނދެ، ބަތް ސުވާ ނަގާ އަނގައަށްލިއެވެ. ދެން ހޭދަވި ވަގުތުކޮޅު ތެރޭގައި އޭނާގެ ސިކުނޑީގައި ރޭވުމެއް ރާވާލިއެވެ.\nއިޔާޒު ބައްޕަގެ ކޮޓަރިއަށް ވަންއިރު، އީމާ އިނީ ލެޕްޓޮޕް ހުޅުވައިގެންނެވެ. މޫނުމަތިން ސީރިއަސްކަން ފެންނަމުން ދިޔައިރު، ކަޅި ހުއްޓިފައިވަނީ ސްކްރީނާއި ދިމާއަށެވެ. މީހަކު އެ ކޮޓަރިއަށް ވަންކަމެއްވެސް އީމާއަކަށް ނޭންގުނެވެ. އިޔާޒު ސިއްރު ފިޔަވަޅުތަކެއްގައި ހިނގާފައި ގޮސް، އީމާ އިށީންދެގެން އިން މޭޒު ކައިރީގައި ހުއްޓުނެވެ. ލެޕްޓޮޕުން ބަލައިގެން، މޭޒުމަތީގައި އޮތް ނޯޓްފޮތެއްގައި ޕޮއިންޓްތަކެއް ލިޔަމުން ދިޔައިރު، އީމާ އިނީ އޭނާގެ މަސައްކަތުގެ ތެރެއަށް ގެއްލިފައެވެ.\nއިޔާޒު އެ ދިޔަ ގޮތަށްގޮސް މޭޒުގައި އަތް ވިއްދާލަމުން، ލެޕްޓޮޕްއިން ފެންނަމުން ދިޔަ އެއްޗަކަށް ނަޒަރު ހުއްޓާލިއެވެ. ނުވިސްނާ އިންދާ، އިޔާޒު ކުރި ކަމަކުން އީމާ ދިޔައީ ސިއްސައިގެންނެވެ.\n“ދެން ކުޑަބޭ” އޭ ކިޔާ އީމާއަށް ހަޅޭއްވެސް ލަވައިގަނެވުނެވެ. ނަމަވެސް އިޔާޒު މިކަމަށް ފަރުވާލެއް ނުބަހައްޓައެވެ. ލެޕްޓޮޕުން ފެނުނީ އޭނާ ހީކުރި އެއްޗެއް ނޫންކަމުން، އިޔާޒުއަށް ހައިރާންކަމެއް ލިބުނެވެ.\nއިޔާޒު ލެޕްޓޮޕްގެ ސްކްރީނާއި މޫނު އަދިވެސް ގާތްކޮށްލީ، ފެންނަމުން ދިޔަ އެއްޗެއް ގަބޫލު ނުކުރެވިގެންނެވެ. ދެލޯ އުނގުޅާލާ، އަވަސްއަވަހަށް އެސްފިޔަތައް ޖަހާލީ މަންޒަރު ބަދަލުވެދާނެއޭ ހިތައެވެ. ނަމަވެސް އެއްވެސް ބަދަލެއް ނާދެއެވެ.\n“ކުޑަބެ ތި އުޅެނީ ލެޕްޓޮޕް ތެރެއަށް ވަންނަންތަ؟” އީމާ، އިޔާޒުއާއި ޖެއްސުމަށް ބުނެލިއެވެ. އެހާ ޝައުގުވެރިކަމާއެކު، މަސައްކަތް ކުރަން އިންދާ، އިޔާޒު އައިސް އުނދަގޫ ކުރުމުން، އީމާ ވަރަށް ހިތްހަމަ ނުޖެހުނެވެ.\nލެޕްޓޮޕްގައި އެވަގުތު ހުޅުވާފައި ހުރި، ޓެބްތަކާއި ފައިލްތައް ވަކިވަކިން ޗެކްކުރިއެވެ. ނަމަވެސް އިޔާޒު ހީކުރި ފަދަ އެއްވެސް އެއްޗެއް ނުފެނުނެވެ. ދެން އިޔާޒުގެ ނަޒަރު ހުއްޓާލީ، މޭޒުމަތީގައި އޮތް އީމާގެ ނޯޓް ފޮތަށެވެ. ހުޅުވާލެވިފައިވާ ނޯޓް ފޮތުގައި މަޒުމޫނެއްގެ ސުރުޚީ ލިޔެފައިވާއިރު، ތިރީގައި ހުރީ އެއާއި ގުޅޭ ޕޮއިންޓްތަކެއް ނޯޓްކޮށްފައެވެ. ލެޕްޓޮޕްގައިވެސް ހުޅުވާފައިހުރީ، އެކަމާ ގުޅޭ ލިޔުންތަކެވެ. އަނެއްކާވެސް ލެޕްޓޮޕަށް އިޔާޒުގެ ނަޒަރު ހުއްޓާލިއެވެ.\n“އައި ކާންޓް ބިލީވް ދިސް..” އިޔާޒު ލެޕްޓޮޕުން ނަޒަރު ވަކިކޮށްލަމުން، އީމާގެ މޫނަށް ބަލާލިއެވެ. އީމާ، މެއާއި ދިމާއިން އަތް ހުރަސްކޮށްލައިގެން، އިޔާޒުގެ މޫނަށް ބަލަން އިނެވެ.\n“ދެން؟… ކޮބާ ޕްލޭނަކީ؟…” އީމާ ލެޕްޓޮޕަށް ނަޒަރު ހުއްޓާލުމަށްފަހު، އަނެއްކާވެސް އިޔާޒުއާއި ދިމާއަށް ބަލާލަމުން ބުނެލިއެވެ. އިޔާޒުގެ ރޭވުން، ވަރަށް ރަނގަޅަށް އީމާއަށް އެނގެއެވެ.\n“ޕްލޭން؟” ލޯ ހަނިކޮށްލަމުން، އިޔާޒު ސުވާލުކުރިއެވެ. އީމާ ދެކޮނޑު އަރުވާލަމުން، އެއް މިޔަކަނުން ހީލިއެވެ.\n“ހޫމް… ޕްލޭން މަތިންވެސް ހަނދާން ނެތުނީތަ؟.. އޯހ… ބަދަލު ކުރަންދޯ ޖެހޭނީ..” އީމާ ބުމަ އަރުވާލަމުން، އިޔާޒުގެ މޫނަށް ބަލާލިއެވެ. އިޔާޒް ބޯ ކަހާލީ، އީމާ އެހާ ފަސޭހައިން އޭނާގެ ރޭވުން ދެނެގަތީމައެވެ.\n“ދެން ހަނދާންވި އިރަކުން އާދޭ… މިގަޑީގައި މިތަނުން ދޭބަލަ… މި މަޒުމޫނު ނިންމަން ވެއްޖެ…” އީމާ އަނެއްކާވެސް އިޔާޒުއާއި ދިމާއަށް ބުންޏެވެ.\nއިޔާޒު އިތުރު އެއްވެސް އެއްޗެއް ނުބުނީ، އިތުރަށް ލަދުގަންނަން ޖެހިދާނެތީއެވެ. މިހާރުވެސް އީމާގެ ކުރިމަތީގައި، މާ ރީއްޗަށްވެސް އޭނާ ބޭޒާރު ވެއްޖެއެވެ. ހިތާހިތުން އަމިއްލަ ނަފްސަށް ކުދި ކިޔަމުން، އިޔާޒް އެތަނުން އަވަހަށް ނުކުތެވެ.\nދުވަސްތައް ފާއިތުވެ، މާޒީއާއި އެކުވަމުންދާއިރު، އާ އުންމީދުތަކަކާއެކު، އީމާ ކިޔެވުމުގެ މަސައްކަތުގައި ކުރިއަށް ދިޔައެވެ. ކްލާހުގައި ފިލާވަޅު ނަގައިދޭ ގަޑީގައި ކަނުލާ އަޑުއަހައެވެ. ޝޯޓް ނޯޓް ނަގަނީ އެގޮތަށް ހެދުމުން، އީމާއަށް ދަސްކުރަން ފަސޭހަވީމައެވެ. ފިލާވަޅުގައި އޮޅުންނުފިލާ ބައެއް އޮތްނަމަ، މުދައްރިސުން ގާތު، އެބަޔަކުން ސުވާލުކޮށް، އަހާ އޮޅުންފިލުވައެވެ.\nކޮންމެ ދުވަހަކުވެސް، އެދުވަހަކު ދެވޭ ފިލާވަޅުތައް މުޠާލިޢާކޮށް ރަނގަޅަށް ދަސްކުރެވޭތޯ ބަލައެވެ. ފިލާވަޅުތައް ދަސްކުރުމަށް ވަކި ޝެޑިއުލެއް ގެންގުޅެއެވެ. ދަސްކުރާ ފިލާވަޅުތައް ހަނދާނުގައި ހުރި މިންވަރުވެސް ދޭތެރެއަކުން ބަލާލައެވެ. ހިންދުއާއި ދެކުދިން، ބައެއްފަހަރު ގްރޫޕް ސްޓަޑީވެސް ހަދައެވެ.\nމިހެން ކަންތައްކުރުމުން، އިމްތިހާނު އައިސް ބޯމަތިވާއިރު، ފިލާވަޅުތައް ދަސްނުވެގެން އުޅޭކަށް ނުޖެހެއެވެ. އިމްތިހާނު އޮންނަ ދުވަހުގެ ކުރީރޭ، ނުނިދާ ފިލާވަޅު ދަސްކުރަން އިންނާކަށް ނުޖެހެއެވެ. ދަސްކުރަން ހުރި ފިލާވަޅުތައް ގިނަކަމުން، ބޯހާސްވެގެން އުޅޭކަށްވެސް ނުޖެހެއެވެ. ހަމަޖެހިލައިގެން އެރޭ ނިދާލެވެއެވެ. އިމްތިހާން ހޯލްގައި އިންނައިރު، އަތުގައި އޮންނަ ސުވާލު ކަރުދާހަށް ފުރިހަމަ ސަމާލުކަން ދެވެއެވެ. ޖަވާބު ނުދެވިގެން، އެތައް ވަގުތެއް ބޭކާރު ކުރާކަށް ނުޖެހެއެވެ.\nކިޔެވުމަށް ދޭ ސަމާލުކަން އިތުރުވުމުން، އޭގެ އަސަރު، އީމާގެ ނަތީޖާއިންވެސް ފެނުނެވެ. އެހެން ފަހަރުތަކާއި ބަލާފައި ފާހަގަކުރެވޭވަރުގެ ކާމިޔާބީއެއް ޙާޞިލްކުރެވުނެވެ. ފުރަތަމަ ޓާރމަށްވުރެ ދެވަނަ ޓާރމްގެ ނަތީޖާ މާ ބޮޑަށްވެސް ރަނގަޅެވެ. މުދައްރިސުންގެ އިތުރުން އީމާގެ މައިންބަފައިންވެސް ތިބީ، އީމާގެ ކިޔެވުމާއިމެދު، ވަރަށް ހިތްހަމަޖެހިފައެވެ. އީމާވެސް ހުރީ، އޭނާ ކުރި މަސައްކަތުގެ ނަތީޖާ މިހާ ފޮނިވުމުން، ވަރަށް އުފާވެފައެވެ.\nއަބަދު އީމާއަށް ޖެއްސުންކޮށް އުޅޭ އިޔާޒުވެސް އީމާގެ ކާމިޔާބީ ފާހަގަކޮށް މަރުހަބާ ކިޔެވެ. ހިނިތުންވުމާއެކު، އީމާ ޝުކުރު އަދާކުރިއެވެ. މި މަންޒަރު ބަލަން، ބަސްމާއާއި ޒާހިދުވެސް ތިބީ ވަރަށް އުފަލުންނެވެ. އެދެމީހުންގެ ދަރިންނާއިމެދު ފަޚްރުވެރިވާ ޙާލުގައެވެ. ބަސްމާގެ ލޯ ފެންކަޅިވެގެން ދިޔައީ، ލިބުނު އުފަލެއްގެ ބޮޑުކަމުންނެވެ.\nޖެހިގެން އައި އަހަރުވެސް އީމާއަށް ލިބުނީ ވަރަށް ރަނގަޅު ނަތީޖާއެކެވެ. ފުރަތަމަ ޓާރމްގައި ހުރިހާ މާއްދާއަކުން “އޭ” ފާސް ހޯދިއިރު، ދެވަނަ ޓާރމްގައި މުޅި ކްލާހުން އެއްވަނަ ހޯދިއެވެ. ހިތްވަރާއެކު އީމާ ކުރި ބުރަ މަސައްކަތުގެ ނަތީޖާ ވަރަށްވެސް ފުރިހަމައެވެ. ކާމިޔާބީގެ އެއް ހަރުފަތުން އަނެއް ހަރުފަތަށް ދިއުމަށް، އީމާ ގަދައަޅާ މަސައްކަތް ކުރަމުން ދިޔައެވެ.\nމިއަހަރު، އީމާ ތައްޔާރުވަމުން އެދަނީ އޯ ލެވެލް އިމްތިހާނަށެވެ. އީމާގެ އުންމީދަކީ، ތިން އަހަރު ވަންދެން އޭނާ ކުރި މަސައްކަތާއެކު، ރަނގަޅު ނަތީޖާއެއް އޯ ލެވެލްއިން ޙާޞިލްކުރުމެވެ. ސްކޫލަށް ރީތި ނަމެއް ހޯދައިދީ، މުދައްރިސުންނާއި އީމާގެ މައިންބަފައިން ފަޚްރުވެރިވާނެފަދަ ދަރިއަކަށްވުމެވެ.\nލަނޑުދަނޑިއެއް ކަނޑައަޅާ، އެކަން ހާސިލްކުރުމަށްޓަކައި، ކުރަންޖެހޭ ކަންތައްތަކަކީ ކޮބައިކަން ދެނެގަނެ، ކުރިއަށްދާން އެންމެ އެކަށީގެންވާ ގޮތެއްގައި ޕްލޭންތަކެއް ހަދާ، އެއާއި އެއްގޮތަށް މަސައްކަތްކުރުމަކީ މުހިންމު ކަމެކެވެ. ކާމިޔާބީއާއި ހަމައަށް ވާސިލުވެވޭނީ ވަރުގަދަ އަޒުމަކާއެކު، އެކަމަށް ގަދައަޅާ މަސައްކަތްތަކެއް ކުރެވިގެންނެވެ. އުންމީދު ކަނޑާނުލާ، ހިތްވަރާއެކު ކުރިއަށް ދެވިގެންނެވެ. ދުޢާއަކީ އީމާގެ މަސައްކަތުގައި، މާތްﷲ ކާމިޔާބީ މިންވަރު ކުރެއްވުމެވެ.


ނިލަންދެއަތޮޅު އުތުރުބުރީގެ ރަށްރަށުގެ ތަރައްޤީގެ މަސައްކަތްތަކާއި އެނޫންވެސް އަތޮޅަށް ދިމާވެފައިވާ ދަތިތައް ރައީސުލްޖުމްހޫރިއްޔާއި ދަންނަވައި އެކަމަށް ޙައްލު ހޯދުމުގެ ގޮތުން އަތޮޅުކައުންސިލުން މާލެދިޔަ ވަފުދުގެ ބޭފުޅުން 24 ޖޫން 2019 ވަނަދުވަހުގެ މެންދުރުފަހު ރައީސުލް ޖުމްހޫރިއްޔާ އަލްފަޟިލް އިބުރާހީމް މުޙައްމަދު ޞާލިޙާއި ބައްދަލު ކުރައްވައިފިއެވެ. މިބައްދަލު ކުރެއްވުންއޮތީ ރައީސުލްޖުމްހޫރިއްޔާގެ އޮފީހުގައެވެ.\nރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ނިލަންދެއަތޮޅު އުތުރުބުރީގެ ރައްޔިތުން އެންމެ ބޮޑަށް ބޭނުންވެފައިވާ ކަންކަމާއި ބެހޭ މަޢުލޫމާތު ކައުންސިލްގެ ފަރާތުން ރައީސުލްޖުމްހޫރިއްޔާއާއި ޙިއްޞާ ކުރެއްވިއެވެ. އަތޮޅު ކައުންސިލުން ފަރާތުން ފާހަގަކުރެއްވި ކަންތައްތަކުގެ ތެރޭގައި، އަތޮޅުގެ ފެރީގެ ނިޒާމު ހުއްޓިފައި އޮތުމާއި، އެއާޕޯޓެއް ނެތުމުގެ މައްސަލަ ހިމެނެއެވެ.\nމިބައްދަލު ކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި އަތޮޅު ކައުންސިލުން އެދިވަޑައިގެންފައިވާ ކަންކަމުގެ ތެރެއިން ބައެއް މަޝްރޫޢުތަކުގެ އެންމެފަހުގެ މަޢުލޫމާތު ޙިއްޞާކުރެއްވިއެވެ. އަދި ހުށަހެޅުއްވި ކަންކަމަށް ސަރުކާރުގެ އިދާރާތަކާއި މަޝްވަރާކުރައްވައިގެން ހައްލެއް ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ރައީސުލް ޖުމްހޫރިއްޔާ ވިދާޅުވިއެވެ.


"Juhaa" page block, ithuru page ehge mahsala balanee\n"ޖުހާ" ޕޭޖް ބްލޮކް، އިތުރު ޕޭޖެއްގެ މައްސަލަ ބަލަނީ\nއިސްލާމްދީނަށް ވަރަށް ބޮޑަށް ފުރައްސާރަކޮށް "ޖުހާ" ގެ ނަމުގައި ފޭސްބުކުގައި ހިންގަމުންގެންދިޔަ ޕޭޖް ބްލޮކް ކޮށްލައިފި އެވެ.\nއިސްލާމްދީނަށް ވަރަށް ބޮޑަށް ފުރައްސާކޮށް ފޭސްބުކުގައި ދިވެހި ބަހުން ޕޭޖެއް ހިންގަމުންދާ މައްސަލައާ ގުޅިގެން ފިޔަވަޅު އެޅުމުގައި މުއައްސަސާތައް ފަހަތަށް ޖެހިފައިވާ ކަމަށް އާންމުން ބުނަމުން ދަނިކޮށް، ފުލުހުންގެ ފަރާތުން އެ މައްސަލަ ސައިންސް މިނިސްޓްރީއަށް ހުށަހަޅައި ކުރި މަސައްކަތުން އެ ޕޭޖް މިހާރު ވަނީ ބޮލޮކް ކޮށްލާފަ އެވެ.\nދީނުގެ ހަރުކަށި ފިކުރު ފަތުރާ ކަމަށް ބުނެ މީގެ ކުރިން އެހެން ބައެއް ޕޭޖްތައް ވަރަށް އަވަހަށް ބްލޮކް ކޮށްފައި ވެއެވެ. އޭގެ ތެރޭގައި "ސިރޫ އާޓްސް" ފަދަ ޕޭޖްތައް ހިމެނެ އެވެ. އެހެން ނަމަވެސް "ޖުހާ" ޕޭޖް ބޮލޮކް ނުކޮށް އެހާ ގިނަ ދުވަސްވުމުން ވަރަށް ގިނަ ބައެއްގެ ފާޑު ކިއުން ސަރުކާރަށް ވެސް އަމާޒުވި އެވެ.\nފުލުހުން ބުނީ، "ޖުހާ" ޕޭޖްގެ އިތުރުން، އިސްލާމްދީނަށް ފުރައްސާރަ ކުރާ އިތުރު އެހެން ޕޭޖެއް ވެސް ބޮލޮކް ކޮށްދޭން ފޭސްބުކްގައި އެދިފައިވާނެ ކަމަށާއި، "ޖުހާ" ޕޭޖާއެކު އެ ޕޭޖްތަކުގެ މައްސަލަވެސް ބަލަމުންދާ ކަމަށެވެ. އަދި ޖުހާ ޕޭޖް ބޮލޮކް ކޮށްދޭން ފުލުހުން އެދުމުން އެ ޕޭޖް ބްލޮކް ކުރުމަށްފަހު އެ އިދާރާއަށް ފޭސްބުކުން އަންގާފައިވާ ކަމަށެވެ.\n"ޖުހާ" ގެ ނަމުގައި ހިންގަމުންގެންދިޔަ ޕޭޖުން ދިވެހި ބަހުން ގިނަ ޕޯސްޓްތަކެއް ކުރި އެވެ. އެ ޕޯސްޓްތަކުގައި މާތްﷲ އާއި އެކަނލާންގެ މާތް ރަސޫލަށް ނިސްބަތްކޮށް ވަރަށް ހުތުރު ބަހުރުވައިން އެއްޗެހި ލިޔެފައި ހުއްޓެވެ.\nދީނަށް ފުރައްސާރަ ކުރުން ހުއްޓުވަން ރައީސް ވަނީ ޚާއްސަ ކޮމެޓީއެއްވެސް އުފައްދަވާފައެވެ. ޖެނުއަރީ 22، 2019 ގައި އުފެއްދެވި އެ ކޮމިޓީގައި ހިމެނިވަޑައިގަންނަވަނީ، ނައިބު ރައީސް ފައިސަލް ނަސީމާއި ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲ އާއި ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަނާއި އިސްލާމިކް މިނިސްޓަރު އަހުމަދު ޒާހިރާއި ޔޫތް މިނިސްޓަރު އަހުމަދު މަހުލޫފް އަދި ރައީސް އޮފީހުގެ ޗީފް އޮފް ސްޓާފް އަލީ ޒާހިރެވެ. ކޮމިޓީގެ މަސައްކަތްތައް ހިނގަނީ ސޯޝަލް ކައުންސިލްގެ ދަށުންނެވެ.\nމޯލްޑިވްސް ޕޮލިސް ސާވިސް ފޭސްބުކް މުހައްމަދު މަލީހު ޖަމާލް\nފޭސްބުކް އެކައުންޓުތައް ހެކްކޮށްގެން ދީނާ ހިލާފު ވާހަކަ ފަތުރާ މައްސަލަ ބަލަނީ\nސަލާމަތީ ބާރުތަކާ ރައީސް ބައްދަލު ކުރައްވަނީ


Haram fulhu sarahahdhah gina adhadhehge bodethi kalhu Soofithakeh!\nހަރަމްފުޅު ހިމެނޭ ސަރަހައްދަށް ގިނަ އަދަދެއްގެ ބޮޑެތި ކަޅު ސޫފިތަކެއް!\nމާތް ވެގެންވާ މައްކާގައި ހުންނަ ކައުބަލުﷲ ގެފުޅު (މަސްޖިދުލް އަލް ޙަރަމް) އާއި ގެފުޅުގެ ވަށައިގެންވާ ސަރަޙައްދަށް ގިނަ އަދަދެއްގެ ބޮޑެތި ކަޅު ގޮއްފުޅަނގިތަކެއް ފެތުރިއްޖެއެވެ.\nބައެއް މީހުން ބުނާގޮތުގައި، ގެފުޅާއި ގެފުޅު ހިމެނޭ ސަރަހައްދަށް ސޫފިތަކެއް ވެރިވެގަތުމަކީ ވަރަށް ނާދިރު ކަމެކެވެ. އަދި ބައެއް މީހުން ބުނާގޮތުގައި މިއީ ތާރީހުގައި ވެސް އެފަދަ ކަމެއް ހިނގި ފުރަތަމަ ފަހަރެވެ.\nނަމަވެސް އެއީ ކޮންކަހަލަ ސޫތްޕެއް ކަމެއް އެއްވެސް މީޑިއާއަކުން ސީދާ ބުނެފައެއް ނެތެވެ. ބައެއް މީހުން ބުނާ ގޮތުގައި އެއީ އުދުހޭ ކުރަފިތަކެކެވެ. އަނެއް ބަޔަކު އެއީ މަސްކާށިދޫންޏާ ވައްތަރު ގޮތަކަށް ހުންނަ އެއަށްވުރެ ބޮޑެތި ސޫތްޕެއް ކަމަށްވާ ގޮއްފުޅަނގި ކަމަށް ބުނެފައިވެއެވެ.\nމިދިޔަ ހޯމަ ދުވަހު ޔޫޓިއުބަށް ލާފައިވާ ވީޑިއޯއެއްގައި ގެފުޅު ހިމެނޭ ސަރަހައްދުގައި އެ ސޫފިތައް އުދުހޭތަން ފެންނައިރު، ފާޜުތަކުގައި ވެސް ގިނަ އަދަދަކަށް އެ އެއްޗެހި ޖައްސައިގެން ތިބޭތަން ފެނެއެވެ. އަދި އެވަގުތު އެތަނަށް ފޮގު ކުރަމުންދާތީ ގިނަ އަދަދެއްގެ ގޮއްފުޅަނގިތައް މަރުވެ ނުވަތަ ބަލިވެގެން ބިންމައްޗަށް ވެއްޓިފައި ހުންނަތަން ފެނެއެވެ.\nއެ ވީޑިއޯއާ ހަވާލާދީ މައްކާގެ ސެކްރިޓޭރިއެޓްގެ ރަސްމީ ޓުވިޓާ އެކައުންޓުގައި ނެރެފައިވާ ބަޔާނެއްގައި ބުނެފައިވަނީ، އެ ސޫފިތަކަކީ ބުލެކް ގްރާސްހޮޕާސް (ކަޅު މަސްކާށިދޫނި) ނުވަތަ ރޭގަނޑަށް އަންނަ ހިޖުރަކުރާ ސޫފިތަކެއް ކަމަށެވެ.\nއަދި އެ އެއްޗެހި އާލާވާ ތަންތަން ބަލައި އެންވަޔަރަމެންޓް ސެނިޓޭޓަން ޓީމުތަކުން އެ ސޫފިތައް ނައްތާލުމަސް ސްޕްރޭ ކުރަމުންދާ ކަމަށް ބުނެފައިވެއެވެ. އެގޮތުން ގެފުޅު ހިމެނޭ ސަރަހައްދުގައި ހުންނަ ފެން ވަޑާންތަކާއި ފާހާނަތަކުން ވެސް އެ އެއްޗެހި ނައްތާލަން މަސައްކަތް ކުރަމުންދާ ކަމަށް ބުނެފައިވެއެވެ.\nރިޕޯޓްތައް ބުނާގޮތުން، ގެފުޅާއި އެ ސަރަހައްދަށް ފެތުރިގެން އުޅޭ އެ ސޫފިތައް ނައްތާލުމަށް 138 މީހުންގެ މައްޗަށް ހިމެނޭ 22 ޓީމާއި 111 ކޮމްބެޓް ޔުނިޓް ވަނީ މަސައްކަތް ކޮށްފައެވެ.


addu in covid ah positive vi meehaage fahuge the test negative vejje\nކޮވިޑް-19: އައްޑޫ އިން ޕޮޒިޓިވްވި މީހާގެ ...\nއަނެއްކާވެސް އިތުރު 25 މީހުން ކޯވިޑް-19އަށް ...\nއައްޑޫއިން ކޯވިޑް-19އަށް ޕޮޒިޓިވްވިކަމަށް ދެއްކި މީހާގެ، ފަހުން ހެދި ޓެސްޓުތަކުން އޭނާ ނެގެޓިވް ވެފައިވާކަމަށް ދައްކާފައިވާކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ހާމަކުރައްވައިފިއެވެ.\nއައްޑޫސިޓީން ކޯވިޑް-19 އަށް ޕޮޒިޓިވްވެފައިވަނީ އައްޑޫ އިކުއިޓޯރިއަލް ހޮސްޕިޓަލަށް ހުކުރު ދުވަހު ޑޮކްޓަރަށް ދައްކަންދިޔަ އުމުރުން 43 އަހަރުގެ ފިރިހެނެކެވެ. އޭނާ ކޯވިޑް-19އަށް ޕޮޒިޓިވްވިކަން އެނގުނީ، އިކުއިޓޯރިއަލް ހޮސްޕިޓަލުން، މިވަގުތު ހެދެން ނެތް ޓެސްޓުތަކެއް ހެދުމަށް އޭނާ މާލެ ފޮނުވާލުމުން އައިޖީއެމްއެޗް އަށް ގެންގޮސް ހެދި ޓެސްޓުންނެވެ. ނަމަވެސް އޭނާގެ ކިބައިން އިތުރު އެއްވެސް ޢަލާމާތެއް ނުފެނި އަދި ބަލިޖެހިދާނެކަމަށް ބަލެވޭ އެއްވެސްކަމެއް ދިމާވެފައި ނުވާތީ އިތުރަށް2ސާމްޕަލް ނަގައި ޓެސްޓް ކުރުމުންވެސް ނަތީޖާ ނެގެޓިވް ވެފައިވާކަމަށް އެޗްޕީއޭއިން ވިދާޅުވެއެވެ.\nމިކަމާ ގުޅިގެން އައްޑޫ ސިޓީވަނީ އިއްޔެއިން ފެށިގެން 14 ދުވަހަށް ފުރަބަންދުވެސް ކޮށްފައެވެ. އަދި އިއްޔެ ބޭއްވި ނޫސްވެރިންގެ ބައްދަލުވުމުގައި އައްޑޫ ސިޓީގެ މޭޔަރު އަބްދުﷲ ޞާދިގު ވިދާޅުވީ މިމީހާ ހުކުރުދުވަހުގެރޭ މާލެ ގެންގޮސްފައިވަނީ ހިތުގެ ބައްޔަކަށް ފަރުވާ ދިނުމަށްކަމަށެވެ. އަދި މިމީހާއަކީ މާޗް 30 ވަނަ ދުވަހު ރިސޯޓަކުން އައްޑު އަށް ދިޔަ މީހެއްކަމަށްވެސް ސޯބެ ވިދާޅުވިއެވެ.\nއައްޑޫ އެމަޖެންސީ އޮޕަރޭޝަންސް ސެންޓަރުން ބޭއްވި ނޫސްވެރިންގެ ބައްދަލުވުމުގައި މައުލޫމާތު ދެއްވަމުން އެ ހޮސްޕިޓަލުގެ މެނޭޖާރ ޝަރަފުއްސާދާތު ވިދާޅުވީ، މިކޭސް އާއި ގުޅިގެން މިހާތަނަށް ޑައިރެކްޓު ކޮންޓެކްޓުންގެ ގޮތުގައި 26 މީހަކު ފާހަގަވެފައިވާކަމަށެވެ. އެގޮތުން ހޮސްޕިޓަލުގެ7ޑޮކްޓަރުންނާއި، އެޓެންޑެންޓުންނާއި ނަރުހުންގެ ތެރެއިން 10 މީހަކު އެކަހެރި ކޮށްފައިވާ ކަމަށެވެ. އަދި ހިތަދޫގައި އެ މީހާ ދިރިއުޅެމުން އައިގެ މިހާރު ވަނީ މޮނީޓަރިން ހާލަތަށް ގެނެސްފައެވެ. މީގެ އިތުރުން އޭނާ އާއި ގުޅުން ހުރި7މީހަކު ފާހަގަ ކުރެވިފައިވާ ކަމަށްވެސް ސާދާތު ވިދާޅުވިއެވެ.\nކޯވިޑް-19 : ރާއްޖެއިން އިތުރު9މީހަކު ބަލިން ރަނގަޅުވެއްޖެ\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން އިތުރު9މީހުން ބަލިން ރަނގަޅުވެ ރާއްޖެއިން މިބަލިން ރަނގަޅުވި މީހުންގެ ...\nޖޫންގެ ނިޔަލަށް ކޮންޓްރެކްޓްތައް ހަމަވާ ކުޅުންތެރީންގެ ކޮންޓްރެކްޓްތަކަށް ހައްލެއް ހޯދަނީ ؟\nޖޫންމަހުގެ ނިޔަލަށް ކޮންޓްރެކްޓްތައް ހަމަވާ ކުޅުންތެރީންގެ ކޮންޓްރެކްޓްތައް މިސީޒަން ނިމެންދެން ދިގުދަންމާލަން މަޝަވާތައް ފަށައިފިއެވެ. ކުޅުންތެރީންގެ ހައްގުތައް ހިމާޔަތްކޮށްދޭ ...


Sh. Goidhoo, Kanditheemu, Kaashidhoo adhi Kudahuvadhoo monitoring ah - One Online\nކ. ކާށިދޫ --- ފޮޓޯ: ކިޔުންތެރިއެއް\nށ. ގޮއިދޫ، ކަނޑިތީމު، ކާށިދޫ އަދި ކުޑަހުވަދޫ މޮނީޓަރިންއަށް\nށ. ގޮއިދޫ، ށ. ކަނޑިތީމު، ކ. ކާށިދޫ އަދި ދ. ކުޑަހުވަދޫ މޮނީޓަރިންގެ ހާލަތަށް ގެނެސްފިއެވެ.\nގޮއިދޫ ކައުންސިލުގެ ނައިބު ރައީސް އަހުމަދު ވަހީދު "ވަން"އަށް ވިދާޅުވީ، އެރަށް މޮނީޓަރިންގެ ހާލަތަށް ގެނެވުނީ، ކޮވިޑް ވެކްސިންގެ ދެ ޑޯޒް ފުރިހަމަކޮށްފައި އެރަށަށް އައިސް އުޅުނު ތިން މީހަކު ކޮވިޑަށް ޕޮޒިޓިވްވުމުން ކަމަށެވެ.\n"ޕޮޒިޓިވްވީ ހުސް ފިރިހެނުން. ޒުވާން އުމުރުގެ. އެތަނުން އެއް މީހަކު ފުޓުބޯޅަ ކުޅެންވެސް ގޮސްފައިވޭ،" ވަހީދު ވިދާޅުވިއެވެ.\nކާށިދޫ މޮނީޓަރިންގެ ހާލަތަށް ގެނެސްފައިވަނީ އެރަށުން ނެގި ރެންޑަމް ސާމްޕަލްއަކުން މީހަކު ޕޮޒިޓިވްވުމުންނެވެ. އެގޮތުން އެރަށުން މިއަދު ޕޮޒިޓިވްވީ ފިރިހެނެކެވެ. އެނގިފައިވާ ގޮތުގައި އޭނާގެ ފަރާތުން ރޯގާގެ އަލާމާތްތައް ފެނިފައިވެއެވެ.\nކުޑަހުވަދޫ މޮނީޓަރިންގެ ހާލަތަށް ލާފައިވަނީ ކުޑަހުވަދޫ ފުލޫ ކްލިނިކަށް ދެއްކި މީހަކު ކޮވިޑަށް ޕޮޒިޓިވްވެ، އެ ކެސްއާ ގުޅިގެން ނެގި ސާމްޕަލްތަކުން އިތުރު ހަ މީހަކު ޕޮޒިޓިވްވުމުންނެވެ.\nކަނޑިތީމު މޮނީޓަރިންގެ ހާލަތަށް ގެނެސްފައިވަނީ ރެންޑަމް ސާމްޕަލްތަކެއް ޕޮޒިޓިވްވުމާ ގުޅިގެންނެވެ. ކަނޑިތީމު ހެލްތު ސެންޓަރުގެ މެނޭޖަރު މުހައްމަދު ފަހުމީ "ވަން" އަށް މައުލޫމާތުދެއްވަމުން ވިދާޅުވީ، އެރަށުން ނެގި ހަތަރު ރެންޑަމް ސާމްޕަލްގެ ތެރެއިން ތިން މީހަކު ޕޮޒިޓިވްވީ މިއަދު ކަމަށާއި އެ އެންމެންނަކީވެސް ފިރިހެނުން ކަމަށެވެ. އޭގެ ތެރޭގައި ހިމެނެނީ ލޯންޗެއްގައި މަސައްކަތް ކުރާ މީހަކާއި މާލެ ދަތުރުކުރާ ބޯޓެއްގައި މަސައްކަތް ކުރާ ދެ މީހެކެވެ.\nފަހުމީ ވިދާޅުވީ، އެމީހުންގެ ކޮންޓެކްޓުންގެ ގޮތުގައި 45 މީހަކު ފާހަގަކުރެވިފައިވާ ކަމަށެވެ.\nށ. ގޮއިދޫ، ކަނޑިތީމު، ކާށިދޫ އަދި ކުޑަހުވަދޫ ހިމެނޭހެން 42 ރަށެއް މިވަގުތު މޮނީޓަރިންގެ ހާލަތުގައި އެބައޮތެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ގޮއިދޫ ދ. ކުޑަހުވަދޫ ކ. ކާށިދޫ ކޮވިޑް 19


Mohamed Abdulla Shafeeg: March 2008\nކުރައްވާ މަސައްކަތެއް، އެމަސައްކަތުގެ ނަތީޖާއެއް ފެންނާކަށް ނެތެވެ.\nސަރުކާރުގެ ސިޔާސަތާ ގުޅޭގޮތުން ރައީސުލްޖުމްހޫރިއްޔާ ދެއްވާ ރިޔާސީ ބަޔާނަކީ ވަރަށް މުހިންމު ބަޔާނެއްގެ ގޮތުގައި ފާހަގަކުރެވުނު ނަމަވެސް، ތަފާތު އަހަރުތަކު މަތިން އެދެއްވާ ބަޔާންތަކުގައި އާންމުގޮތެއްގައި ހުންނަނީ އެއް ވާހަކަތަކެކެވެ. ހަރުދަނާ ކުރާ ވާހަކައާއި ފިޔަވަޅު އަޅާނެ ވާހަކައާއި މަސައްކަތް ކުރާ ވާހަކައެވެ. ވާހަކަ ކިތަންމެ އޮމާންވެފައި ފުރިހަމަޔަސް ކުރެވޭ ހަރުދަނާއެއްވެސް އެޅޭ ފިޔަވަޅެއްވެސް، ކުރެވޭ މަސައްކަތެއްވެސް ފެންނާކަށް ނެތެވެ. ފެންނަން އޮތީ ދެކެވުނު ވާހަކައެވެ. ހެއްދެވި އިތުރުފުޅުތަކެވެ.\nފާއިތުވި ފެބްރުއަރީ މަހުގެ 28 ވަނަ ދުވަހު، އިއްވެވި ރިޔާސީ ބަޔާނުގައިވެސް ވަނީ ކުރީގެ އަހަރުތަކުގައި އިއްވެވި ރިޔާސީ ބަޔާންތަކުގައިވެސްވާ ވާހަކަތަކެވެ. އެވާހަކަތައް ތަކުރާރު ކުރެއްވިއިރު، އެކަންތައްތައް ދުވަހެއް ދުވަހަކަށް އަންނަނީ ގޯސްވަމުންނެވެ. އެހެންވުމާއެކު، ކަނޑައެޅި އެނގެންއޮތް ހަގީގަތަކީ ރިޔާސީ ބަޔާނުގައި އިއްވަވާ ވާހަކަތަކުން އެދެވޭ ނަތީޖާއެއް ނުނުކުންނަ ކަމެވެ. ރައްޔިތުން އެކަމުން މަންފާއެއް ނުކުރާ ކަމެވެ.\nLabels: Maumoon, RiyaasyBayan\nކުރައްވާ މަސައްކަތެއް، އެމަސައްކަތުގެ ނަތީޖާއެއް ފ...


ހުކުރަށް ދާން ހިނައިގަތުމަކީ ސުންނަތް ވެގެން ވާ ކަމެއް! – DhiDaily\nހުކުރަށް ދާން ހިނައިގަތުމަކީ ސުންނަތް ވެގެން ވާ ކަމެއް!\nހިނެއުމަކީ ޙާއްޞަ ނިޔަތަކާއެކު ފެނުން މުޅި ހަށިގަނޑު ދޮވެލުމެވެ. ނުވަތަ ފެންވެރުމެވެ.\nއެކަމުގެ ސަބަބުން ސަވާބުލިބުމުގެ އިތުތުން ބަލިތަކުން ތިމާ ރައްކާތެރިވެ، ހަށިގަނޑަށް ހީވާގިކަން ގެނެސްދެއެވެ. އަދި މިކަމަކީ ސާފުތާހިރުވުމުގެ ގޮތުންނާއި ބޮޑު ޙަދަޘް އެރެގަތުމުގެ ބޭނުމުގައި އަދި އަޅުކަމަށް ތަތްޔާރުވުމުގެ ގޮތުން ކުރުމަށް ޝަރީއަތުގައި ކަނޑައަޅުއްވާފައިވާ ކަމެކެވެ.\nމާތް ރަސްކަނލާންގެ (އަލްބަޤަރާ ސޫރަތުގެ 222)ގައި ވަޙީކުރައްވާފައިވާ ބަސްފުޅުގެ މާނައީ: ހަމަކަށަވަރުން ގިނަގިނައިން ތައުބާވާ މީހުންދެކެ މާތް ރަސްކަނލާންގެ ލޯބިވެ ވޮޑިގެންވެއެވެ. އަދި ޠާހިރުވާ މީހުން ދެކެ ވެސް އެކަނގެ ލޯބިވެ ވޮޑިގެންވެއެވެ.“\nހިނެއުމުގެ އެންމެ މޮޅު އިތުރު ގޮތަކީ އެންމެ ފުރަތަމަ ހަށިގަނޑުގައި ވާ ހުރިހާ މިލަތައް ދޮވެ ސާފު ކޮށްލުމެވެ. އެއަށް ފަހު ނަމާދަށް ވުޟޫކުރާ ފަދައިން ވުޟޫކުރާނީއެވެ. ދެން ހިނައިގަންނަ ކަމަށް ހިތުންނިޔަތްގަނެ ބޮލަށް ފެންއަޅާނީއެވެ. އަދި މުޅި ހަށިގަނޑަށް ފެންއަޅާ ފެން ވެރުމަށް ފަހު ދެފައިތިލަ ދޮވެލުމުން ހިނައިގަނެވުނީއެވެ.\nހިނެއިން ވާޖިބު ކަންތައް:\n1- ނިދީގައި ނުވަތަ އެނޫން ވެސް ޙާލަތެއްގައި މަނިބޭރުބުން.\n3- ޙައިޟުވުމާއި ނިފާސްވުން.\n4. މަރުވުން. (ޝަހީދުވާ މީހާ ހިނެއުމެއްނެތެވެ.)\nސުންނަތް ވެގެންވާ ބައެއް ހިނެއިން:\n1- ހުކުރަށް ދާން ހިނައިގަތުން.\n2- ދެ ޢީދު ދެ ނަމަދަށް ހިނައިގަތުން.\n3- އިޙްރާމް ބަނުމަށް ހިނައިގަތުން.\n4- ކޭތަ ނަމާދު ކުރުމަށް ހިނައިގަތުން.\n5- އިސްތިސްޤާ ނަމާދަށް ހިނައިގަތުން.\n6- މުސްތަޙާޟުވެރިޔާ ކޮންމެ ނަމާދަކަށް ހިނައިގަތުން.\n7- މައްޔިތަކު ހިނެއުމަށް ފަހު ހިނައިގަތުން.\n8- މައްކާއަށް ވަނުމަށް ހިނައިގަތުން.\n9- ޙައްޖުވެރިޔާ ޢަރަފާތަށް ދިއުމަށް ހިނައިގަތުން.\n2- ހަށިގަނޑުގައި ނަގިހެއްވާ ނަމަ ފިލުވައިލުން.\n3- މުޅިހަށިގަނޑުގެ ބޭރުފުށުގައި ފެން ޖެއްސުން.\n1- މުސްލިމަކު ކަމުގައިވުން.\n2- ހަމުގައި ފެންޖެހުން މަނާކޮށްފާނެ އެއްޗެއް ނެތުން.\n3- ހަޑިގަނޑުގެ ގުނަވަނެއްގައި ފެން ތަޢައްޔަރުކޮށް ފާނެ އެއްޗެއް ނެތުން.\n4- ހިނެއުމުގެ ފަޟުލުކަން ދެތުން.\n5- ހިނެއުމުގެ ފަޟުލުކަށް ސުންނަތެކޭ ހީކުރުން.\n6- ތާހިރު ފެނުން ހިނައިގަތުން.\nހިނެއުމުގެ ބައެއް ސުންނަތްތައް:\nހިނައި ގަންނަން ފެށުމުގެ ކުރިން ބިސްމިން ކިރުން.\nހިނައި ގަތުނުގެ ކުރިން ވުޟޫކުރުން.\nމުޅިގައިގައި އަތް ހިނގުން.\nހަށިގަނޑުގެ ބައިތަށް3ފަހަރު ދޮވުން.\nފުރަތަމަ ކަނާތް ފަރާތް ދޮވުން، ދެން ވާތް ފަރާތް ދޮވުން.\nހިނެއުމުގައި މަކުރޫހަ ކަންކަން:\nބޭނުން ވާ މިންވަރަށް ވުރެ އިތުރަށް ފެން ބޭނުން ކުރުން.\nގުނަވަންތައް ދޮވުމުގައި ވާތް ކިބަ އިސްކުރުން.\n3 ފަހަރަށް ވުރެ އިތުރަށް ދޮވުން. ޢުޛުރަކާ ނުލައި އެހެން މީހަކު ލައްވާ ހިނައިގަތުން.


Vazeefa behey ganoonah genai islaaheh thasdheegu kurahvaifi\nރިޒޯޓު މުވައްޒަފުން ރިސޯޓުގައި ވަޒީފާ އަދާ ކުރުމަށް ފަހު ޑިއުޓީ ގަޑި ނިމުމުން ރަށަށް ދެވޭ ގޮތް ހަދައި އަދި އެމްސީއާ ނުލައި އަހަރަކު 15 ދުވަހު ސަލާމް ބުނެވޭ ގޮތަށް ވަޒީފާއާ ބެހޭ ގާނޫނަށް ގެނައި އިސްލާހު ރައީސް އިބްރާހިމް މުހައްމަދު ސޯލިހު މިއަދު ތަސްދީގުކުރައްވައިފި އެވެ.\nމި އިސްލާހުގައި ވަނީ މަސައްކަތު ގަޑި ނިމުމުން މަސައްކަތް ކުރާ ތަން ދޫކޮށް ދިއުމުގެ ހައްގު ކޮންމެ މުވައްޒަފަކަށް ވެސް ލިބިގެންވާ ކަމަށެވެ. އަދި ވަޒީފާ އަދާކުރާ ގަޑި ނިމުމުން އެތަނުން ދިއުމާއި އޭނާ ގަޑިއަށް ވަޒީފާއަށް އައުމަށް ވަޒީފާދޭ ފަރާތުން ހުރަސް އަޅައިގެން ނުވާނެ ކަމަށް ބިލުގައިވެ އެވެ.\nވަޒީފާއާ ބެހޭ ގާނޫނުގައި މިހާރު އޮންނަ ގޮތުން ސަލާމުގެ ޗުއްޓީގެ ގޮތުގައި މުސާރަ ލިބޭ ގޮތަށް ގިނަވެގެން 30 ދުވަސް ބޭނުން ކުރެވިދާނެ އެވެ. އަދި އެމްސީއެއް ހުށަހެޅުމުން ނޫނީ އެމުވައްޒަފަކަށް ވިދިވިދިގެން ދެ ދުވަހަށް ވުރެ ދިގު މުއްދަތަކަށް ސަލާމުގެ ޗުއްޓީ ދިނުން ވަޒީފާދޭ ފަރާތުގެ މައްޗަށް ލާޒިމެއް ނޫނެވެ.\nނަމަވެސް މަޖިލީހުން ވަނީ އެ މާއްދާ އިސްލާހުކޮށްފަ އެވެ. ބިލުގައި މިހާރު ބުނެފައި ވަނީ މުވައްޒަފަކު ހިދުމަތް ކުރާ ކޮންމެ އަހަރަކު، މުސާރަ ލިބޭ ގޮތަށް ކޮންމެ މުވައްޒަފަކަށް ވެސް މަދުވެގެން 30 ދުވަހުގެ ޗުއްޓީއެއް، ސަލާމުގެ ޗުއްޓީގެ ގޮތުގައި ދޭންވާނެ ކަަމަށެވެ.\nވަޒީފާއާ ބެހޭ ގާނޫނަށް ގިނަ އިސްލާހުތަކެއް ގެންނަން ފާސްކުރީ މި މަހުގެ ހަވަނަ ދުވަހު ބޭއްވިި ރައްޔިތުންގެ މަޖިލީހުގެ ޖަލްސާގަ އެވެ.\nއިސްލާހުގެ 12 ވަނަ މާއްދާ ފިޔަވާ އެހެން ހުރިހާ މާއްދާއަކަށް އެ އިސްލާހު މިއަދު ތަސްދީގު ކުރުމާއެކު އަމަލުކުރަން ފަށާނެ އެވެ.


Majlis Ge Kulli Jaslaa Eh Mirey Baavvanee - Vaguthu\nމަޖިލީހުގެ ކުއްލި ޖަލްސާ އެއް ބާއްވަނީ\nމިރޭ ރައްޔތިުންގެ މަޖިލީހުގެ ކުއްލި ޖަލްސާ އެއް ބާއްވަން ނިންމައިފިއެވެ.\nއެ ޖަލްސާ ބާއްވަން ނިންމާފައި ވަނީ މިރޭގެ 10:45 ގައި ކަމަށް މަޖިލީހުގެ އިދާރާ އިން ވަނީ ވިދާޅުވެފައެވެ. އަދި މިރޭގެ ޖަލްސާ އަށް މީގެ ކުޑަ އިރުކޮޅެއް ކުރިން ދެންމެ ވަނީ ނޯޓިސް ފޮނުވާފައެވެ.\nމަޖިލީހުގެ ޖަލްސާއެއް ބާއްވަން ނިންމަވާފައި މިވަނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ހަމަލާއެއް ދީފަވަނިކޮށެވެ. ރައީސް ނަޝީދަށް އެފަދަ ހަމަލާ އެއް ދިނުމާއި ގުޅިގެން މަޖިލީހުގެ ކުއްލި ޖަލްސާއެއް ބޭއްވުމަށް ހުށަހެޅުއްވީ މަޖިލީހުގެ ނާއިބު ރައީސް، ގަލޮޅު އުތުރު ދާއިރާގެ މެންބަރު އީވާ އަބްދުﷲ އެވެ.\nރައްޔިތުންގެ މަޖިލީހުގެ ޚާއްސަ ޖަލްސާއެއް މިރޭ 22:45 ގައި އޮންނާނެ ވާހަކަ ދަންނަވަން.\n— People's Majlis (@mvpeoplesmajlis) May 6, 2021\nމީގެ އިތުރުން މި ހަމަލާ އާއި ގުޅިގެން އެމްއެންޑީއެފްގެ އެލާޓް ލެވެލް ވަނީ މަތިކޮށްފައެވެ. ރައީސް ނަޝީދަށް ދިން ހަމަލާ އާއި ގުޅިގެން ގިނަ އަދަދެއްގެ އާންމު ރައްޔިތުން ދަނީ އޭޑީކޭ ސަރަހައްދުގައި ތިބެގެން އެމްއެންޑީއެފް އާއި ފުލުހުންގެ އިސްބޭފުޅުންގެ އިސްތިއުފާއަށް ގޮވަމުންނެވެ.\nމެއި 6, 2021 22:45\nމެއި 6, 2021 22:51\nމިމީހުން ކުރާ ކަންތަކަށް އާންމުން މާބޮޑު ސަމާލުކަމެއް ދޭނެކަމެއް ނެތް. ދެއުޅިއެއްނުވާ ބޮޓުން ތަކަކަށް މެޖޯރިޓީ ދީގެން ރައްޔިތުން ހަނާވަނީ.


Farhan India Ge Sarukaaru Hospital Thakah 1000 PPE Kit Hadhiyaa Koffi – adduLIVE\nLast Updated: January 22, 17:17\nފަރްހާން އިންޑިއާގެ ހޮސްޕިޓަލްތަކަށް 1000 ޕީޕީއީ ކިޓް ހަދިޔާ ކޮށްފި\nMay 08, 2020, 13:33 ޝަބްނަމް ރަޝީދު\nއިންޑިއާގެ މަޝްހޫރު އެކްޓަރު، ޑައިރެކްޓަރު، އަދި ލަވަކިޔުންތެރިޔާ ފަރްހާން އަޚްތަރް އިންޑިއާގެ ސަރުކާރު ހޮސްޕިޓަލްތަކަށް 1000 ޕީޕީއީ ކިޓް ހަދިޔާ ކޮށްފިއެވެ.\nކޮވިޑް 19 ގެ ސަބަބުން މުޅި ބޮލީވުޑް ހުއްޓުމަކަށް އަިއސްފައިވާ މި ދަނޑިވަޅުގައި އެކްޓަރުންގެ ފަރާތުން ސިއްޚީ ދާއިރާއަށް އަދި ހާލުގައި ޖެހިފައިވާ ފަރާތްތަކަށް ގިނަގުނަ އެހީތައް ވަމުންދާ މަންޒަރު ވަނީ ފެންނަން ފަށާފައެވެ.\nފަރްހާން މި ކިޓްތައް ހަދިޔާ ކޮށްފައިވަނީ ފްރޮންޓްލައިންގައި ހަރަކާތްތެރިވާ ފަރާތްތަކަށް އެހީތެރިވުމުގެ ގޮތުންނެވެ. 46 އަހަރުގެ ފަރްހާން ވަނީ މިވާހަކަ ސޯޝަލް މީޑިއާގައި ހިއްސާކޮށް، އަދިވެސް އިތުރު މިފަދަ އެހީތެރިކަން އެ ފަރާތްތަކަށް ދޭންޖެހޭ ކަމަށް ބުނެފައެވެ. ޓްވިޓާގައި ފަރްހާން ވަނީ ކޮންމެ ޕީޕީއީ އަކީ 650 ރުޕީސްގެ އެއްޗެއް ކަމަށް ވެސް ބުނެފައެވެ.\nފަރްހާންގެ އިތުރުން ދާދީ ފަހުން އެކްޓަރު ވިވެކް އޮބެރޯއީ ވެސް ވަނީ ދުވަހު މުސާރައަށް މަސައްކަތް ކުރާ 5000 އާއިލާއަށް ފައިސާގެ އެހީ ދީފައެވެ. އެފައިސާތައް ވަނީ ސީދާ އެ ފަރާތްތަކުގެ އެކައުންޓްތަކަށް ޖަމާކޮށްފައި ކަމަށް ވެސް އިންޑިއާގެ ޚަބަރު ފަތުރާ ވަސީލަތްތަކުން ވަނީ ބުނެފައެވެ.


ޤައުމީ އެއްބައިވަންްތަކަމުގެ ދުވަހާއި ގުޅިގެން ކޮމިޝަނަރ އޮފް ޕޮލިސް ދެއްވާ ޚާއްޞަ މެސެޖް\nހޯމަ ،26 ޑިސެމްބަރ 2016 / 11:56\nޤުދުރަތީ ކާރިސާތަކަކީ ރާއްޖޭގެ ތާރީޚު، ވަރަށް ކުރިއްސުރެ ވެސް، ދެކެފައިވާ ކަންކަމެވެ. 2004 ވަނަ އަހަރުގެ ޑިސެންބަރު މަހު، 26 ވަނަ ދުވަހު ރާއްޖެއަށް ކުރިމަތިވި ސުނާމީ ކާރިސާއަކީ، ފަހުގެ ތާރީޚުގައި ފެންނާން އޮތް އެންމެ ބޮޑު އެއް ކާރިސާއެވެ. އެތައް ދިވެހީންނެއްގެ ފުރާނަ ގެއްލިގެން ދިޔުމާއި، ރަށްރަށާއި މުދަލަށް ލިބުނު ގެއްލުން ކިތަންމެހައި ވެސް ބޮޑެވެ.\nމި އަދު އަޅުގަނޑުމެން މި އާ ކުރަނީ، އެ ދުވަހުގެ ހަނދާނެވެ. ހިިތާމައާއި ހިތްދަތިކަމުގެ ތެރެއިން ފެނުނު، އުފާކުރަންޖެހޭ އުފާވެރިމަންޒަރެއްގެ ޒިކުރާއާ ވެސް އެކީގައެވެ. އެއީ ދިވެހި ރައްޔިތުންގެ ކިބައިން އެ ދުވަހު ފެނުނު އަޅައިލުންތެރިކަމާއި އޯގާވެރިކަމާއި އެއްބައިވަންތަކަމުގެ ނަމޫނާ ރޫޙެވެ. އެހެންކަމުން މި ދުވަސް ފާހަގަކުރެވެމުން މި ދަނީ ޤައުމީ އެއްބައިވަންްތަކަމުގެ ދުވަހުގެ ގޮތުގައެވެ. ދުވަހުގެ ހެޔޮ އެދުންތައް ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމުގެ ދެކަނބަލުންނަށާއި، ލޮބުވެތި އެންމެހައި ދިވެހިިރައްޔިތުންނަށް އައިސްކުރަމެވެ.\nތާރީޚު ހެކިދޭ ގޮތުގައި ރާއްޖެއަށް ކުރިމަތިވި ކޮންމެ ނުރައްކަލަކުން ރާއްޖެ ދިފާޢުވެ ސަލާމަތްވުމާއި، ގެއްލުންކުޑަ ގޮތެއްގައި އެ ޙާލުން އިޢާދަވުމުގައި ދިވެހީންގެ އެއްބައިވަންތަކަން ވަރަށް މުހިންމު ދައުރެއް އަދާކޮށްފައިވެއެވެ. ހަނގުރާމަވެރި ޙާލަތްތަކުގެތެރެއިން، ބޮޑުތަކުރުފާނުގެ ޤައުމީ ޖިހާދާއި، ދޮންބަންޑާރައިންގެ ޤައުމީ ޖިހާދާއި، އަދި ނަޞްރުގެ ދުވަހުގެ ކާމިޔާބީ، ސާބިތު މިސާލުތަކެއްގެ ގޮތުގައި ފުދެއެވެ.\nއެހެންކަމުން ޝައްކެއް ނެތް ގޮތުގައި އެއްބައިވަންތަކަމުގެ ދުވަހުގެ ޢަޒުމެއްކަމަށް ހަދަންވީ، ދިވެއްސަކަށްވީތީ، ދިވެހީންގެ މާތް ސިފަތަކުގެމަތީގައި ދެމިހުރުމުގެ ޢަޒުމެވެ. އެކުވެރިކަމުގެ ރޫޙެވެ. ހިތްތަކުގައި ދިރުވަންވީ، އެއް ދީނެއް، އެއް ޤައުމެއް، އެއް ބަހެއް، އެއް ނަސްލެއް، އެއް އާއިލާއެއްކަމުގެ ޝުޢޫރެވެ.\nސުނާމީގައި ޙާލުގައި ޖެހުނު ފަރާތްތަކަށް އެހީތެރިވުމުގައި ދިވެހި ރައްޔިތުންނާއި ޚާއްޞަކޮށް ދިވެހިފުލުހުން ދެެއްކި ނަމޫނާއަށްޓަކައި ފަޚްރުވެރިވާ ޙާލު، އެ ފަރާތްތަކަށް ޝުކުރުދަންނަވަމެވެ.\nދުނިޔެ ދޫކުރި އަޚުންނާއި އުޚްތުންގެ ހަނދާން އާކުރަމެވެ. އެ ފަރާތްތަކަށް ސުވަރުގޭގެ މަތިވެރި ހެޔޮ ޖަޒާ މިންވަރު ކުރައްވާށިއެވެ. އާއިލާތަކަށް ކެތްތެރިކަން ދެއްވައި، ބާއްޖަވެރިކަން ދެއްވާށިއެވެ. އަޅުގަނޑުމެންގެ މި ލޮބުވެތި ވަޠަން، ކުދިބޮޑު އެންމެހައި ނުރައްކާތަކުން، އޯގާވަންތަ ﷲ ރައްކާތެރިކުރައްވާށިއެވެ. އަދި ދިވެހީންގެ ހިތްތައް އަބަދު ވެސް އެކުވެރި، އުޚުއްވަތްތެރި، ލޭފަހަންހާރަވެތި، ބަދަހި ހިތްތަކެއްގެ ގޮތުގައި، ދަމަހައްޓަވާށިއެވެ! آمين\n27 ރަބީޢުލްއައްވަލް 1438\n26 ޑިސެމްބަރު 2016


Court gai agu mathikoh dheyn taxi driverun neydhey\nޖަސްޓިސް ބިލްޑިން: އަގު މަތިކޮށްދޭން ޑްރައިވަރުން ނޭދޭ --\nޓެކްސީތަކާ ގުޅޭ ގޮތުން ޓްރާންސްޕޯޓް މިނިސްޓްރީއިން ނެރުނު އާ އުސޫލާ ގުޅިގެން ސިވިލް ކޯޓަށް ހުށަހެޅި މައްސަލާގައި އަގު މަތިކުރަން ނުވަތަ ބަދަލުކުރަން އެދިފައިނުވާ ކަމަށް ބުނެފި އެވެ.\nޑްރައިވާސް އެސޯސިއޭޝަންގެ ފަރާތުން ސިވިލް ކޯޓަށް އިއްޔެ މައްސަލަ ހުށަހެޅީ އާ އުސޫލަށް އަމަލު ކުރުން ފަސްކުރުމަށް އެދި ވަގުތީ އަމުރެއް ހޯދުމަށެވެ. އެ އަމުރަކީ ޓެކްސީއަށް އަލަށް ކަނޑައެޅި އަގުތައް މަތި ކުރަން އެދޭ އަމުރެއް ކަމަށް މައުލޫމާތު ފެތުރިފައިވެ އެވެ.\nނަމަވެސް އެ މައްސަލާގައި އުޅުއްވާ ވަކީލް ވިދާޅުވީ މައްސަލާގައި ޓެކްސީގެ އަގަށް ޗެލެންޖްކޮށްފައި ނުވާނެ ކަމަށެވެ. އެ މައްސަލަ ހުށަހެޅީ މިނިސްޓްރީގެ އުސޫލުގައި ފަރުވާ ނުލިބޭ އެތައް ކަމެއް ހުރުމުން އޭގެ ހައްލު ހޯދުމަށް ކަމަށެވެ.\n"މިސާލެއްގެ ގޮތުން ބުނާނަމަ އިއުލާންގައި ނެތް ޕާޓީތަކަށް ނޫނީ ވޯޓުލާ ދުވަސް ދުވަހު މީހުން ޓެކްސީ ގަޑިއިރަށް ނޫނީ ހަ ގަޑިއިރަށް ނަގާ ހާލަތްތަކުގައި ހަދާނެ ގޮތެއް، އޭރުން ކިތަންމެ ގިނަ ސްޓޮޕެއް ހެދިޔަސް ނޫނީ ކިތަންމެ ރައުންޑެއް ޖެހިޔަސް ޗާޖް ކުރަނީ އެއް ގަޑިއިރަށް 110 ރުފިޔާ، މިހާރު އިން ގޮތުން ކޮންމެ ސްޓޮޕަކަށް 25 ރުފިޔާ ނަގަން އެބަ ޖެހޭ،" ވަކީލް ވިދާޅުވި އެވެ.\nވަކީލް އިތުރަށް ވިދާޅުވި ގޮތުގައި މިހާރު ޓެކްސީ ގަވައިދުގައިވާ ގޮތުން ޓެކްސީތައް އޮޕަރޭޓް ކުރަނީ ގަވައިދާ އެއްގޮތަށް ސާފުތާހިރުކަމާއެކުތޯ ބެލުން ފަދަ ޒިންމާތައް ސެންޓަރުތަކަށް އެބަހުރި ކަމަށާއި ނަމަވެސް އެޕް ބޭނުންކޮށްގެން ހިދުމަތް ދޭނަމަ ސެންޓަރުން އަދާ ކުރަމުންދިޔަ ޒިންމާތައް ނަގަން ޖެހޭނީ ކޮން ބައެއް ކަމާމެދު ސުވާލު އުފެދޭ ކަމަށެވެ.\n"އެކަހަލަ ސާފު ނުވާ ބައިވަރު ކަންކަން އެބަހުރި، އެހެންވެ މަޑުޖައްސާލަން އެދުނީ އަމަލު ކުރުން،" ވަކީލް ވިދާޅުވި އެވެ.\nޓްރާންސްޕޯޓް މިނިސްޓްރީން ވަނީ މި ބަދަލު ގެނައުމުގެ ކުރިން ޓެކްސީ ޑްރައިވަރުންނާ މަޝްވަރާ ވެސް ކޮށްފަ އެވެ. އަދި ޓެކްސީ ޑްރައިވަރުންގެ ފޯރަމެއް ވެސް ބާއްވާފައި ވެއެވެ. އިއްޔެ ޓެކްސީ ޑްރައިވަރުން ވެސް ވަނީ އަގާމެދު ހިތްހަމަނުޖެހުމެއް ނެތް ކަމަށް ބުނެފަ އެވެ. ނަމަވެސް މިއަދު ބައެއް ޓެކްސީތަކުން އާ އަގަށް ދަތުރުކޮށް ދިނުމަށް ދެކޮޅު ހަދަ އެވެ.\nޓްރާންސްޕޯޓް އޮތޯރިޓީ ސިވިލް ކޯޓް ޓެކްސީގެ ހިދުމަތް\nޓެކްސީ އަގު ބަދަލު ކުރުން ހުއްޓުވަން އަމުރަކަށް އެދިއްޖެ


އަވަސް ޝިފާއަކަށް އެދިވަޑައިގެން ޕާކިސްތާނުގެ ބޮޑުވަޒީރަށް ރައީސްގެ މެސެޖެއް - DhiDaily\nއަވަސް ޝިފާއަކަށް އެދިވަޑައިގެން ޕާކިސްތާނުގެ ބޮޑުވަޒީރަށް ރައީސްގެ މެސެޖެއް\nޕާކިސްތާނުގެ ބޮޑުވަޒީރު އިމްރާން ހާން، ކޮވިޑް-19އަށް ޕޮޒިޓިވް ވެވަޑައިގެންނެވުމާއި ގުޅިގެން އެމަނިކުފާނަށް އަވަސް ޝިފާއަކަށް އެދިވަޑައިގެން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު މެސެޖެއް ފޮނުއްވައިފިއެވެ.\nރައީސުލްޖުމްހޫރިއްޔާ ފޮނުއްވެވި މި މެސެޖުގައި، ދިވެހި ރައްޔިތުންނާއި އެމަނިކުފާނުގެ އަމިއްލަ ނަންފުޅުގައި ބޮޑު ވަޒީރަށް އަވަސް ޝިފާއަކަށް އެދިވަޑައިންނަވާފައިވެއެވެ.\nއަދި މުޅި ދުނިޔަށް ކުރިމަތިވެފައިވާ ކޮވިޑް-19 ބަލިމަޑުކަމުން އަރައިގަތުމަށް އަމާޒުހިފައިގެން ކުރަމުންގެންދާ މަސައްކަތުގައި ޕާކިސްތާނު ސަރުކާރާ ގުޅިގެން މަސައްކަތް ކުރައްވާނެކަމުގައި ރައީސް ސޯލިހު ވިދާޅުވިއެވެ.\nރައީސް އިތުރަށް ވިދާޅުވީ ޕާކިސްތާނާއި ރާއްޖޭގެ ރަހުމަތްތެރި ގުޅުން އެގޮތުގައި ދެމި އޮންނާނެކަމަށާއި އަދި ދެގައުމުން އިސްކަންދޭ މުހިންމު ކަންކަމުގައި ގުޅިގެން އެއް އަމާޒަކަށް މަސައްކަތްކުރައްވަމުން ގެންދަވާނެކަމަށެވެ.\nޕާކިސްތާނުގެ ބޮޑުވަޒީރު ކޮވިޑް-19 އަށް ޕޮޒިޓިވް ވެފައިވާކަން އާންމުވެފައިވަނީ އިއްޔެއެވެ. އިއްޔެ ކޮވިޑްއަށް ޕޮޒިޓިވްވެވަޑައިގެންނެވިއިރު މީގެ ތިން ދުވަސްކުރީން ވަނީ ކޮވިޑް-19 ވެކްސީންގެ ފުރަތަމަ ޑޯޒް ނަންގަވާފައެވެ.


BML in ithuru5rashehgai cash agent qaaimu kuranee.\nބޭންކް އޮފް މޯލްޑިވްސްެ އިން އަތޮޅުތެރޭގައި ދެމުންދާ ކޭޝް އެޖެންޓް ވިއުގަ އިތުރަށް ފުޅާކުރުމުގެ ގޮތުން ފައިސާ ޖަމާކުރުމުގެ ޚިދުމަތް ދޭން މިއަދު ފަށައިފިއެވެ. މި ޚިދުމަތް ފުރަތަމަ ދޭން ފެށުމަށް ބޭންކުން ނިންމާފައިވާ5ރަށުގެ ތެރެއިން މިއަދު ޚިދުމަތް ފައްޓާފައިވަނީ ރ. ހުޅުދުއްފާރު ގައެވެ.\nކުދި އާބާދީ ހިމެނޭ ރަށްތަކަށް ބޭންކިންގ ޚިދުމަތް ދިނުމުގެ ގޮތުން ބޭންކުން ކޭޝް އެޖެންޓްގެ ޚިދުމަތް ފައްޓާފައިވަނީ 2014 ވަނަ އަހަރުގައެވެ. ބޭންކްގެ ބްރާންޗެއް ނުވަތަ އޭޓީއެމް ނުހުންނަ ރަށްތަކުގައި ރީޓެއިލް ވިޔަފާރި ކުރާ ފަރާތްތަކާ އެކު ފެށުނު ފައިސާ ނެގުމުގެ ޚިދުމަތް ވެގެން ގޮސްފައިވަނީ މި ރަށްތަކުގައި ދިރިއުޅޭ ރައްޔިތުންނަށް ވަރަށް ފައިދާކުރުވަނިވި ޚިދުމަތެއްގެ ގޮތުގައެވެ. 2016 ވަނަ އަހަރު ބޭންކުންވަނީ މީހުން ދިރިއުޅޭ ކޮންމެ ރަށެއްގައި ކޭޝް އެޖެންޓް ޚިދުމަތް ޤާއިމްކުރުމުގެ ލަނޑުދަނޑި ހާސިލްކޮށްފައެވެ. މިއަދު ބީއެމްއެލް އިން މި ޚިދުމަތް ދެމުން އަންނަނީ 230 ކޭޝް އެޖެންޓުންނާއެކުގައެވެ.\nމިއަދު ތަޢާރަފްކުރެވުނު ފައިސާ ޖަމާކުރުމުގެ ޚިދުމަތް މެދުވެރިކޮށް އެއްވެސް ފީ އަކާ ނުލައި ކަސްޓަމަރުންނަށް ދުވާލަކު 10،000 ރުފިޔާ އާ ހަމަޔަށް ނަގުދު ފައިސާ ޖަމާކުރެވޭނެއެވެ. އަދި މީގެ އިތުރުން ކްރެޑިޓް ކާޑަށައި ލޯނަށްވެސް ފައިސާ ދެއްކޭނެއެވެ. ގިނަ ރަށްތަކުގައި މި ޚިދުމަތް ދޭން ފެއްޓުމުގެ ކުރިން މި ޚިދުމަތް ފުރަތަމަ ތަޢާރަފްކުރުމަށް ހަމަޖެހިފައިވަނީ5ރަށެއްގައެވެ.\nމި ޚިދުމަތާ ގުޅޭ ގޮތުން ބީއެމްއެލް ޑެޕިއުޓީ ސީއީއޯ އަދި ޑައިރެކްޓަރ އޮފް އޮޕަރޭޝަންސް މުޙައްމަދު ޝަރީފް ވިދާޅުވީ ” ކޭޝް އެޖެންޓް ޚިދުމަތަކީ އަތޮޅުތަކުގައި ވަރަށް މަޤްބޫލް ޚިދުމަތެއް. ކޭޝް އެޖެންޓުން މެދުވެރިކޮށް ފައިސާ ޖަމާކުރެވޭ ޚިދުމަތް މިއަދު ހުޅުދުއްފާރުގައި ފެއްޓޭކަމީ އަޅުގަނޑުމެންނަށް ލިބޭ ވަރަށް ޚާއްސަ އުފަލެއް. ކޮންމެ ރަށެއްގައި ބޭންކުގެ ބްރާންޗެއް ނުވަތަ އޭޓީއެމް އެއް ގާއިމްކުރުމަކީ އެހާމެ ފައްސޭހަކަމެއް ނޫން. ނަމަވެސް ކޭޝް އެޖެންޓުން މެދުވެރިކޮށް މިދަނީ މިފަދަ އާބާދީ ކުޑަ ރަށްތަކުގައި ބޭންކިންގ ޚިދުމަތް ފަސޭހަކަމާއެކު ފޯރުކޮށްދެމުން”\nބޭންކް އޮފް މޯލްޑިވްސްެ އިން އައްޑޫގައި ކުރަމުންދާ އިންެވެސްޓްމަންޓް އިތުރަށް ފުޅާކުރުމުގެ ގޮތުން ގަން އިންޓަރނޭޝަނަލް އެއަރޕޯޓާއި ހިތަދޫ ރީޖަނަލް …


Qatar Worldcup 2022 Ge Moonuge Gothugai David Beckham Hamajassaifi - Vaguthu\nއަންނަ އަހަރު ގަތަރުގައި ބާއްވާ 2022 ވަނަ އަހަރުގެ ވޯލްޑް ކަޕުގެ މޫނުގެ ގޮތުގައި ޑޭވިޑް ބެކަމްގެ ނަން ހިމަނައިފިއެވެ.\nގަތަރުގެ އެމްބެސެޑަރެއްގެ ގޮތުގައި މަސައްކަތް ކުރުމަށް މެންޗެސްޓާ ޔުނައިޓެޑްގެ ކުރީގެ ތަރި، ކުރިއަށް އޮތް ދިހަ އަހަރު ތެރޭގައި އަހަރަކު 15 މިލިއަން ޕައުންޑް ގެ އަގަކަށް އެއްބަސްވުމަކަށް އައިސްފައިވާ ކަމަށް ރިޕޯޓުތައް ވަނީ ބުނެފައެވެ. އެހެންކަމުން ދިހަ އަހަރު ނިމޭއިރު ބެކަމްއަށް 150 މިލިއަން ޕައުންޑް ލިބޭނެއެވެ.\nއިންގްލެންޑްގެ ކުރީގެ ކެޕްޓަން ވަނީ މި މަހުގެ ކުރީކޮޅު ގަތަރުގެ ވެރިރަށް ދޯހާއަށް ދަތުރުކޮށް ހަތް ދުވަހުގެ ތެރޭގައި އެ ގައުމުގެ އިސްވެރިންނާއި ބައްދަލުކޮށް ވޯލްޑްކަޕް ކުޅެން ހަމަޖެހިފައިވާ ސްޓޭޑިއަމްތަކަށް ޒިޔާރަތްކޮށްފައެވެ.\nފްރާންސްގެ ޕެރިސް ސެއިންޓް ޖާމަން (ޕީއެސްޖީ) ގައި ޑޭވިޑް ބެކަމް ހޭދަކުރި ދުވަސްވަރުން ފެށިގެން ގަތަރުގެ ދައުލަތާ އެކު ގާތް ގުޅުމެއް އޭނާ ވަނީ ބާއްވާފައެވެ.\nގަތަރުގެ އެމްބެސެޑަރުކަމުގައި ބެކަމްގެ އެންމެ ފުރަތަމަ ޓާގެޓަކީ އަންނަ އަހަރުގެ ވޯލްޑްކަޕަށް ހުޅަނގުގެ ގައުމުތަކުން ސަޕޯޓަރުން އެ ގައުމަށް ގެނައުމެވެ. އަދި އެކަމުގައި ގަތަރުން ބޮޑު ރޯލެއް އޭނާއަށް ދީފައިވާކަމަށް ވެސް ރިޕޯޓުތައް ބުނެއެވެ.\n"އޭނާ (ބެކަމް) ވަރަށް ބޮޑަށް ގަބޫލުކުރޭ ފުޓްބޯޅައިގެ ބާރު، ތަފާތުތައް ނައްތާލަން، މުހިންމު ކަމެއްގެ ގޮތުގައި އޭނާ ވަނީ، އެ މައްސަލަތަކުގައި ކުރިއެރުން ތަކެއް ހޯދާފައި. ބެކަމްގެ ސޮޔާއިއެކު އުންމީދަކީ ހުޅަނގުގެ މީހުންނަށް އިތުރު ހިތްވަރެއް ލިބިގެންދިއުން، އެއީ ގަތަރުގެ ރީތި ގޮނޑުދޮށްތަކާއި، ވެލި ކުނޑިތަކާއި، ހީވެސް ނުކުރާފަދަ އުސް ބިނާތަކެއް ފަތުރުވެރިންނަށް ފެނުން" ގަތަރުގެ ޓޫރިޒަމް ބޯޑުން ބުންޏެވެ.


Doctarunaai naruhunnah service allowance dheyn ninmumun Labour Party in maruhaba kiyaifi - vNews.mv\nޑޮކްޓަރުންނާއި ނަރުހުންނަށް ސާރވިސް އެލަވަންސް ދޭން ނިންމުމުން ލޭބާ ޕާޓީން މަރުޙަބާ ކިޔައިފި\nސުވައިދާ ޙުސައިން 10 February 2019, 22:15\nޑޮކްޓަރުންނާއި ނަރުހުންނަށް އަހަރީ ޗުއްޓީއާއި އޯފް ދުވަސްތަކުގެ ސާރވިސް އެލަވަންސް ދޭން ސިވިލް ސާވިސް ކޮމިޝަނުން ފާސްކުރުމާއި ގުޅިގެން ލޭބަރ އެންޑް ސޯޝަލް ޑިމޮކްރަޓިކް ޕާޓީއިން މަރުހަބާ ކިޔައިފިއެވެ.\nލޭބަރ ޕާޓީން ނެރުނު ނޫސްބަޔާނެއްގައި ބުނެފައިވަނީ، ދިވެހިރާއްޖޭގެ މަސައްކަތްކުރާ ޑޮކްޓަރުންނާއި ނަރުހުންނަށް އަހަރީ ޗުއްޓީއާއި އޮފް ދުވަސްތަކުގެ ސާރވިސް އެލަވަންސް ދޭން ސިވިލް ސާވިސް ކޮމިޝަނުން ފާސްކުރިކުރުމަށް އެ ޕާޓީން މަރުހަބާކިޔާ ކަމަށެވެ.\nލޭބާރ ޕާޓީން ބުނީ މަސައްކަތްތެރިންނަށް ލިބޭ މިފަދަ ކޮންމެ އިނާޔަތަކީ އެޕާޓީން ތަރުހީބުދޭނެ ކަންކަން ކަމަށާ، ނަމަވެސް ސިއްޙީ ދާއިރާގައި މަސައްކަތްކުރާ އެހެނިހެން މުވައްޒަފުން މި އެލަވެންސުން އިސްތިސްނާވާކަމީ އެޕާޓީން ކަންބޮޑުވާ ކަމެއް ކަމަށެވެ.\nސިއްހީ ދާއިރާއަކީ ގިނަ ބަޔަކު މަސައްކަތްކުރާ ދާއިރާއެއް ކަމަށްވާއިރު، ޑޮކްޓަރުންނާއި ނަރުހުންނަށް އެލަވަންސް ދޭން ނިންމިފަދައިން އެ މުވައްޒަފުންނަށް ވެސް ތަފާތު ކުރުމެއްނެތި އެ އެލަވަންސް ދިނުމަށް ގޮވާލާ ކަމަށެވެ.\nލޭބަރ ޕާޓީން އިތުރަށް ބުނެފައިވަނީ، އެންމެހާ މުވައްޒަފުންގެ މެދުގައި ތަފާތުކުރުންތައް ނައްތާލައި މުވައްޒަފުންގެ ހައްގުތަށް ހޯދައިދިނުމަށް ޤާނޫނީ އިމުގެ ތެރެއިން ކުރެވެންހުރި ކޮންމެ ކަމެއް ކުރުމަށް އެ ފާޓީން ފަސްނުޖެހޭނެ ކަމަށެވެ.\nލޭބަރ ޕާޓީން ބުނެފައިވަނީ، އެޕާޓީގެ މުހިއްމު މަޤްސަދަކީ މަސައްކަތްތެރިންގެ ހައްގުތައް ހޯދައިދީ މަސައްކަތްތެރިންގެ ހައްގުތައް ކަށަވަރުކުރުން ކަމަށެވެ. އެގޮތުން ރިސޯޓް މުވައްޒަފުންނާއި، ސީފެއަރާސް ނުވަތަ ބޯޓް ދަތުރުކުރާ މީހުންގެ ހައްގުތައް ހިމާޔަތްކޮށްދީ، ޕައިލެޓުންގެ ހައްގުތައް ހިމާޔަތްކޮށް ދިނުމަށްވެސް ޚާއްސަ މަސައްކަތްތަކެއް ކުރެވޭނެ ކަމަށްވެސް ބުނެފައި ވެއެވެ.


MTCC ah daturufaturun mi dhiya aharu bodu aamudane eh!\nފެރީއެއް: މާލެ އާއި ހުޅުލެއާ ދެމެދުގެ ފެރީ ދަތުރުތަކުގައި ޓިކެޓެއްގެ އަގުން ވަނީ ރުފިޔާއެއް ބޮޑުކޮށްފައި\nއެމްޓީސީސީ އަށް ގެއްލުންވަމުންދާ، ދަތުރުފަތުރުގެ ދާއިރާ އިން މިދިޔަ އަހަރު އެ ކުންފުންޏަށް ބޮޑު އާމްދަނީއެއް ލިބިއްޖެ އެވެ.\nމާލެ ސަރަހައްދުގައި އެންމެ ފުޅާކޮށް ދަތުރުފަތުރުގެ ހިދުމަތް ދޭ، އެމްޓީސީސީގެ މިދިޔަ އަހަރުގެ މާލީ ރިޕޯޓް ދައްކާ ގޮތުން އެ ކުންފުންޏަށް މިދިޔަ އަހަރު ދަތުރުފަތުރުގެ ދާއިރާ އިން 138 މިލިއަން ރުފިޔާގެ އާމްދަނީއެއް ލިބިފައިވެ އެވެ.\nމި އަދަދަކީ 2016 ވަނަ އަހަރު އެ ކުންފުންޏަށް މިދާއިރާއިން ލިބުނު 130 މިލިއަން ރުފިޔާއާ އަޅާ ބަލާއިރު 6.2 ޕަސެންޓް އިތުރު ވުމެކެވެ.\nއެމްޓީސީސީން ބުނީ މި ދާއިރާ އިން އާމްދަނީ އިތުރުވި ނަމަވެސް މި ދާއިރާއިން ކުންފުންޏަށް ގެއްލުންވެފައިވާ ކަމަށެވެ. އެ ކުންފުނިން ބުނީ 2016 ވަނަ އަހަރު ދަތުރުފަތުރުގެ ދާއިރާއިން 38 މިލިއަން ރުފިޔާ ގެއްލުންވެފައިވާއިރު، މިދިޔަ އަހަރު 56 މިލިއަން ރުފިޔާގެ ގެއްލުމެއް ވެފައިވާ ކަމަށެވެ.\nއެމްޓީސީސީން ބުނެފައިވާ ގޮތުގައި އެ ކުންފުނިން ދޭ ދަތުރުފަތުރުގެ ހިދުމަތަކީ ފެންވަރު ރަނގަޅު ހިދުމަތަކަށް ހަދައި، މި ދާއިރާއަކީ ފައިދާ ކުރުވަނިވި ދާއިރާއަކަށް ބަދަލު ކުރަން މިދިޔަ އަހަރު ގެނައި ބަދަލުގެ ފައިދާ ފެނިފައިވާ ކަމަށެވެ. މިގޮތުން އެ ކުންފުނިން މިދިޔަ އަހަރު ވަނީ ޕްރިމިއަމް ފެރީ އާއި އެކްސްޕްރެސް ސާވިސްގެ އިތުރުން އެއް ގަމާއި ކަނޑުގެ މަގުން ދޭ ފެރީގެ ހިދުމަތަށް "ޗާޓަރު" ނުވަތަ ދުރާލާ ބުކްކޮށްގެން ހިދުމަތް ފޯރުކޮށް ދިނުމަށްފަށާފަ އެވެ. މިގޮތުން މި ހިދުމަތަށް ބޮޑު ޑިމާންޑެއް އެބައޮތް ކަމަށް އެމްޓީސީސީން ބުނެފައިވެ އެވެ.\nސަރުކާރާއި ރައްޔިތުންގެ ހިއްސާވާ ކުންފުނި އެމްޓީސިސީން ދަނީ މާލެ ސަރަހައްދުގެ އިތުރުން ރާއްޖޭގެ ހަ ޒޯނެއްގައި ދަތުރުފަތުރުގެ ހިދުމަތް ދެމުންނެވެ.


Rajjeyge sifainnaa fulhunnakee gaabil baeh noon: Nasheed\nރާއްޖޭގެ ސިފައިންނާއި ފުލުހުންނަކީ ގާބިލް ބައެއް ނޫން: ނަޝީދު\nއެފަދަ ކަމެއް ދިމާވެއްޖެނަމަ އެވާނީ އިންޑިއާ ކަނޑުގެ ގައުމުތަކަށް ދިމާވާ ބޮޑު ކާރިސާ އަކަށް. އަދި އަޅުގަނޑުމެންގެ ރައްޔތިުން ޑިމޮކްރަސީއާއި މެދު ކުރާ އުންމީދުތައް ފުނޑުފުނޑު ވެގެން ދާނެ. ހަމަ އެކަނި ރާއްޖެއެއް ނޫން، އިންޑިއާއާއި ބަންގްލަދޭޝްއާއި ޕާކިސްތާނާއި އެނޫންވެސް އިންޑިއާ ކަނޑުގެ ގައުމުތަކަށް ވެގެން ދާނީ މިފަދައިން. އެހެން ނަމަވެސް އަޅުގަނޑަށް އަބަދުވެސް ލަންކާގައި ގެންގުޅޭ ސިސްޓަމާއިމެދު އިތުބާރު އޮވޭ. މިތަނުގެ [ލަންކާގެ] ސިފައިންނާއި ފުލުހުންނަކީ ދުނިޔޭގެ ނިސްބަތުން ބެލިކަމުގައި ވިޔަސް ވަރަށް ގާބިލް ބައެއް.\nރާއްޖޭގެ ސިފައިންނާއި ފުލުހުންނަކީ އެހާ ގާބިލް ބައެއް ނޫން. އެހެން ކަމުން ގާނޫނު އަސާސީ ނެގެހެއްޓުމުގެ ބަދަލުގައި އެބޭފުޅުން ދިޔައީ ވަކި ފަރާތަކަށް. މިފަދަ ކަންތައްތަކުގެ ސަބަބުން ރާއްޖޭގައި ރަނގަޅު ސަރުކާރެއް ގާއިމު ކުރުމަށް މިވަނީ ވަރަށް އުނދަގޫ ވެފައި. ކަމަށް ގާބިލް ބޭފުޅުންނަށް އެބޭފުޅުންގެ ދާއިރާތަކުން ކުރިޔަށް ދިޔުމަށް ފުރުސަތު ނުލިބޭ. އެހެންވީމަ ރާއްޖޭގައި ސިފައިންނާއި ފުލުހުން ގާނޫނު އަސާސީ ނެގެހެއްޓުމުގެ ބަދަލުގައި ވަކި ކޮޅެއް އިހްތިޔާރު ކުރީ.\nރާއްޖޭގައި ޑިމޮކްރަސީ ގާއިމު ކުރުމަށް ވަރަށް ބޮޑެތި ގޮންޖެހުންތަކެއް އެބަހުރި. ރާއްޖޭގައި ޑިމޮކްރަސީ އޮތީ ވަރަށް ޅަފަތުގައި. ގިމަ ޕާޓީތައް ބައިވެރިވާ ގޮތަށް ރިޔާސީ އިންތިހާބެއްވެސް ރާއްޖޭގައި ބޭއްވުނީ 2008 ވަނަ އަހަރު. އެހެން ނަމަވެސް ލަންކާގައި ކަންތައްތައް އޮތީ އެހެނެއް ނޫން. ގިނަ ޕާޓީތައް ބައިވެރިވާ ގޮތަށް ލަންކާގައި ވަރަށް ކުރީއްސުރެ އިންތިހާބުތައް ބޭއްވޭ. ރާއްޖޭގައި ވަކި އާއިލާއަކުން ނުވަތަ ވަކި މިނިސްޓަރެއްގެ ބާރު ގަދަވެ މުޅި ޖުޑީޝަރީއާއި ގާނޫނު އަސާސީ މިވަނީ ޑިމޮކްރަސީގެ ރޫހާއި ހިލާފުވެފައި. އަޅުގަނޑުމެންގެ ގައުމު މިވަނީ ޑިމޮކްރަސީގެ ހަަމަތަކަށް އަލުން އަނބުރާ ގެންނަން ޖެހިފައި. އަޅުގަނޑު އުންމީދު ކުރަނީ ސްރީ ލަންކާ ސަރުކާރުން ރާއްޖޭގައި ހިނގަމުން އަންނަ ކަންތައްތައް ވަރަށް ގާތުން ބަލަމުން އަންނާނެ ކަމަށް. އަދި ދެގައުމުގެ ދެމެދުގައި އޮތް ގުޅުން ވަރުގަދަ ވެގެން އަންނާނެ ކަމަށް ވެސް އަޅުގަނޑު ޔަގީން ކުރަން. އަދި ލަންކާގެ އެއްބާރުލުމާއިއެކު ރާއްޖޭން ވާނީ ލާމަރުކަޒީ ނިޒާމް ހަރުދަނާ ކުރުމުގެ މަސައްކަތް 2009 ވަނަ އަހަރު ފަށާފައި.\nބާރަކީ ރައްޔިތުންގެ އަތުގައި އޮންނަ އެއްޗެއް. ރައްޔިތުން ކަންތައްތައް އިސްލާހު ކުރުމަށް ނުކުމެ އަޑު އުފުލަން ފަށައިފިނަމަ އެކަން އެއްވެސް މީހަކަށް ނުހުއްޓުވޭނެ. ރާއްޖޭގެ ޖުޑީޝަރީގައި ވަރަށް ބައިވަރު މައްސަލަތައް އެބަހުރި، އަދި އެކަން އިސްލާހު ކުރުމަށް ވަގުތު ނަގާނެ. އަޅުގަނޑުމެން މިފަދަ ކަންކަމުގައި ލަންކާ ނަމޫނާއަކަށް ބަލަން ޖެހޭ. ތަންކޮޅެއް ކުރިން ލަންކާގައިވެސް މިފަދަ ކަންތައްތައް ދިމާވި. އެހެން ނަމަވެސް މިހާރު ނިޒާމް އަންނަނީ ރަނގަޅު ވަމުން. ތިރީސް އަހަރު ވަންދެން ލަންކާގައި ދާހިލީ ހަނގުރާމައެއް ކުރިނަމަވެސް ލަންކާއަކީ ވަރަށް ޑިމޮކްރެޓިކް ގައުމެއް.\nއަޅުގަނޑުމެންނަކަށް އެކަހެރި ވެގެން މަސައްކަތް ކުރެވޭކަށް ނެތް. ހުޅަނގާއި ވެސް އިރުމައްޗާއިއެކުވެސް ރަނގަޅު ގުޅުންތަކެއް އަޅުގަނޑުމެން ގާއިމު ކުރަން ޖެހޭ. އަޅުގަނޑުމެން ގަބޫލު ކުރަން ޖެހޭ ހަގީގަތަކީ އިންޑިއާ އަކީ އިންޑިއާ ކަނޑުގެ އެންމެ ބޮޑު ބާރުކަން. އަޅުގަނޑަށް ޔަގީން ލަންކާއަށްވެސް ޒިޔާރަތް ކުރާނީ ގިނައިން ހުޅަނގުގެ ފަތުރުވެރިންކަން. އިގްތިސޯދީ ގޮތުން ވެސް ގުޅުން ބަދަހި ކުރާނީ ހުޅަނގުގެ ގައުމުތަކާއިއެކު. އިންޑިއާއާއިއެކު އިންޑިއާ ކަނޑުގެ ގައުމުތަކުން ބާއްވާނީ ބޮޑަށް ރަހުމަތްތެރިކަމުގެ ގުޅުން. ޕޯޕް ފްރޭންސިސް ލަންކާއަށް ވަޑައިގަތުމުން މިލިއަނެއްހާ ރައްޔިތުން މަގުތަކަށް ނިކުތް. އެ އެންމެންނަކީ ކްރިސްޓިއަނުން ކަމުގައި ނުވެދާނެ. ދުނިޔެ މިއޮތީ ވަރަށް ބޮޑަށް ގުޅި ލާމެހިފައި. އަޅުގަނޑުމެންނަށް އެކަހެރިވެގެން އުޅެވޭކަށެއް ނެތް.\nމިހާރުވެސް ކަންތައްތައް ދަނީ ހަމަ އެގޮތަށް. އަޅުގަނޑު ބޭނުންވަނީ ރާއްޖޭގެ ސަރުކާރުން ލަންކާ އާއިއެކު ވަރަށް ގާތުން މަސައްކަތް ކުރުމަށް. ލަންކާގެ އާ ސަރުކާރަށާއި ބޮޑުވަޒީރަށް އަޅުގަނޑު އިލްތިމާސް ކުރާނީ ފޮރިން ޕޮލިސީ އެކުލާވާލާއިރު ރާއްޖެއާއި ވަރަށް ގާތުން މަސައްކަތް ކުރެވޭނެ ގޮތަކަށް ޕޮލިސީ އެކުލަވާލުމަށް.\nތި ފާހަގަ ކުރެއްވި ގޮތަށް ލަންކާއާއި ރާއްޖެއަކީ ވަރަށް ގާތް ގުޅުންތަކެއް އޮންނަ ދެ ގައުމު. ދަތުރު ފަތުރު ކުރުމުގައި އޮތް ހުރަސްތައް ނައްތާލުމަށް ދެގައުމަށްވެސް އަޅުގަނޑު ގޮވާލަން. އަދި ލަންކާގެ ލޭބާ މާކެޓް ރާއްޖެއަށް ހުޅުވި ރާއްޖޭގެ ލޭބާ މާކެޓް ލަންކާއަށް ހުޅުވިގެން ދިޔުމުން ކުރިޔެރުންތަކެއް ލިބޭނެ ކަމަށް އަޅުގަނޑު ދެކެނީ. މިހާރުވެސް ރާއްޖޭގައި ލަންކާގެ ވަރަށް ގިނަ ރައްޔިތުން މަސައްކަތް ކުރަމުން އެބަދޭ. ލަންކާއިން ވަރަށް ގިނަ ބާވަތްތައް ރާއްޖެ އެތެރެކުރާއިރު ގިނަ ވައްތަރުގެ މަސް ރާއްޖެއިން ލަންކާއަށް އެތެރެ ކުރޭ. ދެފަރާތުން ވެސް ޑިއުޓީ ކަނޑާލުމަށް އަޅުގަނޑަށް ފެނޭ.\nރާއްޖޭގައި ބުދު ދީން ގަރުނުތަކެއް ކުރިން އޮތް. އެހެން ނަމަވެސް އަރަބި ދަތުރުވެރިން ރާއްޖެ އައިސް ރާއްޖޭގައި ވަޒަންވެރިވެ ރާއްޖެ އިސްލާމްވިކަން ރާއްޖޭގެ ތާރީހުން އެނގޭ. މިހާރުވެސް ރާއްޖޭގެ ސަގާފަތުގައި ބުދުދީނުގެ ގިނަ ކަންތައްތައް ހިމެނޭ. ލަންކާގެ ސަގާފީ ކަންތައްތައް ރާއްޖޭގައިވެސް އޮވޭ. ނަމަވެސް އެ ހަރަކާތްތަކުގެ ނަން ވަނީ ބަދަލު ކުރެވިފައި. ލަންކާގެ ބުދިސްޓުންނަކީ ވަރަށް ހަމަޖެހޭ ބައެއް. ބުދިސްޓުންނާއި މުސްލިމުންނާއި ދެމެދު އޮންނަ ގުޅުން ހީނަރު ވެގެން ނުވާނެ. އަޅުގަނޑުމެން ޖެހޭނެ އަނެކާގެ ދީނަށް އިހްތިރާމް ކޮށް އޭނާގެ ދީނުގައި އޭނަ ހުރުމުގެ ފުރުސަތު ދޭން.\nއަޅުގަނޑު ގޮވާލަނީ ލަންކާގެ ރައްޔިތުންނަށް އަބަދުވެސް ކުރިޔަށް ދިޔުމަށް


Dho?! Story: Soalhafoi - Episode 4\nސޯޅަފޮއި - އެޕިސޯޑް 4\nފުނަވަލުގެ ފިނިކަމުގެ ތެރޭގައި ރުގްބާ އޮތީ އުޑުތިލަމަތިން އޮށޯވެލައިގެންނެވެ. އުސްބިމުގައި ހެދިފައިވީ ވިނަގަނޑުގެ ތެތްފިނިކަމުގެ ތެރޭގައި ވިޔަސް އޭނާގެ ހުރިހާ ހިޔާލެއް ގޮސް ގެއްލިފައި އެ ވަނީ ތަރިތަކުން ވިދައި ބަބުޅަމުން ގެންދާ ހިތްގައިމު ފަޒާގެ މަންޒަރަށެވެ. ޖެހެމުންދާ ފިނި ރޯޅީގައި މަޑުމޮޅި ޒާތަކަށް ހެލެމުން ދާ ފުނަގަސްތަކުގެ ތެރެއިން ވައިގެ ތެރެއަށް ދޫވެ މުޅި އެ މާހައުލު ތެރޭގައި އެނބުރެމުން އެދާ ހުދުކުލައިގެ ކުދިކުދި ފުނަމާތައް ބިމަށް ވެއްޓެމުންދާއިރު ހީވަނީ ހަނދުވަރުގެ އައްޔަށް ކޮކާތަކެއް މޮޔަވެ ލަސް ހަރަކާތުގައި ވެއްޓެމުންދާހެނެވެ.\nމި މަންޒަރު ބަލަން ނަޖުމީ މަޑުކޮށްލައިގެން ހުރީ ތަންކޮޅެއް ދުރުގައި ބިޔަކޮށް ހެދި ފެތުރިގެންފައިވާ ފުނަ ގަހެއްގެ ދަށުގައެވެ. އޭނާގެ މޫނަށް އެޅިފައިވާ ކޮކާހަނދުވަރުގެ ސިފަ އެނބުރޭ ރޯޅިތަކާ އެކު އެގޮތްމިގޮތަށް ބަދަލުވަމުންދާއިރު އެ މޫނުމަތިން ފާޅުވަމުންދާ އެދުންވެރިކަން އެ ތެތްފިނިކަމުގެ ތެރެއިން ގޮސް ގުޅެނީ ވިނަގަނޑުމަތީގައި އޮތް ރުގްބާގެ ހަރަކާތެއް ނެތް ފަތިހަށިގަނޑާ އެވެ. ދެ މީހުން އެކުގައި އުޅޭތާ ހަޔާތުންވީ ދުވަހެއް ވެފައިވީ ނަމަވެސް މިލަހަނދުވަރުގެ މި ރޭގަނޑު ހީވަނީ ދެ މީހުން އެތައްތަންކުރުވި ދުނިޔެއެއްގެ އަލަތު ފެށުމެއް ހެންނެވެ.\nހިތްފުރި އުތުރި އަރައިގަތުމުން، ކޮކާހަނދުވަރުގެ ތެރެއިން ނުކުމެގެން ނަޖުމީ، އުސްބިމުގެ ވިނަގަނޑާ ދިމާލަށް މަޑުމަޑުން ހިނގައިގަތެވެ. ރުގްބާ އައިސް އެ އޮތީ ނަޖުމީ ދިން ދައުވަތު ހިތުގެ އެންމެ އަޑިން ގަބޫލުކޮށް، އެ ހިތް ތަންމިނަށް ހުޅުވާލައިގެންނެވެ. ނަމަވެސް ފުނަވަލުގެ މި އެކަހެރި އުސްބިމަށް ދައުވަތު ލިބުނު ސަބަބެއް އޭނާއަކަށް ނުވިސްނެއެވެ. ނަޖުމީ ދައްކަން އެ އުޅޭ ވާހަކައެއް، ބުނެދޭން އެ އުޅޭ ސިއްރެއް، ހިޔާލަށް ގެންނަން ވެސް ރުގްބާއަކަށް ނޭނގެއެވެ.\nނަޖުމީ ގޮސް ކައިރިއަށް މަޑުކޮށްލުމުން ރުގްބާގެ ކަތިނަޒަރު އޭނާގެ މޫނަށް ހުއްޓުނެވެ. ނަމަވެސް މިލަހަނދުވަރުގެ އެ ފުސްކަމުގައި، ހައެއްކަ ފޫޓު މަތިން އެ ފެންނަ ނަޖުމީގެ މޫނުގައިވީ ކުލައަކާއި އިހުސާސެއް ފެންވަރެއް ނޫނެވެ. އިރުގަނޑެއް ވަންދެން އެކަކު އަނެއްކެއްގެ މޫނަށް ބަލަން ތިބެފައި ނަޖުމީ މަޑުމަޑުން ތިރިވެ ރުގްބާއާ ވެވުނު އެންމެ ގާތެއްގައި އޮށޯތެވެ. އެ ހަށިގަނޑުގެ ހޫނު އަރާމުގައި ރުގްބާ އަނެއްކާވެސް ތަރިތަކުގެ ފަޒަޔަށް އެނބުރި ގެއްލިއްޖެއެވެ.\n"އަހަންނަށް އެނގޭ ދެ މީހުންގެ ވެޑިން އެނިވާސަރީ އަންނާނީ ދުއިސައްތަ ބާވީސް ދުވަސް ފަހުންކަން. ދެ މީހުން ކުރެ މީހެއްގެ އުފަން ދުވަހެއް މި އަހަރަކު ދެން ނާންނާނެކަން ވެސް. އެހެންވީމަ ތިޔަ ދޭން އުޅޭ ސަޕްރައިޒެއް އިތުރަށް ލަސްނުކޮށް ފަށައިގަންނަންނަމާ ހިނގާ ދޯ،" އަނގައިން ނުބުނެ ތަރިތަކުގެ ތެރެއަށް ގެއްލި ތިބޭތާ އެތައްއިރެއްވީ ފަހުން ރުގްބާ އެންމެފަހުން ފަށައިގަތެވެ.\nއެކަމަކު ދެން ވެސް ނަޖުމީ ވާހަކައެއް ނުދެއްކިއެވެ. ނުވަތަ ވާހަކަ ދައްކާ ހިތެއް އޭނާގެ ނެތީ އެވެ.\nވިލާތައް މަޑުމަޑުން ޖަމާވަން ފަށައިފިއެވެ. ތަރިތައް ގޮސް މަޑުމަޑުން އެ ވިލާތަކުގެ ނިވަލަށް ވަންނަން ފަށައިފިއެވެ. މާހައުލުގައިވީ ތެތްފިނީގެ އަސަރު މަޑުމަޑުން ގަދަވާން ފަށައިފިއެވެ.\n"މިއީ ހަމަ ނަޖުމީ ކަހަލަ ރެއެއް،" މިހެން ބުނެފައި ކުރު ހިނިގަނޑަކާއެކު ރުގްބާ އަނެއްކާވެސް މަސައްކަތްކުރީ ޖެހިގެން އޮތް ބައިވެރިޔާ ލައްވައި އެއްޗެއް ބުނުވާށެވެ.\n"އެކަމަކު ދެ މީހުން ވެސް މި ރޭ ގެސްޓް ހައުސްގެ މަސައްކަތުން އޮފް ނަގާނީއޭ ކިޔާފައި ފުނަވަލަކަށް ގެނެސް އަނގައިންނެއް ނުބުނެ ތިޔަހެނެެއް ނުއޮވެވޭނެދޯ ދެނެއް،" މިހެން ކިޔާފައި ރުގްބާ ފުންމައިގެން ގޮސް ނަޖުމީއާ ދިމާލަށް އެނބުރި ގިލިކޮށްޓައިގަތުމުން އެ ބުނިހެން އޭނާއަކަށް މަޑަކުންނެއް ނޯވެވުނެވެ.\nހީގެންފައި ރުގްބާގެ އެ ޖެއްސުމުން ސަލާމަތްވުމަށް ނަޖުމީ އޭނާގެ ދެ އަތުގައި ހިފައި ވިނަގަނޑު މައްޗަށް ވައްޓާލައި ގައިމައްޗަށް އަރައި ބާރަކަށް ބައްދައިގެންފިއެވެ.\nނަޖުމީ އެ ބުނީ ތެދެކެވެ. ނަޖުމީގެ އެ ދައުވަތުގައި ވާނުވާ ނޭނގި މާ ގިނައިރުވުމުން ރުގްބާ ބިރުގަތީއެވެ. ނަމަވެސް މިހާރު އޭނާ އެެ އޮތީ އަނެއްކާވެސް ހަމަޖެހިފައެވެ. އެހެން އޮވެފައި ރުގްބާ ވެސް ކުއްލިއަކަށް ނަޖުމީގެ ގައިގައި ބާރަކަށް ބައްދައިގަތެވެ.\n"ތި ޖިސްމުގައި ވާ އަރާމެކެވެ."\nނަޖުމީގެ ގައިގައި ބައްދައިގަނެގެން އޮތް ދެ އަތް ދޫކޮށް ރުގްބާ އަނެއްކާވެސް ވިނަގަނޑު މައްޗަށް މަޑުމަޑުން ގޮސް ތިރިވެ އޮށޯވެލިއެވެ. އެއަށް ފަހު ނަޖުމީގެ އަތުގައި ހިފައި އެ އަތް ގެންގޮސް މޭގައި އަޅާލިއެވެ. ރުގްބާގެ ހިތް ތެޅެމުން ދަނީ ކޮން ކަމަކަށްކަން ނަޖުމީ އަށް އެނގޭ ކަހަލައެވެ. ނަޖުމީގެ ލޮލަށް ބަލަން އޮވެފައި ރުގްބާ ދެ ލޯ މަރައި ލޯބީގެ އެ ދާނުގައި ރަނގަޅަށް ފެތުރިގަތެވެ. އަމާންކަމުގެ އެ ދައުވަތު ގަބޫލުކޮށް ނަޖުމީ ރުގްބާގެ ހަށިގަނޑުގައި ބީހި ފިރުމަމުން ގޮސް އޭނާގެ ތުނިތުނި ހަރުވާޅާ އެކު އުނަގަނޑުގައި ހިފައި ބާރުކޮށްލިއެވެ.\nދެން ގެނބިގެން ދިޔަ ފުންކަމުގައި ހޭދަވީ ވަގުތެއް ދެމީހުންކުރެ އެކަކަށް ވެސް ނޭނގެއެވެ. ލޯބީގެ އެ ދާނުން ތެދުވިގެން ދެ މީހުން ފުނަވަލުން ނުކުތުމަށް ހިނގައިގަތީ ވިލާތައް ޖަހައި ބަންދުކޮށްލާފައި އޮތް އަނދިރި އުޑުން ވާރޭ ވެހިގަތުމުންނެވެ. ސަމާސާކޮށް ހީ މަޖާކުރަމުން ދިޔައިރު ރުގްބާ ހުރީ ނަޖުމީގެ އަތުގައި ހިފައި ބާރުކޮށްލައިގެންނެވެ. ދުވަހަކުވެސް އެ އަތް ދޫކޮށްލަން އޭނާ ބޭނުންނުވާ ކަހަލަ ޖޯޝަކާއި ލޯތްބެކެވެ.\nވާރެ އާއި ވާހަކައިގެ އޮލަކަމުގެ ތެރެއިން ހިނގަމުން ދަނިކޮށް ނޭނގިތިއްބައި ބްލޫ ސްކައި ގެސްޓް ހައުސްގެ އަލި ފެންނަ ހިސާބަށް ދެވިއްޖެއެވެ. އެ ހިސާބަކަށް ވާރެއެއް ނުވެހެއެވެ. ތަރިތައް އަނެއްކާވެސް އުޑުމަތިން ބަބުޅަން ފަށައިފިއެވެ. ކުއްލިއަކަށް އިހުސާސްވާން ފެށި މާހައުލުގެ ބަދަލުތަކާ އެކު ބޭއިހުތިޔާރުގައި ނަޖުމީގެ މޫނަށް ރުގްބާ އަށް ބަލައިލެވުނެވެ. ވާނުވާ ނޭނގޭ ކަހަލަ ޖަވާބެއް ދޭ ފާޑަކަށް ހީލުން ފިޔަވައި އިތުރު ޖަވާބެއް އެ މޫނަކުން ނުދެއެވެ.\nގެސްޓް ހައުސްގެ ބޭރުގައި ބާބެކިއުކޮށް މިއުޒިކަށް ނަށައި ޕާޓީކުރަމުން ގެންދާ ގެސްޓުންނާއި މީހުންތައް ފެންނަން ފަށައި ފުނަވަލުގެ އަނދިރިކަމުން ގާތްގަނޑަކަށް ނުކުމެވިއްޖެއެވެ. އެ ދިމާލުގައި ދިއްލާފައިވާ ބޮކިތަކުގެ އަލި މޫނަށް އެޅުނުއިރު ގެސްޓް ހައުސްއާ ދިމާލުން ރުގްބާއާ ދިމާލަށް ހަރު ފިޔަވަޅުތަކެއްގައި އަންނަ މީހަކު ކުއްލިއަކަށް ލޮލުގައި އަޅައިގަތެވެ. ބޮކީގެ އަލި ލޮލަށް އެޅިފައިވުމުން އެއީ ކާކުކަމެއް ބުނާކަށް ނޭނގެއެވެ.\nފިޔަވަޅެއް ކުރިއަށް ޖެހިލައި ނަޖުމީގެ އަތުގައި ހިފައި ރުގްބާ ބާރުކޮށްގަނެވުނެވެ. އަދި އޭނާއާ ދިމާލަށް އައި މީހާގެ މޫނު ފެނި ކުއްލިިއަކަށް މުޅި ގައިން އަރައިގަތް ހީބިހިގަނޑަކާ އެކު އެ އަތް ފޮޅާލައި ސިހިގެން ގޮސް މެއާ ދިމާލަށް ދަމައިގަނެވިއްޖެއެވެ. ރުޅިގަދަވެ ހިތްހަމަނުޖެހިފައިވާ މޫނަކާ އެކު ކުރިމައްޗަށް އައިސް އެ ހުއްޓުނީ ނަޖުމީ އެވެ. އެހެންވީއިރު ފުނަވަލުގެ ފިނީގައި އެ ހުރިހާ ވަގުތެއް އެ ހޭދަކުރެވުނީ ކޮން ނަޖުމީއަކާ އެކުގައި ހެއްޔެވެ؟ މި ހިޔާލާއެކު ހިތަށް ވެއްދި ބިރުވެރިކަމުގައި ސިހިގެންގޮސް އަތް ދަމައިގަނެ ރުގްބާ އަށް ފަސްއެނބުރި ބަލައިލެވުނީ ފަހަތުގައި އޮތް އަނދިރިކަމަށެވެ. ގެސްޓް ހައުސްއާ ދިމާލުން ހިނގާލާފައި އައިސް އޭނާ ކައިރިއަށް މަޑުކޮށް އަނދަމުން އެ ގެންދާ ނަޖުމީ ފިޔަވައި އިތުރު އެހެން މީހަކު އެ ހާޒިރަކު ނެތެވެ. އެ ހަގީގަތް ގަބޫލުނުކުރެވި ރުގްބާ އަށް ހުރެވުނީ ފުނަވަލުގެ އަނދިރިކަމަށް ބަލަހައްޓައިގެންނެވެ.\n"ބަލަ މަ އެއާޕޯޓުން ގެސްޓުން ގޮވައިގެން އަންނަންވާއިރަށް ރޫމްތައް ރެޑީކޮށްދޭށޭ ބުނީމަ ކޮންތާކަށް ވަދެފަތަ ތި އަންނަނީ؟ މިހާރު މުޅިތަން މި އޮތް ބޮއްސުންލީއޭ. ކިހިނެތް މިވަރުން އެއްވެސް ކަމެއް އަހަރެން ރުގްބާއާ ހަވާލުކޮށްފަ ދާނީ،" ހިތްހަމަނުޖެހިފައި ދެ އަތް އުކަމުން އެނބުރިގަނެ ގެސްޓްހައުސްއާ ދިމާލަށް ނަޖުމީ ހިނގައިގެންފިއެވެ.\nހެލިލަން ވެސް ނުކެރި ބިރުގަނެ ގަބުއަރައި އެ ހުރިތަނުގައި ރުގްބާ އަށް ހުރެވުނީ އަނދިރިގަނޑަށް ބަލަހައްޓައިގެންނެވެ. އެ އަނދިރިގަނޑުގައިވީ ނުފެންނަ ބާރެއް އައިސް ކަންފަތްދޮށުގައި ވާހަކަ ދައްކާހެން ހީވެ ސިކުނޑި މޮޔަވުމުގެ ކުރިން ރުގްބާ އެތަނުން ފެއްސިގެން ގެސްޓް ހައުސްއާ ދިމާލަށް ދުއްވައިގެންފިއެވެ.\nނަމަވެސް ފުނަވަލުގައި ކަންހިނގި ގޮތުގެ އެއްވެސް ވާހަކައެއް އޭނާ ނިންމީ ފިރިމީހާ ނަޖުމީ އަށް ކިޔައިނުދޭށެވެ. އޭގެ ފަހުން ހަފުތާތައް ފާއިތުވެ، މަހެއް ފާއިތުވެގެން ދިޔައިރު ވެސް ކަންބޮޑުވެ ހާސްވާން ޖެހޭ ވަރުގެ އުނދަގުލަކާ ވެސް ކުރިމަތިލާން ނުޖެހުނީތީ އެވެ. ރުގްބާ ހީކުރީ ފުނަވަލަށް ލިބުނު ދައުވަތު ފުނަވަލާ ހަމައިން ނިމި ހުރިހާ ކަމެއް ހަމަޖެހުނީ ކަމަށެވެ.\nބަލިވެއިންކަން ރުގްބާ އަށް ޔަގީންވީ ދެ ތިން މަސް ފާއިތުވެގެން ދިޔަ ފަހުންނެވެ. އެންމެ ފުރަތަމަ އޭނާ ގަތީ ބިރެވެ. ބަނޑުގައި އޮތް ދަރިފުޅު ނަޖުމީގެ ދަރިއަކަށް ނުވެދާނެތީ އެވެ. އެ ސަބަބާ ހެދި، އެ ޚަބަރު ނަޖުމީ އަށް ދޭކަށް ވެސް އެންމެފުރަތަމަ ބޭނުމެއް ނުވިއެވެ. އެ ސިއްރެއް، ބަނޑާއި ބޮލާއި ހިތު ތެރޭގައި ފޮރުވައިގެން އުޅޭތާ މަސް ދުވަސް ފަހުން އައީ ކަޅުފޮއެ ރެއެއްގެ ގަދަ ވިއްސާރައެވެ.\nނަޖުމީވީ ގެސްޓުހައުސްގައި އެންމެ ފަހަށް ތިބި ޗައިނާގެ ޒުވާން ދެމަފިރިން ފުރުވަން އެއާޕޯޓަށް ގޮހެވެ. ރުގްބާ އިނީ އޭނާ އެނބުރި އަންނާނެ އިރެއްގެ އިންތިޒާރުގައެވެ. ދެބަދޭތެރެއިން ނިދިޖެހި ސޯފާ އަށް ވެއްޓެމުން ދަނިކޮށް ސިއްސައިންގެ ދިޔައީ ބޭރު ދޮރުގައި މީހަކު ކުއްލިއަކަށް ވަރަށް ބާރަށް ތަޅައިގަތް އަޑަށެވެ. ނަޖުމީ އެނބުރި އައީ ކަމަށް ހީކޮށް ތެދުވިގެން ގޮސް ދޮރު ހުޅުވިއިރު ބޭރުގައި މަޑުކޮށްލައިގެން ހުރީ ޒުވާން އަންހެނެކެވެ. އޭނާގެ ބޮލުގައި ތެމި ތަތްވެފައި އޮތް ގަދަ މުށިކުލައިގެ އިސްތަށިގަނޑާއި ގުގުރިފިލާހާ ފެހި ދެ ލޮލާއި ލިބިފައިހުރި ފަތިހަށިކަމާއި ހަމުގައިވީ ދޮންކަމުގައި ދިވެހިވަންތަ އެއްވެސް ސިފައެއް ޖެހިފައި ނެތެވެ. – އެއީ ނޫމާ އެވެ.\nއޭގެ އެތައް އިރެއް ފަހުން ނަޖުމީ އެނބުރި އައިއިރު އޭނާ އައީ ޒުވާން ފިރިހެނަކު ގޮވައިގެންނެވެ. އެއީ ނޫމާގެ ލޯބިވެރިޔާ އެވެ. އޭނާގެ ނަމަކީ އަޖުފަން އެވެ.\nސޯޅަފޮއިގެ މި ދެ މެހެމާނުން އައިސް ކެތި ނަކަތުގެ ވިއްސާރައާ އެކު ބްލޫ ސްކައި ގެސްޓު ހައުސްގައި ތާށިވީ އެވެ. މޫސުމް ގޯސްވެ ތޫފާނަކަށް ބަދަލުވުމުން ދަތުރުފަތުރު ހުއްޓުމަކަށް އައިސް ހަފުތާއެއްގެ އެ ޗުއްޓީ މުއްދަތެއް ޖަހަން ނޭނގޭ ވަރަށް ދިގުލައިގެންދިޔައީ އެވެ. އަދި ނޫމާ އާއި އަޖުފަންގެ ހަގީގީ މަގުސަދާ މެދު ރުގްބާގެ ހިތުގައި ވަސްވާސް އުފެދި ކަންކަން ގޯހުން ގޯހަށް ދާން ފަށައިފިއެވެ.\nގަޑުބަޑުވަމުން ދިޔަ މި ތޫފާނެއްގެ ތެރެއިން އެއް ރެއަކު ރުގްބާ އަށް ހޭލެވެނީ ކޮޓަރީގެ ބިއްލޫރި ދޮރު ވަޔާ ތެޅެމުން ދިޔަ އަޑަކަށެވެ. ވިދައިލި ވިދުވަރަކާ އެކު ބިއްލޫރީގެ ދޮރާއި ދޮރުފޮތީގެ ތެރެއިން ކޮޓަރީގެ ފެންޑާމަތި ދިއްލިގެންދިޔަ ވަގުތު މީހެއްގެ ހިޔަނި އެ ދިމާލު ބޭރުން ފެނި ނޫމާ އާއި އަޖުފަންއާ ގުޅުވައިގެން ހިތުގައި އުފެއްދި ހުރިހާ ޝައްކެއް ހަގީގަތަކަށް ބަދަލެ ރުގްބާގެ ހަތަރެސްފައި ފިނިވެ، އޭނާ ތުރުތުރުއަޅައިގަތެވެ.\nއެ ރެއަކީ ނަޖުމީއާ އެކު ނިދައި ހޭލާނެ އެންމެ ފަހު ރޭކަމެއް ރުގްބާއަކަށް އޭރަކު އަދި ނޭނގެއެވެ.\nނަޖުމީގެ ކޮނޑުގައި ހިފުނު އެންމެ ބާރަކަށް ހިފައި ތަޅުވައިގަތުމުން އޭނާ ފުންމައިގެން ތެދުވެއްޖެއެވެ. އެއަށް ފަހު ކޮޓަރި ތެރެއަށް ވެރިވި ހަމަހިމޭންކަމުގެ ތެރޭގައި ރުގްބާ ބުނެލި ސިއްރަކާ އެކު އެނދުގެ ތަންދޮށަށް ގުދުވެ، ޓޯޗު ބައްތިއެއް އަތުޖައްސައިގެން ވަރަށް ފަރުވާތެރިކަމާ އެކުގައި ނަޖުމީ އެނދުން ތެދުވެގެން ފެންޑާގެ ދޮރާ ދިމާލަށް ހިނގައިގެންފިއެވެ.\nބޭރަށް ނުކުމެ ޓޯޗު ބައްތީގެ އަލިން ފެންޑާމަތި އެއްކޮށް ދިއްލައި، އެތަނުގައި އިތުރު މީހަކު ނެތްކަން ޔަގީންކޮށް ބައްތި ނިއްވާލައި ކޮޓަރިއާ ދިމާލަށް ނަޖުމީ އެނބުރިގަތް ވަގުތަކީ އޭނާގެ އެންމެ ފަހު ނޭވާ އެވެ. މެޔަށް އަރައިގަތް ވަރުގަދަ ތަދުގަނޑަކާ އެކު ޓޯޗު ބައްތި އަތުން ދޫވެ، ނަޖުމީ ވެސް ދޮރު ކައިރިއަށް ވެއްޓިއްޖެއެވެ. ހީވީ އޭނާގެ ހަށިގަނޑު ތެރެއަށް ރޫހާނީ ނުބައި ބާރެއް އައިސް ވަދެ ފޫއަޅުވާލާފައި ދިޔަ ހެންނެވެ.\nއެއީ ސޯޅަފޮއިގެ ރޭގަނޑެކެވެ. އެރެއަށް ފަހު ރުގްބާ އަށް ވީގޮތެއް އެނގޭ މީހަކު ރަށުގައި ނެތެވެ. ނަޖުމީގެ ހަށިގަނޑު ފެނުނީ އެމީހުންގެ ކޮޓަރި ތެރެއިންނެވެ. ޚަބަރެއް ނުވެގެން ބަޔަކު އައިސް ހޯދަމުން ދަނިކޮށެވެ. އެއީ ރަހުމްކުޑަ މަރެކެވެ. އޭނާ އަށް ހަދާލާފައި އޮތް ގޮތް ފެނުނު އެންމެން ވެސް ބުނީ ރުގްބާ އޭނާގެ ފިރިމީހާ މަރާލުމަށް ފަހު ފިލައިގެން ދިޔައީ ކަމަށެވެ.\nމަރުގެ އެ ބޮޑު މައްސަލަ ފުލުހުން ވެސް ވަރަށް ފުޅާކޮށް ތަހުގީގުކުރި އެވެ. އެކަމަކު ކޮޅެއްގައި ޖެހޭ ގޮތެއް ނުވި އެވެ. ރުގްބާ ނަޖުމީ މަރާލަން ޖެހޭ އެއްވެސް ސަބަބެއް ހޯދިފައެއް ނުވެއެވެ. މި މަރާ ގުޅިގެން ނަޖުމީގެ އާއިލާ އަށް ލިބުނު ހިތާމަ އަށް ވުރެ ފުން ހިތާމައަކަށް ވެއްޓިގެން ދިޔައީ ރުގްބާގެ އާއިލާ މީހުންނެވެ. ވީގޮތެއް ނޭނގި ރުގްބާ ގެއްލުމަށް ފަހު އޭނާގެ އާއިލާ ވެސް ބަދުނާމުކޮށް މީހުން ވާހަކަ ދައްކައި ތުހުމަތުގެ އިނގިލި އެ އާއިލާގެ މީސް މީހުންނަށް ކުރަން ފެށީ އެވެ. އަތުގައި ހުރި ހުރިހާ ލާރިއެއް ހޭދަކޮށްގެން ވިޔަސް ނަޖުމީގެ މަރުގެ ސިއްރު ހޯދަން ރުގްބާގެ ބައްޕަ ފަހުމީ ނުކުތް ސަބަބަކީ އެއީ އެވެ. އޭނާ ގަބޫލުކުރާ ގޮތުން ނަމަ ފަންޑިތައިގެ ބާރުން ނުހޯދޭނެ އެއްވެސް ސިއްރެއް ނުވެއެވެ.\nއައްޑޫ އަތޮޅުން ގެނައި މަޝްހޫރު ފަންޑިތަވެރިޔާ ރެކިބެގެ ކިޔެވެލިތައް ފެށިތާ ހަތް ދުވަސް ތެރޭގައި، ރުގްބާ ވީ ތަނެއް އޭނާ ދެނެގަނެފިއެވެ. ފިރިމީހާ މަރާލުމަށް ފަހު އޭނާ ފިލައިގެން އުޅެނީކީއެއް ނޫނެވެ. މި ހޯދުން ވެގެން ދިޔައީ ރެކިބެގެ ހަޔާތުގައި ވެސް އޭނާ ދެކެފައިނުވާ ވަރުގެ އާދަޔާހިލާފު އަދި ތަޖުރިބާކޮށްފައިނުވާހާ ނުރައްކާ ބޮޑު ހަގީގަތަކަށެވެ. ނުބައިވެގެންވީ ބާރަކުން ރުގްބާ ޖަހައިގަނެގެން ގެން ގޮސް އޭތީގެ އަނދިރި ދުނިޔެއެއްގައި ކަސްތޮޅު ޖަހާފައިވާކަން އެނގުނު ހިސާބުން ރެކިބެ ވެސް އެންމެ ފުރަތަމަ ބޭނުންވީ މި މުސީބާތަކަށް ރުގްބާ އާއި އޭނާގެ ބައްޕަ ދޫކޮށްލާފައި ފިލައިގެންދާށެވެ. ނަމަވެސް އެ ދުނިޔެ އިން ރުގްބާ ސަލާމަތްކުރެވިދާނެ ކަމުގެ އުއްމީދެއް ލިބުނީ އޭނާގެ ހިޔާލުތަކުގެ ތެރެއަށް ރެކިބެ އަށް ގޮސް ވަދެވެން ފެށި ހިސާބުންނެވެ. ނަމަވެސް ކަސްތޮޅުޖަހާފައިވާ ދުނިޔޭގެ އަނދިރިކަން ގަދަވެފައި ނުރައްކާތައް ގިނަވުމުން ރޭވުންތައް ކާމިޔާބުކުރުން ދެން ވެސް، ހީކުރިހާ ފަސޭހަ ކަމަކަށް ނުވިއެވެ.\nރުގްބާގެ ހަމަހެޔާ ބައްދަލުކޮށް، ގަދަފަދަވެގެންވީ އެ އަނދިރިކަމުގެ ނިދިން އޭނާ ހޭލައްވަން ހައެއްކަ މަސް ނެގިއެވެ. އެއަށް ފަހު އެ ދުނިޔެއިން ނުކުތުމަށް ރުގްބާ އަށް ރެކިބެ ހުޅުވައިދިނީ ހުދުއަލިފާންހެން އެނބުރޭ ވަށްބުރެކެވެ. ރުގްބާ އަށް ފެނުނީ ހުދުކުލައިގެ އަލިގުޅައެއްގެ ގޮތުގައެވެ. އޭގެ ތެރެއަށް އޭނާ ދަމައިގެން ގޮސް ގެއްލުނީއެވެ.\nއެއަށް ފަހު އެ އަލިގަނޑުގެ ދޯދިތައް ފަޅާލާފައި ނުކުތީ ރަށުގެ ބޮޑުކުޅީގައި ހެދިފައިވާ ޗަސްބިމަކުންނެވެ. އެއީ ރުގްބާގެ ހަގީގަތް އެނގުނު ފަހުން ރެކިބެގެ ކިޔެވެލިތައް ކޮންމެ ރެއަކު ވެސް ކުރިއަށް ގެންދާ ތަނެވެ.\nހުދު އަލީގެ ގަދަ ދޯދިތައް އެތަން ފަޅާލާފައި ނުކުތްތާ މާ ގިނައިރުތަކެއް ނުވެ އެ ކިސަޑު ޗަސްބިމުގެ ތެރެއިން އަތެއް ދައްކާލައިފިއެވެ. އެއަށް ފަހު، ތެތްކިލާގަނޑުގެ ތެރެއިން ދެމިގަނެގެން މައްޗަށް އަރައި ލޯ ހުޅުވާލީ އުނުއޮރިޔާމާ ހުރި ރުގްބާއެވެ. ހަތް މަހަށް އަޅާފައިވާ އޭނާގެ ބަނޑުގައިވީ ފަށަލަތަކާއި ދަރިންތައް ބޭރަށް ފާޅުވާހާ ގަދަ ރަތް އައްޔަކުން އެ ބަނޑުގެ އެތެރެ ވަނީ ދިއްލިފައެވެ.\nޗަސްބިމުން އަރައިގެން ގޮސް ރުގްބާ މަޑުކޮށްލީ ރެކިބެގެ ކުރިމަތީގައެވެ. ދިއްލިފައިވާ ބަނޑުގެ އަލި މޫނަށް އެޅުނު ވަގުތު ހީވީ ކިޔެވެލީގެ އަޑުފަށްގަނޑު އިތުރަށް ގަދަވިހެންނެވެ. (ނުނިމޭ)


Valencia balikoh Real ah evvanaigai bodu lead eh - vNews.mv\nރެއާލް އާއި ވެލެންސިއާ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nވެލެންސިއާ ބަލިކޮށް ރެއާލަށް އެއްވަނައިގައި ބޮޑު ލީޑެއް\nއައްފާން މުހައްމަދު 09 January 2022, 11:07\nސްޕެނިޝް ލަލީގާގައި ހޮނިހިރު ދުވަހުގެރޭ ވެލެންސިއާގެ މައްޗަށް ފަސޭހަ މޮޅެއް ހޯދާ، ރެއާލް މެޑްރިޑުން ލީގު ތާވަލުގެ އެއްވަނައިގައި ބޮޑު ލީޑެއް ނަގައިފިއެވެ.\nއަމިއްލަ ދަނޑުގައި ކުޅުނު މިމެޗުން ރެއާލް މޮޅުވީ 1-4 ގެ ފަރަގުބޮޑު ނަތީޖާއަކުންނެވެ.\nމިމެޗުގައި ރެއާލްގެ ކުޅުންތެރިންގެ ފަރާތުން މޮޅު ކުޅުމެއް ފެނިގެންދިޔަ ނަމަވެސް، ފުރަތަމަ ހާފުގައި ދެޓީމުގެ ފަރާތުންވެސް ފެނިގެންދިޔައީ ދާދި ހަމަހަމަ ކުޅުމެކެވެ.\nއެހެންނަމަވެސް ފުރަތަމަ ހާފު ނިމުމުގެ ކުރިން ރެއާލުން ވަނީ ލަނޑެއްޖަހާ ލީޑުނަގާފައެވެ. މިއީ ފުރަތަމަ ހާފުގެ ފުރިހަމަވަގުތު ހަމަވާން ކުޑަތަންވެފައި ވަނިކޮށް، ކަސެމީރޯ އަށް އޭރިއާ ތެރެއިން ވެލެންސިއާގެ ކުޅުންތެރިއަކު ކުރި ފައުލަކާއި ގުޅިގެން ލިބުނު ޕެނަލްޓީއަކުން، ކެޕްޓަން ކަރިމް ބެންޒެމާ ކާމިޔާބުކުރި ލަނޑެކެވެ.\nދެވަނަ ހާފުވެސް ވަރުގަދަކޮށް ފެށީ ރެއާލުންނެވެ. ނަތީޖާއަކަށްވީ މިހާފު ފަށައިގެން މާގިނައިރު ތަކެއް ނުވެ، އިތުރު ލަނޑެއް ޖަހާ ރެއާލުން ލީޑު ފުޅާކުރުމެވެ. ދެވަނަ ހާފުގައި މެޗުގެ 52 ވަނަ މިނެޓުގައި މިލަނޑު ރެއާލަށް ކާމިޔާބު ކޮށްދިނީ ޒުވާން ފޯވާޑް، ވިނީޝަސް ޖޫނިއަރ އެވެ. އަދި އޭގެ9މިނެޓުފަހުން މެޗުގެ 61 ވަނަ މިނެޓުގައި ވިނީޝަސް ވަނީ ރެއާލްގެ ތިންވަނަ ލަނޑު ކާމިޔާބު ކޮށްދީފައެވެ.\nވެލެންސިއާއިން މެޗުގައި ޖެހި ހަމައެކަނި ލަނޑަކީ، 76 ވަނަ މިނެޓުގައި ގޮންކާލޯ ގުއޭޑޭޝް ޖެހި ޕެނަލްޓީއެއް، ރެއާލްގެ ކީޕަރު މަތަކުރުމުން ރިބައުންސް ވެގެން އައި ބޯޅަ ގޯލުގެ ތެރެއަށް ވައްދާލައިގެން ގުއޭޑޭޝް ކާމިޔާބުކުރި ލަނޑެކެވެ.\nމެޗުގައި ރެއާލުން ޖެހި ފަހު ލަނޑުވެސް ކާމިޔާބު ކޮށްދިނީ ކަރިމް ބެންޒެމާ އެވެ. 88 ވަނަ މިނެޓުގައި މެންޑީގެ އެހީތެރިކަމާއެކު ބެންޒެމާ މިލަނޑު ކާމިޔާބު ކޮށްދިން އިރު މިއީ އޭނާ ރެއާލްގެ ޖާޒީގައި ޖެހި 301 ވަނަ ލަނޑެވެ. މިލަނޑާއެކު ބެންޒެމާ ވަނީ ތާރީހުގައިވެސް4ވަނައަށް ރެއާލަށް އެންމެ ގިނަ ލަނޑުޖަހައިދިން ކުޅުންތެރިޔާގެ ޝަރަފު ހޯދާފައެވެ. ބެންޒެމާ އަށްވުރެ ގިނައިން ލަނޑޫ ކާމިޔާބު ކޮށްފައިވާ ކުޅުންތެރިންނަކީ ކްރިސްޓިއާނޯ ރޮނާލްޑޯ (450 ލަނޑު)، ރައުލް ގޮންޒާލޭޒް ބްލާންކޯ (323 ލަނޑު) އަދި އަލްފްރެޑޯ ޑީ ސްޓެފާނޯ (308 ލަނޑު) އެވެ.\nމި މޮޅާއެކު ރެއާލް އަށް ސްޕެނިޝް ލަލީގާގެ ޕޮއިންޓް ތާވަލްގެ އެއްވަނައިގައި 8 ޕޮއިންޓުގެ ލީޑެއް ލިބިފައިވާއިރު، އެޓީމު އެއްވަނައިގައި އޮތީ ކުޅުނު 21 މެޗުން 49 ޕޮއިންޓާއެކުއެވެ. ދެވަނައިގައި ސެވިއާ އޮތީ 19 މެޗުން 41 ޕޮއިންޓާއެކުއެވެ. އަދި ތިންވަނައިގައި ރެއާލް ބެޓިސް އޮތީ 19 މެޗުން 33 ޕޮއިންޓާއެކުއެވެ. ހަތަރުވަނައިގައި އޮތް ރެއާލް ސޮސިއެޑާޑް އަށްވެސް 20 މެޗުން 33 ޕޮއިންޓު ލިބިފައިވާއިރު ރެއާލް އަތުން ބަލިވި ވެލެންސިއާ އޮތީ 20 މެޗުން 28 ޕޮއިންޓާއެކު9ވަނައިގައެވެ.\nރެއާލްމެޑްރިޑް ސްޕެނިޝް ލަލީގާ ކުޅިވަރު ބޭރު ކުޅިވަރު\nހައްޖުގެ އަޅުކަމަށް ރައީސްގެ ދެކަނބަލުން ފުރާވަޑައިގެންފި\nހާއްސައެހީއަށް ބޭނުންވާ މީހަކަށް ޖިންސީ ގޯނާކުރި ދެމީހަކު ޖަލަށް


buruniyaz: ރަސޫލުﷲ ޞައްލަﷲ ޢަލައިހި ވަސައްލަމަދެކެ ލޯބިވާންވީ ކީއްވެ؟ -1\nސުވަރުގެއަށް ވާސިލުވާނޭ މަގަކީ ކޮބައިކަން ބަޔާންކޮށްދެއްވާ، އެ ސުވަރުގެއަށް އަހަރެމެން ޝައުޤުވެރިކޮށްދެއްވިއެވެ. ނަރަކައިން ސަލާމަތްވާނޭ މަގަކީ ކޮބައިކަން ބަޔާންކޮށްދެއްވާ ، އެ ނަރަކައިގެ ޢަޒާބުން އިންޒާރުދެއްވިއެވެ. ދުނިޔެއާއި އާޚިރަތުގެ ޙަޔާތް ބާއްޖަވެރިވެގެންދާނޭ، ހެޔޮ އެއްވެސް ޢަމަލެއް ބަޔާންކޮށްނުދެއްވާ ދޫނުކުރައްވައެވެ. އަދި ދުނިޔެއާއި އާޚިރަތުގެ ޙަޔާތް އަބާއްޖަވެރިވެގެންދާނޭ އެއްވެސް ޢަމަލަކާއިމެދު އިންޒާރު ނުދެއްވާ ދޫނުކުރައްވައެވެ. ފަހެ އެކަލޭގެފާނަކީ މުއުމިނުންނަށް ނުހަނު އޯގާތެރި ރަޙުމުހުރި ބޭކަލެކެވެ.\nއެކަލޭގެފާނާއި ބޭހޭގޮތުން ﷲ ތަޢާލާ ވަޙީކުރައްވާފައި ވެއެވެ. ” لَقَدْ جَاءَكُمْ رَ‌سُولٌ مِّنْ أَنفُسِكُمْ عَزِيزٌ عَلَيْهِ مَا عَنِتُّمْ حَرِ‌يصٌ عَلَيْكُم بِالْمُؤْمِنِينَ رَ‌ءُوفٌ رَّ‌حِيمٌ ﴿١٢٨﴾ ” سورة التوبة މާނަ: ” ހަމަތިޔަބައިމީހުންގެ ތެރެއިންވާ ރަސޫލަކު ހަމަކަށަވަރުން، ތިޔަބައިމީހުންގެ ގާތަށް ވަޑައިގެންފިއެވެ. ތިޔަބައިމީހުންނަށް އުނދަގޫވެ ދަތިވެއްޖެ ކޮންމެ ކަމެއް، އެކަލޭގެފާނަށް ބޮޑުކަމަކަށް ވެއެވެ. އެކަލޭގެފާނީ (ތިޔަބައިމީހުންނަށް ތެދުމަގު ލިބުމުގެ މައްޗަށް) ދަހިވެތިވެވަޑައިގެންވާ ބޭކަލެކެވެ. މުއުމިނުންނަށް ނުހަނު އޯގާވެރި، ރަޙުމުހުރި ބޭކަލެކެވެ. “\nއެއްދުވަހެއްގައި އަޢުރާބީއަކު ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް އައިސް ސުވާލު ދެންނެވިއެވެ. ” ޤިޔާމަތްވާނީ ކޮންއިރަކުން ހެއްޔެވެ؟ ” އެ ހިނދު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ” ތިބާ އެދުވަހަށްޓަކައި ތައްޔާރުކުރީ ކޮންއެއްޗެއްތޯއެވެ؟ ” އެނާ ބުންޏެވެ. ” ﷲ އާއި އެއިލާހުގެ ރަސޫލާ ދެކެ އަހުރެން ލޯބިވަމެވެ. ” ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ” އެހެންވީއިރު ތިބާ ވާނީ ތިބާ ލޯބިވީ މީހަކާއެކުގައެވެ. “ – رواه البخاري -\nއަލްއިމާމު އަލްޤުރުޠުބީ ރަޙިމަހުﷲ ޒިކުރުކުރައްވާފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ މައުލާއެއްކަމުގައިވާ ޘަވްބާނު ރަޟިޔަﷲ ޢަންހުއަކީ ރަސޫލުﷲ ޞައްލަﷲ ޢަލައިހި ވަސައްލަމަ ދެކެ އިންތިހާއަށް ލޯބިފުޅުވާ އަދި އެކަލޭގެފާނާއި ބައްދަލުވުމަށްއެދި އަބަދުވެސް ކެއްތެރިކަން ކޮޅުންލާފައި ހުންނަ ބޭކަލެކެވެ. އެއްދުވަހަކު ޘަވްބާނު ރަޞިޔަﷲ ޢަންހު، އެކަލޭގެފާނުގެ ގައިގެ ކުލަ ބަދަލުވެ ހަށިގަނޑު ނިކަމެތިވެފައިވާހާލު ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް އައެވެ. އެކަލޭގެފާނުގެ މޫނުމަތިން ހިތާމަވެރިކަން ފާޅުވާންހުއްޓެވެ. އެ ހިނދު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ” ކަލޭގެފާނުގެ ގައިގެ ކުލަވަރު ބަދަލުވެފައި ތިވަނީ ކޮންކަމަކާހެއްޔެވެ؟ ” ޘަވްބާނު ދެންނެވިއެވެ. އޭ ﷲގެ ރަސޫލާއެވެ! ތިމަންނާއަކަށް އެއްވެސް އަނިޔާއެއް ނުވެއެވެ. އަދި ތިމަންނާ ބައްޔެއްވެސް ނޫނެވެ. ނަމަވެސް ތިމަންނާއަށް ކަލޭގެފާނު ނުފެންނާތީ ކަލޭގެފާނު ދެކިލުމަށް މާބޮޑު ޝައުޤުވެރިކަމެއް އުފެދުނީއެވެ. އަދި ކަލޭގެފާނާއި ބައްދަލުނުވެ ގިނަވަގުތުވުމުން ކަލޭގެފާނާއި ދުރުކަމެއް ވަރަށްބޮޑަށް އިޙްސާސްވީއެވެ. ދެން ތިމަންކަލޭގެފާނަށް އާޚިރަތް ހަނދާންވެފައި އެދުވަހުން ކަލޭގެފާނު ނުފެނިދާނެތީ ކަންބޮޑުވީއެވެ. އެހެނީ ޤިޔާމަތްދުވަހުގައި ކަލޭގެފާނު، ނަބީބޭކަލުންނާއިއެކުގައި އެންމެމަތީ ދަރަޖައަށް އުފުއްލެވޭނެކަން ތިމަންނައަށްވަނީ އެނގިފައެވެ. އަދި ތިމަންކަލޭގެފާނު ސުވަރުގެއަށް ވަތްކަމުގައި ވިޔަސް ، ތިމަންކަލޭގެފާނު ވާހުށީ ކަލޭގެފާނަށްވުރެ ދަށު ދަރަޖައެއްގައެވެ. އަދި ސުވަރުގެއަށް ނުވަދެއްޖެނަމަ ދުވަހަކުވެސް ކަލޭގެފާނަކާއި ބައްދަލެއް ނުވާނެއެވެ. އެ ހިނދު ﷲ ތަޢާލާ ހަތްއުޑުމަތިން މިއާޔަތް ބާވައިލައްވާފިއެވެ. ” وَمَن يُطِعِ اللَّـهَ وَالرَّ‌سُولَ فَأُولَـٰئِكَ مَعَ الَّذِينَ أَنْعَمَ اللَّـهُ عَلَيْهِم مِّنَ النَّبِيِّينَ وَالصِّدِّيقِينَ وَالشُّهَدَاءِ وَالصَّالِحِينَ ۚ وَحَسُنَ أُولَـٰئِكَ رَ‌فِيقًا ﴿٦٩﴾ “ سورة النساء މާނަ : ” އަދި ﷲ ތަޢާލާއަށާއި އެއިލާހުގެ ރަސޫލާއަށް ކިޔަމަންތެރިވާ މީހުން ދަންނާށެވެ! އެބައިމީހުންވާހުށީ ﷲ ތަޢާލާ އެބައެއްގެ މައްޗަށް ނިޢުމަތްދެއްވި މީހުންކަމުގައިވާ ނަބިއްޔުންނާއި ޞިއްދީޤުންނާއި ޝަހީދުންނާއި ޞާލިޙުންނާއި އެކުގައެވެ. އެބޭކަލުންނީ އެކުވެރިންކަމުގައި ވުމަށް ހާދަ ރަނގަޅުބައެކެވެ. “\nނަބިއްޔާ ޞައްލަﷲ ޢަލައިހި ވަސައްލަމަ އާއި ބެހޭގޮތުން ﷲ ތަޢާލާ ވަޙީކުރައްވާފައި ވެއެވެ. “ وَمَا أَرْ‌سَلْنَاكَ إِلَّا رَ‌حْمَةً لِّلْعَالَمِينَ ﴿١٠٧﴾ ” سورة الأنبياء މާނަ : ” އަދި އެންމެހައި ޢާލަމްތަކަށް ރަޙްމަތެއްކަމުގައި މެނުވީ ތިމަންއިލާހު ކަލޭގެފާނު ނުފޮނުއްވަމެވެ. “\nއަލްއިމާމް އިބުނުލްޤައްޔިމް ރަޙިމަހުﷲ جلاء الأفهام ގައި ވިދާޅުވެފައި ވެއެވެ.\n” ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަގެ ރިސާލަތުގެ ސަބަބުން އާއްމުކޮށް އެންމެހައި މީސްތަކުންނަށްވެސް ފައިދާ ހާސިލުވިއެވެ.\nއަދި އެކަލޭގެފާނާއި ޞުލްޙައިގެ މުޢާހަދާގައި ތިބި މީސްތަކުން ދުނިޔެމަތީގައި ދިރިއުޅެމުން ދިޔައީ އެކަލޭގެފާނުގެ ހިމާޔަތާއި ޛިއްމާގެ ދަށުގައެވެ. އެހެންކަމުން އެބައިމީހުން އުޅެމުންދިޔައީ ، ހަނގުރާމަކުރި މީހުންނަށްވުރެ ރައްކާތެރިކަމާއި ފަސޭހައިގައެވެ.\nއަދި އުއްމަތުގެ އެހެނިހެން މީސްތަކުންނަށް ބަލާއިރު ﷲ ތަޢާލާ ބިމަށް އާއްމުވެގެންވާ ޢަޒާބެއް އެކަލޭގެފާނުގެ ރިސާތުގެ ސަބަބުން ނުފޮނުއްވައެވެ. ފަހެ އެކަލޭގެފާނުގެ ރިސާލަތުގެ ސަބަބުން އެންމެހައި ފަރާތްތަކަށްވެސް ފައިދާ ހާޞިލުވިއެވެ. “\nމަސްދަރު : ދިސަލަފިއްޔާ\nPosted by buruniyaz.com at 7:22 PM


ޔުނިކްސް ސްޕޯޓިސް އިން ފިތުރު އީދާއި ދިމާކޮށް މުޅި ރާއްޖެއަށް ވާޗުއަލް ކަލަރ ރަންއެއް! - AO News\nޔުނިކްސް ސްޕޯޓިސް އިން ފިތުރު އީދާއި ދިމާކޮށް މުޅި ރާއްޖެއަށް ވާޗުއަލް ކަލަރ ރަންއެއް!\nޔުނިކްސް ސްޕޯޓިސް އިން މިއަހަރުގެ ފިތުރު އީދު ދުވަހާއި ދިމާކޮށް މުޅި ރާއްޖޭއަށް ހުޅުވާލައިގެން ވާރޗުއަލް ދުވުމެއް ” ވާރޗުއަލް ކަލަރ ރަން” ގެ ނަމުގައި ބާއްވަން އިއުލާންކޮށްފި އެވެ.\nފިތުރު އީދު ދުވަހު ބާއްވަން ހަމަޖެހިފައިވާ ވާރޗުއަލް ރަން އަކީ ހަތަރު ކުލައިގެ ހަތަރު ޓީމް އަކަށް ބަހާލައިގެން ބާއްވަން ހަމަޖެހިފައިވާ ދުވުމެކެވެ. ދުވުމުގެ ބައިވެރިންނަށް ދުވުމުގައި ރަޖިސްޓަރީވާ އިރު އެބައިވެރިއަކު ބޭނުން ކުލައެއްގެ ޓީމެއް އިޙްތިޔާރު ކުރުމުގެ ފުރުސަތު އޮވެއެވެ.\nޔުނިކްސް ސްޕޯޓިން އިން އޭ.އޯ ނިއުސް އަށް މައުލޫމާތު ދެއްވަމުން ރޭޝަން ޝަރީފް ވިދާޅުވީ “ވާރޗުއަލް ކަލަރ ރަން” އަކީ ރާއްޖޭގައި ބޭއްވޭ ފުރަތަމަ ވާރޗުއަލް ކަލަރ ރަން ކަމަށެވެ. އިތުރަށް މައުލޫމާތު ދެއްވަމުން ރޭޝަން ވިދާޅުވީ މި ދުވުމުގެ ބޭނުމަކީ ރާއްޖޭގެ އެކި ކަންކޮޅުތަކުގައި ދިރިއުޅޭ އެންމެން އެކުގައި މަޖާ ކޮށްލާ ބަދަހި މާހައުލެއްގަ ޢީދު ދުވަސް ފާހަގަކުރުމާއި ދިވެހިންގެ އެއްބައިވަންތަކަން ފާހަގަކޮށް އާލާކުރުން ކަމުގައެވެ.\nވާރޗުއަލް ކަލަރ ރަންގައި ރެޖިސްޓަރ ވުމުން ކޮންމެ ބައިވެރިއަކަށްވެސް ރޭސް ކިޓް އެއް ލިބެއެވެ. ރޭސް ކިޓްގައި ހިމެނެނީ ޓީޝަރޓް، ބިބް، މެޑަލް، ސަން ހެޓް، އަތުގަ އަޅާ ބޭންޑް އަދި ކުލަ ޕެކް އެކެވެ. ވާރޗުއަލް ކަލަރ ރަންގައި ބައިވެރިވާ ކޮންމެ ބައިވެރިއެއް ވެސް މަދުވެގެން 5k ދުވެލަން ޖެހެއެވެ. ނުދުވެވޭ ބޭފުޅުންނަށް ހިނގާފައި ނަމަވެސް 5k ފުރިހަމަކުރެވިދާނެ ކަމަށް ރޭޝަން ވިދާޅުވިއެވެ. ފިތުރު އީދު ދުވަހު ހަވީރު ހަތަރަކުން ދުވުމުގައި ރެޖިސްޓަރ ވެފައިވާ ބައިވެރިންނާއި އެކު ދުވުން ފެށޭއިރު ދުވުންތެރިން ބޭނުން ތާކު ދުވުން ފުރިހަމަ ކުރެވެއެވެ.\nމަދުވެގެން 5k ދުވުމުގައި ދުވަން ޖެހުނަސް 100K, 21K, 10K, 8K, 6K ދުވެ، އިތުރު މެޑަލްތައް ހޯދުމުގެ ފުރުސަތު ދުވުންތެރިންނަށް އެބައޮތެވެ. އަދި ދުވުން ފުރިހަމަ ކުރުމުން އެ ދުވި މިނަކަށް ޙާއްސަ ބެޖެއް ބައިވެރިންނަށް ލިބޭނެ ކަމަށް ޔުނިކްސް ސްޕޯޓިން މައުލޫމާތު ދެއްވިއެވެ. ބެޖްތަކުގެ ތެރޭގައި ބްރޮންޒް، ސިލްވަރ، ގޯޅްޑް އަދި ޕްލެޓިނަމް ބެޖް ހިމެނެއެވެ.\nމިދުވުމުގެ މޮޅުވާ ޓީމަކަށް ބަލަނީ ހުރިހާ ބައިވެރިންގެ ތެރެއިން އެންމެ ގިނަ ކިލޯމީޓަރ ދުވެފައިވާ ކުލަ ޓީމަށް ކަމަށްވެއެވެ. ދުވުންތެރިން ފަރާތުން ކުރެވޭ އެންމެ ބޮޑު އުންމީދަކީ4ކުލަ ޓީމުވެސް ރާއްޖޭގެ އެކި ހިސާބުގަ ތިބި ޓީމު މެމްބަރުންނާއެކު އެއް ޢަޒުމެއްގައި ޓީމު މޮޅުކުރަން މަސައްކަތް ކުރުން ކަމުގައި ރޭޝަން ވިދާޅުވިއެވެ.\nމޮޅުވާ ކުލަ ޓީމުގެ އިތުރުން ވަރޗުއަލް ކަލާ ރަންގައި މިވަނީ އެންމެ ކުލަގަދަ ދުވުންތެރިޔާ، ކިންގް އަދި ކުއީން އޮފް ކަލަރސް، އެންމެ ހަގު އަދި ދޮށީ އުމުރުގެ ދުވުންތެރިން އަދި ކޮންމެ އަތޮޅަކުން އެންމެ ބާރު ދުވުންތެރިން ފަދަ އެވޯޑުތައް ދިނުމަށް ވަނީ ހަމަޖެހިފައެވެ.\nއުރީދޫ އާއި ގުޅިގެން މީގެ އަހަރުތަކެއް ކުރިން ރާއްޖެއަށް ފުރަތަމަ ފަހަރަށް ކަލަރ ރަން ތަޢާރަފްކުރީ ޔުނިކްސް ސްޕޯޓިން އެވެ. އަދި ޔުނިކްސް ސްޕޯޓިން ވަނީ ވޭތުވެދިޔަ އަހަރު ތެރޭގައި ވެސް އެކި މުނާސަބާތުތަކާއި ގުޅިގެން އެކިއެކި ވަރޗުއަލް ދުވުންތައް ބާއްވާފައެވެ.\nފިތުރު އީދު ދުވަހު މުޅި ރާއްޖެއަށް ހުޅުވާލައިގެން ބާއްވަން ހަމަޖެހިފައިވާ ވާރޗުއަލް ކަލަރ ރަންގައި ބައިވެރިވުމުގެ ފަހު ތާރީހަކީ 05 އޭޕްރިލް 2021 އެވެ.\nވާޗުއަލް ކަލަރ ރަން ، ޔުނިކްސް ސްޕޯޓިން، އީދު، ފިތުރު އީދު


Felivaruge bin hikkumah EIA hadhaidheyne faraatheh hoadhanee\nފެލިވަރު ކާރުހާނާގައި ބަޔަކު މަސައްކަތް ކުރަނީ\nފެލިވަރުގެ ބިން ހިއްކުމަށް އީއައިއޭ ހަދައިދޭނެ ފަރާތެއް ހޯދަނީ\n13 ފެބްރުއަރީ 2020 - 13:05:11\nޅ. ފެލިވަރުގެ ބިން ހިއްކުމަށް އެންވަޔަރަންމަންޓް އިންސްޕެކްޓް އެސެސްމެންޓް (އީއައިއޭ) ހެދުމަށް ޝައުގުވެރިވާ ފަރާތްތަކަށް ފުރުސަތު ހުޅުވާލައިފި އެވެ.\nފެލިވަރުގެ އިރުމަތި ފަރާތުން ފަސް ހެކްޓަރުގެ ބިން ހިއްކުމަށް ނިންމާފައި މިވަނީ އެކުންފުނީގެ އޮޕަރޭޝަން ފުޅާކޮށް އިތުރު ހިދުމަތްތައް ދިނުމަށް ސަރުކާރުން ބޭނުންވާތީ އެވެ.\nފެލިވަރު ހިންގާ ކުންފުނި، މިފްކޯ އިން ކޮށްފައިވާ އިއުލާނެއްގައި ބުނެފައިވަނީ މިކަމަށް ޝައުގުވެރިވާ ފަރާތްތަކުން މިމަހުގެ 18 ވަނަ ދުވަހުގެ މެންފުރުފަހު 2:00ގެ ކުރިން މިފްކޯގެ ހެޑް އޮފީހަށް ހާޒިރު ރަޖިސްޓްރީވާން ޖެހޭނެ ކަމަށެވެ.\nރަޖިސްޓްރީ ނުވާ ފަރާތްތަކަށް ބީލަމުގައި ބައިވެރިނުވެވޭނެ ކަން ފާހަގަކޮށް އިއުލާންގައި ބުނެފައިވަނީ ރަޖިސްޓްރީ ކުރާ ފަރާތްތަކަށް މި މަހުގެ 23 ވަނަ ދުވަހު މައުލޫމާތު ދިނުމުގެ ބައްދަލުވުމެއް މިފްކޯ ހެޑްއޮފީހުގައި ބާއްވާނެ ކަމަށެވެ. ބީލަން ހުށަހެޅުމާއި ބީލަން ހުޅުވުމަށް ހަމަޖައްސާފައިވަނީ މިމަހުގެ 27 ވަނަ ދުވަހު މެންދުރުފަހު މިފްކޯ ހެޑް އޮފީހުގަ އެވެ.\nރައްޔިތުންގެ މަޖިލިސް މިއަހަރަށް ހުޅުވުމަށް އިއްވެވި ރިޔާސީ ބަޔާންގައި ރައީސް އިބްރާހިމް މުހައްމަދު ސޯލިހް ވަނީ ފެލިވަރުގެ ކޯލްޑް ސްޓޯރޭޖް ކެޕޭސިޓީ 4000 ޓަނަށް އިތުރު ކުރުމަށް މި އަހަރު ފަށާނެ ކަމަށް ވިދާޅުވެފަ އެވެ. ކޫއްޑޫގެ ކޯލްޑް ސްޓޯރޭޖް ކެޕޭސިޓީ އަކީ 2000 ޓަނު ކަމަށާއި އެ އަދަދު 6000 ޓަނަށް އިތުރު ކުރާނެ ކަމަށްވެސް ރައީސް ވަނީ ވިދާޅުވެފަ އެވެ.


Vazeefaage Furusathu - Examiner\nވަޒީފާގެ ފުރުސަތު - އެގްޒަމިނަރ\n04 (ހަތެރެއް) – ހިތަދޫ އަށް\n02 (ދޭއް) – ހުޅުދޫ އަށް\nޓްރާންސްޕޯޓް ސެކްޝަން، އައްޑޫސިޓީ ކައުންސިލްގެ އިދާރާ – (ހިތަދޫ އަށް ނެގޭ މުވައްޒަފުން)\nހުޅުދޫ އަވަށު އޮފީސް، އައްޑޫސިޓީ ކައުންސިލްގެ އިދާރާ – (ހުޅުދޫ އަށް ނެގޭ މުވައްޒަފުން)\nޓެސްޓް ކުރާ ކޮންމެ A1, A0 ކެޓަގަރީގެ އުޅަނދަކަށް -/15 ރުފިޔާ\nއެހެނިހެން ކެޓަގަރީގެ ޓެސްޓްކުރާ ކޮންމެ އުޅަނދަކަށް -/25 ރުފިޔާ\nއެއްގަމުގައި ދުއްވާ އިންޖީނުލީ އުޅަނދުފަހަރު ދުއްވުމުގެ ޢަމަލީ އިމްތިޙާނުގެ މަސައްކަތް ކުރުން.\nޙަވާލުކުރެވޭ މަސައްކަތާއި ގުޅިގެން އަދާކުރަންޖެހޭ އެހެނިހެން މަސްއޫލިއްޔަތުތައް އަދާކުރުމާއި ޖަވާބުދާރީވުން.\nފާއިތުވި5އަހަރު ދުވަހުގެ ތެރޭގައި ޓްރެފިކް ވަޔަރލޭޝަން ކުށެއްކޮށްފައިވާކަން ސާބިތުވެފައިނުވުން. އަދި ޖިނާއީ ކުށެއްކޮށްފައިވާ މީހެއްކަމުގައި ނުވުން\nދޫކުރި ތާރީޚުން ފެށިގެން މަދުވެގެން5އަހަރުދުވަސް ވެފައިވާ އެއްގަމު އުޅަނދު ދުއްވުމުގެ ލައިސަންސް އޮތުން\nއުމުރުން 55 އަހަރު ނުވާ މީހެއްކަމުގައި ވުމާއި ރަނގަޅު ސިއްޙަތެއްގައި ހުރުން\nއައްޑޫސިޓީ ކައުންސިލްގެ އިދާރާގައި ވަޒީފާ އަދާކުރާ މީހެއްކަމުގައި ނުވުން\nޑްރައިވިންގ ސްކޫލެއްގައި އެއްވެސް ހައިސިއްޔަތަކުން މަސައްކަތް ކުރާ މީހެއްކަމުގައި ނުވުމާއި، ވޭތުވެދިޔަ 1 އަހަރުދުވަހުގެ ތެރޭގައި ޑްރައިވިންގ ސްކޫލެއްގައި މަސައްކަތްކޮށްފައި ނުވުން\nޑްރައިވިންގެ ލައިސަންސް ކާޑުގެ ކޮޕީ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ފެބުރުވަރީ 03 ވާ ބުދަ ދުވަހުގެ 13:00 ގެ ކުރިން، އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2021 ފެބުރުވަރީ 04 އާއި 2021 ފެބުރުވަރީ 08 އާ ދެމެދުގައެވެ. އިންޓަރވިއު ބޭއްވޭނެ ތަނާއި ގަޑި ފަހުން އެންގޭނެއެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n15 ޖުމާދަލްއާޚިރާ 1442